**Adattár a történelem tanításához**

**A 2020-as kerettantervek kötelező tényanyaga (lexikák)**

**Szerkeszti:**

Pintér Patrik – Fekete Bálint – Maróti Zsolt

|  |
| --- |
|  |

2020

**Tartalom**

[**Lectori Salutem!** 5](#_Toc188199872)

[**1.** **Civilizáció és államszervezet az ókorban** 6](#_Toc188199873)

[1.1. Fogalmak 6](#_Toc188199874)

[1.2. Személyek 8](#_Toc188199875)

[1.3. Kronológia 9](#_Toc188199876)

[1.4. Topográfia 10](#_Toc188199877)

[**2.** **Vallások az ókorban** 11](#_Toc188199878)

[2.1. Fogalmak 11](#_Toc188199879)

[2.2. Személyek 13](#_Toc188199880)

[2.3. Kronológia 14](#_Toc188199881)

[2.4. Topográfia 14](#_Toc188199882)

[**3.** **Hódító birodalmak** 15](#_Toc188199883)

[3.1. Fogalmak 15](#_Toc188199884)

[3.2. Személyek 15](#_Toc188199885)

[3.3. Kronológia 16](#_Toc188199886)

[3.4. Topográfia 16](#_Toc188199887)

[**4.** **A középkori Európa** 17](#_Toc188199888)

[4.1. Fogalmak 17](#_Toc188199889)

[4.2. Személyek 20](#_Toc188199890)

[4.3. Kronológia 21](#_Toc188199891)

[4.4. Topográfia 21](#_Toc188199892)

[**5.** **A magyar nép eredete és az Árpád-kor** 23](#_Toc188199893)

[5.1. Fogalmak 23](#_Toc188199894)

[5.2. Személyek 25](#_Toc188199895)

[5.3. Kronológia 27](#_Toc188199896)

[5.4. Topográfia 27](#_Toc188199897)

[**6.** **A középkori Magyar Királyság fénykora** 29](#_Toc188199898)

[6.1. Fogalmak 29](#_Toc188199899)

[6.2. Személyek 31](#_Toc188199900)

[6.3. Kronológia 32](#_Toc188199901)

[6.4. Topográfia 33](#_Toc188199902)

[**7.** **A kora újkor (10. évfolyam kezdete)** 34](#_Toc188199903)

[7.1. Fogalmak 34](#_Toc188199904)

[7.2. Személyek 37](#_Toc188199905)

[7.3. Kronológia 38](#_Toc188199906)

[7.4. Topográfia 39](#_Toc188199907)

[**8.** **A török hódoltság kora Magyarország** 40](#_Toc188199908)

[8.1. Fogalmak 40](#_Toc188199909)

[8.2. Személyek 40](#_Toc188199910)

[8.3. Kronológia 42](#_Toc188199911)

[8.4. Topográfia 42](#_Toc188199912)

[**9.** **A felvilágosodás kora** 43](#_Toc188199913)

[9.1. Fogalmak 43](#_Toc188199914)

[9.2. Személyek 45](#_Toc188199915)

[9.3. Kronológia 46](#_Toc188199916)

[9.4. Topográfia 46](#_Toc188199917)

[**10.** **Magyarország a 18. században** 47](#_Toc188199918)

[10.1. Fogalmak 47](#_Toc188199919)

[10.2. Személyek 48](#_Toc188199920)

[10.3. Kronológia 48](#_Toc188199921)

[10.4. Topográfia 48](#_Toc188199922)

[**11.** **Az új eszmék és az iparosodás kora** 49](#_Toc188199923)

[11.1. Fogalmak 49](#_Toc188199924)

[11.2. Személyek 50](#_Toc188199925)

[11.3. Kronológia 50](#_Toc188199926)

[11.4. Topográfia 50](#_Toc188199927)

[**12.** **A reformkor** 51](#_Toc188199928)

[12.1. Fogalmak 51](#_Toc188199929)

[12.2. Személyek 51](#_Toc188199930)

[12.3. Kronológia 52](#_Toc188199931)

[12.4. Topográfia 53](#_Toc188199932)

[**13.** **A forradalom és a szabadságharc** 53](#_Toc188199933)

[13.1. Fogalmak 53](#_Toc188199934)

[13.2. Személyek 54](#_Toc188199935)

[13.3. Kronológia 55](#_Toc188199936)

[13.4. Topográfia 55](#_Toc188199937)

[**14.** **A nemzetállamok születése és a szocialista eszmék megjelenése (11. évfolyam kezdete)** 56](#_Toc188199938)

[14.1. Fogalmak 56](#_Toc188199939)

[14.2. Személyek 57](#_Toc188199940)

[14.3. Kronológia 58](#_Toc188199941)

[14.4. Topográfia 58](#_Toc188199942)

[**15.** **A dualizmus kora** 59](#_Toc188199943)

[15.1. Fogalmak 59](#_Toc188199944)

[15.2. Személyek 61](#_Toc188199945)

[15.3. Kronológia 62](#_Toc188199946)

[15.4. Topográfia 62](#_Toc188199947)

[**16.** **A nagy háború** 62](#_Toc188199948)

[16.1. Fogalmak 62](#_Toc188199949)

[16.2. Személyek 63](#_Toc188199950)

[16.3. Kronológia 64](#_Toc188199951)

[16.4. Topográfia 64](#_Toc188199952)

[**17.** **Az átalakulás évei** 65](#_Toc188199953)

[17.1. Fogalmak 65](#_Toc188199954)

[17.2. Személyek 67](#_Toc188199955)

[17.3. Kronológia 69](#_Toc188199956)

[17.4. Topográfia 69](#_Toc188199957)

[**18.** **A két világháború között** 71](#_Toc188199958)

[18.1. Fogalmak 71](#_Toc188199959)

[18.2. Személyek 74](#_Toc188199960)

[18.3. Kronológia 75](#_Toc188199961)

[18.4. Topográfia 75](#_Toc188199962)

[**19.** **A Horthy-korszak** 76](#_Toc188199963)

[19.1. Fogalmak 76](#_Toc188199964)

[19.2. Személyek 78](#_Toc188199965)

[19.3. Kronológia 79](#_Toc188199966)

[**20.** **A második világháború** 79](#_Toc188199967)

[20.1. Fogalmak 79](#_Toc188199968)

[20.2. Személyek 81](#_Toc188199969)

[20.3. Kronológia 83](#_Toc188199970)

[20.4. Topográfia 84](#_Toc188199971)

[**21.** **A két világrendszer szembenállása** 85](#_Toc188199972)

[21.1. Fogalmak 85](#_Toc188199973)

[21.2. Személyek 87](#_Toc188199974)

[21.3. Kronológia 88](#_Toc188199975)

[21.4. Topográfia 88](#_Toc188199976)

[**22.** **Háborútól forradalomig (12. évfolyam kezdete)** 90](#_Toc188199977)

[22.1. Fogalmak 90](#_Toc188199978)

[22.2. Személyek 93](#_Toc188199979)

[22.3. Kronológia 95](#_Toc188199980)

[22.4. Topográfia 95](#_Toc188199981)

[**23.** **Az 1956-os forradalom és szabadságharc** 95](#_Toc188199982)

[23.1. Fogalmak 95](#_Toc188199983)

[23.2. Személyek 96](#_Toc188199984)

[23.3. Kronológia 98](#_Toc188199985)

[23.4. Topográfia 98](#_Toc188199986)

[**24.** **A kádári diktatúra** 99](#_Toc188199987)

[24.1. Fogalmak 99](#_Toc188199988)

[24.2. Személyek 101](#_Toc188199989)

[24.3. Kronológia 101](#_Toc188199990)

[**25.** **A kétpólusú világ és felbomlása** 102](#_Toc188199991)

[25.1. Fogalmak 102](#_Toc188199992)

[25.2. Személyek 102](#_Toc188199993)

[25.3. Kronológia 104](#_Toc188199994)

[25.4. Topográfia: 104](#_Toc188199995)

[**26.** **A rendszerváltoztatás folyamata** 104](#_Toc188199996)

[26.1. Fogalmak 104](#_Toc188199997)

[26.2. Személyek 107](#_Toc188199998)

[26.3. Kronológia 108](#_Toc188199999)

[**27.** **A világ a 21. században** 109](#_Toc188200000)

[27.1. Fogalmak 109](#_Toc188200001)

[**28.** **Magyarország a 21. században** 110](#_Toc188200002)

[28.1. Fogalmak 110](#_Toc188200003)

[28.2. Személyek 112](#_Toc188200004)

[28.3. Kronológia 112](#_Toc188200005)

[28.4. Topográfia 112](#_Toc188200006)

[**29.** **A magyarság és a magyarországi nemzetiségek**  **a 20-21. században** 112](#_Toc188200007)

[29.1. Fogalmak 112](#_Toc188200008)

[29.2. Személyek 113](#_Toc188200009)

[29.3. Kronológia 114](#_Toc188200010)

[29.4. Topográfia 115](#_Toc188200011)

# **Lectori Salutem!**

Az *Újkor.hu – A velünk élő történelem* online folyóirat 2017-ben indította el Oktatás rovatát, amely tartalmaival a köznevelés és a felsőoktatás szereplőit célozza.

 Az elmúlt években több összeállítással, jó gyakorlatok megosztásával segítettük a történelemtanárok munkáját. A diákok felkészítését a [*Feladatlapok az Újkor.hu cikkeihez*](http://ujkor.hu/content/feladatlapok-az-ujkor-hu-cikkeihez), az [*Érettségi feladatok és megoldások gyűjteménye (2005–2016)*](http://ujkor.hu/content/erettsegi-feladatok-es-megoldasok-gyujtemenye-tortenelembol-2005-2016), az [*Érettségi feladatok és megoldások történelemből angol nyelven*](http://ujkor.hu/content/erettsegi-feladatok-es-megoldasok-tortenelembol-angol-nyelven), az [[*Érettségi feladatok és megoldások történelemből német nyelven*](http://ujkor.hu/content/erettsegi-feladatok-es-megoldasok-tortenelembol-angol-nyelven)](http://ujkor.hu/content/erettsegi-feladatok-es-megoldasok-tortenelembol-nemet-nyelven), a [*Szöveges források a történelem tanításához*](http://ujkor.hu/content/szoveges-forrasok-a-tortenelem-tanitasahoz), a[*Mintatételek a szóbeli történelemérettségihez*](http://ujkor.hu/content/mintatetelek-szobeli-tortenelemerettsegi) és a [*Gyakorlatok a történelematlasz használatához*](http://ujkor.hu/content/gyakorlatok-tortenelematlasz)című összeállításokkal támogatjuk, az egyetemi hallgatók és szakmódszertannal foglalkozó kutatók számára pedig [*A történelemtanítás digitális bibliográfiája*](http://ujkor.hu/content/tortenelemtanitas-digitalis-bibliografiaja)című gyűjteményt szerkesztjük. Eddigi projektjeink közösségi munkával jöttek létre, tartalmaink ingyen hozzáférhetők, alakíthatók. Ezúton is köszönöm minden kollégámnak a segítséget, támogatást!

 Jelen gyűjteményünkkel ismét a történelemtanároknak és a történelmet tanuló diákoknak szeretnénk kedvezni. Az adattár a 2020-tól érvényes kerettantervekben szereplő kötelező lexikákat (fogalmak, nevek, topográfia, kronológia) tartalmazza, és akárcsak korábban, most is szerkeszthető, alakítható formában adjuk közre.

 **Fontos, hogy aláhúzva azok az elemek szerepelnek, amelyek általános iskolában is szükségesek már.**

 Hangsúlyoznunk kell, hogy folyamatosan dolgozunk az adattáron (javítjuk, bővítjük stb.), azaz érdemes lesz időnként újra visszatérni oldalunkra. (Ha kérdésük, megjegyzésük, javaslatuk van, jelezzék a feketebalint28@gmail.com címen!)

 Bízunk benne, hogy szándékunknak megfelelően a diákok és a tanárok számára is hasznos anyagot nyújtunk most át.

Isaszeg, 2020. november 7.

*Fekete Bálint*

az Újkor.hu szerkesztője

# **Civilizáció és államszervezet az ókorban**

## Fogalmak

|  |  |
| --- | --- |
| **Fogalom** | **Definíció, magyarázat** |
| öntözéses földművelés | Az ókori Keleten kialakult gazdálkodási módszer, amelynek lényege, hogy a folyók vizét különböző, a közösség által készített, karban tartott csatornákkal juttatták el a megművelendő területekre.  |
| fáraó | Uralkodó az ókori Egyiptomban, a pogányság megszűnéséig istenként tisztelték, teljhatalommal rendelkezett, amit despotizmusnak nevezünk. |
| piramis | Hatalmas, négyzet alapú, gúla alakú építmény, az ókori Egyiptomban a fáraók temetkezési helye, síremléke.  |
| hieroglifa | Eredeti jelentése: szent véset. Az ókori Egyiptomban kialakított képírásrendszer.  |
| ékírás | Az ókori Keleten kialakult írásforma, amely nevét az agyagba vésett formájáról kapta. Eleinte gazdasági ügyek lejegyzésére, adminisztrációra használták, később például irodalmi és történeti szövegeket is megörökítettek. |
| múmia | Olyan holttest, amely nem indult oszlásnak. Elsősorban az ókori Egyiptomra jellemző a mumifikálás, azaz a test tartósításának mesterséges folyamata, és elsősorban az uralkodókat, papokat, előkelőket mumifikálták.  |
| Akropolisz | Az ókori Hellászban a poliszok hegytetőn vagy magaslaton épített fellegvára. Általános használatban az athéni fellegvár elnevezése.  |
| filozófia | A szó jelentése: a bölcsesség szeretete. Az ókori Hellászban kialakuló tudomány. Elsősorban a világ egészével és annak megismerhetőségével; ember és világ, illetve ember és ember viszonyával foglalkozik. |
| jósda | Kiemelt vallási- és kultuszhely, ahol az emberek az istenek akaratáról vagy a jövőjükről próbáltak tudást szerezni. Az egyik leghíresebb görög jósda Apollón Delphoiban található szentélye volt. |
| olümpiai játékok | Zeusz tiszteletére bemutatott versenysorozat. Az első ismert játékokat Kr. e. 776-ban rendezték és periodikusan ismétlődött négyévente. Az olümpiai játékok ideje alatt a poliszok mindenféle háborút szüneteltettek egymás között. 393-ig tartották ezeket, majd a 19. század végén modern formában felújították a versengéseket. |
| városállam/polisz | Hellászban a város és annak környékének elnevezése, amely önálló bel- és külpolitikával rendelkezik. Virágkoruk a Kr. e. 8. században kezdődött, a legjelentősebbek közé tartozott Athén és Spárta. A városállamok hanyatlása a Kr. e. 4. században történt, önállóságuknak a makedón uralkodók, II. Philipposz és fia, III. Alexandrosz (Nagy Sándor) vetettek véget.  |
| arisztokrácia | Az *’aristoi’* (legjobbak) szóból származik. Az antik görög városállamok/poliszok legvagyonosabb, vezető rétege. Később tágabb értelmet nyert és az országok vezető rétegét jelentette.  |
| démosz | A szó jelentése: nép. Az ókori Hellászban így nevezték a vagyontalan, de polgárjoggal rendelkező réteget. A démosz tagjai a történelem során fokozatosan kiharcolták, hogy politikai jogokat is gyakorolhassanak.  |
| demokrácia | A szó jelentése: népuralom. Olyan államforma, ahol a döntéseket a politikai jogokkal rendelkezők többsége hozza a különböző intézményeken keresztül. Jellemzője a – közös döntéshozatal mellett – a hatalom megosztása (különféle tisztségek létrehozása), illetve a hatalom időbeli korlátozása. |
| népgyűlés | Görögül *ekklészia*, a törvényhozó hatalmat képviselő gyűlés, amelyen minden politikai joggal rendelkező férfi részt vehetett, szavazhatott és felszólalhatott.  |
| sztratégosz | A hadsereg vezetője Athénban, *phülé*nként, összesen tízet választottak (ellentétben a többi, sorsolt tisztséggel), akik napi váltásban gyakorolták a hatalmat. A legnevesebb sztratégosz Periklész volt a Kr. e. 5. század közepén. |
| cserépszavazás | Görögül *’osztrakiszmosz’*. Eredeti rendeltetése a zsarnokság megakadályozása volt, de politikai eszközzé vált. A hagyomány szerint Kleiszthenész vezette be Kr. e. 508-ban, de csak a Kr. e. 5. században alkalmazták. Amennyiben legalább hatezren érvényesen szavaztak, a legtöbb szavazatot kapó személynek 10 évre száműzetésbe kellett vonulnia, de vagyonát megtarthatta.  |
| rabszolga | Szabadságától megfosztott személy, akit szinte tárgyként kezeltek; adták, vették, szinte beszélő szerszámokként kezelték őket.  |
| patrícius | A szó jelentése: jó apától származó. A római köztársaság vezető rétege a királyság megdöntése után. Eleinte egyedül a patríciusok rendelkeztek politikai jogokkal, közülük kerültek ki a *senatus* tagjai, azaz a *senator*ok. |
| plebejus | Olyan római szabad, aki nem tartozik a patríciusok közé. Hatalmuk folyamatosan erősödött, amíg el nem érték, hogy politikai jogokat kapjanak. A Kr. e. 5. századtól különleges képviselőjük volt a néptribunus. |
| consul | A köztársaság vezető tisztsége az antik Rómában, békében a *senatus*szal együtt irányították a köztársaságot, háború esetén a hadsereget. A consuli megbízás egy évre szólt *(annuitas)*, és egyszerre ketten töltötték be a tisztséget *(collegialitas)*.  |
| senatus | A vének tanácsa a királyság idején Rómában, majd a legfőbb döntéshozó, törvényalkotó testület a Római Köztársaságban. A *senatus* tagjai, a *senator*ok a római társadalom elitjéhez tartoztak. |
| dictator | Rendkívüli tisztség Rómában, amelyet végveszély esetén választott a *senatus*. Viselője teljhatalommal rendelkezett, azonban megbízatása csupán fél évre szólt. Amennyiben fennállt a *dictator* intézménye, minden más tisztség szünetelt.  |
| néptribunus | Kr. e. 494-től a plebejusokat képviselő tisztviselő *(magistratus)*, személye szent és sérthetetlen volt és vétójoggal rendelkezett.  |
| császár | Uralkodói cím, amely Caesar nevéből származik. Később a legmagasabb világi uralkodói címmé vált (egyenértékű vele az orosz cár, a török szultánok által használt padisah és a – ma már egyedül létező – japán tennó). |
| amfiteátrum | Kör vagy ovális alakú római színház, amelyben gladiátorjátékokat vagy egyéb viadalokat tartottak. A leghíresebb a római Colosseum. Magyarországon pl. Aquincumban található kettő, egy polgárvárosi és egy katonavárosi. |
| gladiátor | Harcosok, akiket azért képeztek ki, hogy az amfiteátrumokban a rómaiak szórakoztatására, különféle fegyverekkel felszerelve egymás ellen vagy vadállatokkal küzdjenek.  |
| provincia | A Római Birodalom által meghódított és közigazgatásilag megszervezett, Itálián kívüli adminisztrációs terület. Ilyen volt például a Kárpát-medencében Pannonia és Dacia, illetve a kereszténység kialakulásának területe, Júdea. |
| légió | A római hadsereg legnagyobb (létszámú) egysége, amely jórészt gyalogos legionáriusokból állt, de lovasság is tartozott hozzá.  |
| limes | A Római Birodalom határvidéknek elnevezése, amely magában foglalja az árkokból, sáncokból, őrtornyokból, erődökből álló védelmi rendszert is. A limes egyes szakaszait a római légiók védték. |
| polgárjog | Az államhoz való tartozást fejezi ki, amelyhez különböző jogok és kötelezettségek is tartoznak, azonban nem feltétlenül jelent politikai jogot is.  |

## Személyek

|  |  |
| --- | --- |
| **Személy** | **Definíció, magyarázat** |
| Hammurapi | Babiloni uralkodó a Kr. e. 2. évezredből, elsősorban törvényoszlopáról ismert, amely a legrégebbi teljes törvénygyűjtemény. |
| Kleiszthenész | Athéni politikus a Kr. e. 6. századból, Kr. e. 508-ban választották *arkhón*ná, hozzá kapcsolódik, hogy területi alapon 10 *phülé*re (törzsre) osztotta Athént, amely 50-50 főt delegálhatott a *bulé*ba (tanácsba). Hozzá kötődik a cserépszavazás bevezetése is. |
| Periklész | Athéni államférfi, kiemelkedő sztratégosz, tekintélyes szónok a Kr. e. 5. századból. Csökkentette az Areioszpagosz (volt *arkhón*okból álló testület, bíróság) jogkörét és bevezette a napidíjak rendszerét, ezzel elhozva az athéni demokrácia fénykorát. Támogatta az athéni középítkezéseket, ő indította el az Akropolisz jelentős fejlesztését is. |
| Platón | Az egyik legnagyobb hatású görög filozófus, Szókratész tanítványa, az athéni Akadémia meglapítója. A Kr. e. 5–4. században élt és alkotott. Legismertebb műve Az állam, melyben egy ideális politikai berendezkedést vázolt fel. |
| Arisztotelész | A Kr. e. 4. században élt. Az egyik legjelentősebb görög filozófus, Platón tanítványa, III. Alexandrosz (Nagy Sándor) makedón uralkodó nevelője. Az egész nyugati filozófiai kultúrára és az arab filozófiai iskolákra is hatott. |
| Hérodotosz | Görög történetíró, „a történtírás atyja”. A Kr. e. 5. században élt, fő műve A görög–perzsa háború. Jellemző rá a források használata, illetve a tárgyilagosságra való törekvés, az okok és okozatok feltárása.  |
| Nagy Sándor | III. Alexandrosz néven a Kr. e. 4. században ült a Makedón Birodalom trónján. Egyesítette Makedóniát és Hellászt, hódításaival hatalmas birodalmat hozott létre, ezzel teret nyitva a hellenizmusnak. Nevéhez kötődik az egyiptomi Alexandria alapítása. |
| Julius Caesar | Római politikus és hadvezért a Kr. e. 1. században. Kr. e. 60-ban megalapította az első triumvirátust, majd *proconsul*ként meghódította Galliát. Kr. e. 48-ban megszerezte az egyeduralmat, azonban nem tisztelte a köztársaság intézményeit, így Kr. e. 44-ban meggyilkolták a szenátus köztárasságpárti tagjai. Nevéhez köthető a Julianus-naptár.  |
| Augustus | Eredeti nevén Octavianus. Julius Caesar unokaöccse és fogadott fia, a második triumvirátus tagja Antonius és Lepidus mellett. A köztársaság intézményeit felhasználva, megtartva kiépítette a principátusnak nevezetet egyeduralmi rendszerét. Kormányzása elhozta a *Pax Romana*-t, azaz a „római békét”. |

## Kronológia

|  |  |
| --- | --- |
| **Kronológia** | **Definíció, magyarázat** |
| Kr. e. 3000 körül – Kr. u. 476 | Az ókor időszaka |
| Kr. e. 776 | Az első feljegyzett olümpiai játékok |
| Kr. e. 753 | Róma mondabeli alapításának dátuma |
| Kr. e. 510 | A királyság korának vége Rómában, a köztársaság kezdete |
| Kr. e. 508 | Kleiszthenész reformjai |
| Kr. e. 5. sz. közepe | Az athéni demokrácia fénykora (Periklész kora) |
| Kr. e. 44 | Julius Caesar halála |
| Kr. u. 70 | Jeruzsálem lerombolása |
| Kr. u. 395 | A Római Birodalom kettéosztása, amelytől kezdve Nyugatrómai Birodalomról és Keletrómai Birodalomról beszélünk. |

## Topográfia

|  |  |
| --- | --- |
| **Topográfia** | **Definíció, magyarázat** |
| Mezopotámia | A Tigris és az Eufrátesz folyók között elterülő terület, a jelentős ókori keleti civilizációk, birodalmak jöttek létre itt. |
| Babilon | Ókori mezopotámiai város az Eufrátesz partján, Hammurapi Babilon központtal despotikus birodalmat hozott létre. A Kr. e. 6. században a zsidó nép fogságának színhelye. |
| Egyiptom | Afrikai északkeleti részén elterülő ókori despotikus birodalom, amely gazdag kultúrájáról ismert. Legfontosabb folyója a Nílus. |
| Nílus | A Föld egyik leghosszabb folyója, áradásaival lehetővé tette az egyiptomi kultúra kialakulását Afrika északkeleti részén. |
| Olümpia | Hellász déli részén elhelyezkedő város, a Zeusz tiszteletére négyévente tartott játékok, azaz az olümpiai játékok ókori színhelye.  |
| Athén | Az Attikai-félszigeten elhelyezkedő városállam, a hellén kultúra egyik legmeghatározóbb központja. Athénhoz kapcsolódik az ókori demokrácia kialakulása. |
| Alexandria | Nagy Sándor által alapított város az ókori Egyiptom északi részén, a Nílus deltájánál. Elsősorban könyvtáráról híresült el, amely egy tűzvész áldozata lett.  |
| Itália | Az Appennini-félsziget területe a Földközi-tenger medencéjében, a Róma Birodalom bölcsője.  |
| Róma | Itália közepén, a Tiberis-folyó partján kialakult város, amely folyamatos hódításai révén egy világbirodalom központja lett. A hagyomány szerint Kr. e. 753-ban alapította Remus és a névadó Romulus. Később a nyugati kereszténység központjává vált, a pápa székhelye. |
| Római Birodalom | Fénykorában Ibériától Mezopotámiáig terjedő állam. Több, mint ezeréves fennállása során (Kr. e. 753 – Kr. u. 1453) a mai napig is meghatározó lenyomatot tett a birodalom által birtokolt területekre. Központja hosszú időn át Róma városa volt. |
| Pannónia | A mai Magyarország dunántúli részén elterülő római provincia, amelynek határvonala a Duna volt. A Kr. u. 1. századtól a 4. századig volt a Római Birodalom része. |
| Aquincum | A mai Óbuda területén kialakított római katonai település és polgári település neve, Pannonia provincia egyik legfontosabb városa, székhelye volt. Híres építményei például az amfiteátrumok. |
| Savaria | A mai Szombathely területén álló római kori település, Pannonia provincia egyik legfontosabb városa. Az északi és a déli területeket összekötő borostyánút egyik állomása volt. Híres építménye az Isis-templom, azaz az Iseum. |
| Jeruzsálem | A Földközi- és a Holt-tenger között épült város, Júdea provincia központja. Az ábrahámi vallások – a judaizmus/zsidó vallás, a kereszténység és az iszlám – szent városként tartják számon. Titus római hadvezér Kr. u. 70-ben lerombolta a zsidó kultuszban kiemelt szerepet játszó templomot. |

# **Vallások az ókorban**

## Fogalmak

|  |  |
| --- | --- |
| **Fogalom** | **Definíció, magyarázat** |
| politeizmus | Többistenhit. Olyan vallási rendszer, amelyben több, különböző feladattal, képességgel és attribútummal rendelkező istent tisztelnek. Ide tartozik például az egyiptomi, a görög és a római hitvilág. |
| monoteizmus | Egyistenhit. Olyan vallási rendszer, amelyben egyetlen istent tisztelnek. Ide tartoznak az ábrahámi/könyves vallások: a judaizmus/izraelita/zsidó vallás, a kereszténység, valamint az iszlám különféle irányzatai. |
| zsidó vallás | Monoteista vallás, amelynek istene Jahve (JHVH). A hagyomány szerint a vallás Ábrahámig nyúlik vissza. Fontos megjegyezni, hogy bár a zsidó vallást általában a zsidó nép gyakorolja, nem teljesen egyezik meg a kettő, pl.: a kazár birodalmi elit is felvette a zsidó vallást. Legfontosabb forrása a héber Biblia (amelynek része a Tóra, azaz Mózes öt könyve).  |
| Ószövetség/Héber Biblia | A zsidóság szent könyve, amelyet a keresztény és iszlám vallások is szentként kezelnek. Leírja a zsidó nép történetét a világ teremtésétől Jézus születéséig. Többek között tartalmazza a Tízparancsolatot és a Zsoltárok könyvét.  |
| Tízparancsolat  | A zsidó hagyomány szerint az a tíz törvény, amelyet Mózes Jahvétől (Istentől) kapott a Sínai-hegyen. Összegzi az ember Isten és embertársai felé való kötelezettségeit.  |
| próféta | Isten akaratának közvetítője. Az Ószövetségben Jahve (Isten) gyakorta feddi meg népét a próféták által, illetve jövendöléseket tesz az eljövendő Messiásról (pl.: Jeremiás vagy Sámuel). Az iszlámban többekre tekintenek prófétaként (például Jézusra, akit istenként nem ismernek el), közülük az utolsó elismert Mohamed próféta volt. |
| jeruzsálemi templom | A zsidó vallás kultikus központja, a hagyomány szerint itt őrizték az eredeti Tízparancsolatot tároló frigyládát. A templomot eredetileg Salamon király építette, majd a zsidóság babiloni fogsága után újjáépítették. Végül Kr. u. 70-ben a zsidó–római háború végén lerombolták és a mai napig nem építették újjá. Egyetlen épen maradt falát nevezik Siratófalnak. |
| diaszpóra | A szó jelentése: szétrajzás. Eredetileg egy nép vagy vallás szétszóródását jelenti, azonban egy-egy szétszóródás utáni zárt közösséget is jelenthet. Az ókori példák közül a zsidóság szétszóratása a legismertebb. |
| Messiás | A szó jelentése: felkent. A zsidóság megváltója, akit már a próféták is hirdettek. A kereszténység Jézust tekinti Messiásnak, a zsidók azonban ezt nem fogadják el, a mai napig várják a Messiás eljövetelét.  |
| keresztény vallás | A Kr. u. 1. században a judaizmusra építő monoteista vallás, amelynek hívei Jézus tanításait követik. Szent könyve a(z Ó- és Újszövetségből álló) Biblia. A vallás alapja az egyetlen, mindenható Istenben és a halál utáni feltámadásban való hit. Legfőbb értéke a szeretet, az elfogadás és a megbocsátás. A vallás istenképéhez tartozik a Szentháromság, amely szerint az egy Istennek három személye van, az Atya, a Fiú és a Szentlélek. |
| keresztség | A kereszténység fontos szertartása, szentségnek minősül. A keresztség olyan rituálé, amely a megtisztulást jelképezi (vízzel végzik), és ezáltal válik a keresztény közösség, illetve a szertartást végző egyház tagjává valaki. |
| úrvacsora | A kereszténység fontos szertartása, szentségnek minősül. Eucharisztiának is nevezik. Lényege, hogy Jézus Krisztusnak az utolsó vacsorán mondott szavait és cselekedeteit ismétlik meg a hívek liturgikus módon. Fontos eleme a megszentelt kenyér és a bor elfogyasztása, amelyek Jézus testét és vérét jelképezik. |
| apostol | Jézus Krisztus 12 tanítványának elnevezése, akik azt a küldetést kapták, hogy terjesszék a kereszténységet. Kiemelkedik közülük Péter, aki a keresztény egyház alapítója, Róma püspöke, az első pápa volt. Az apostolok közé tartozik Pál is, aki bár személyesen nem találkozott Jézussal – aki a hagyomány szerint látomásban jelent meg neki –, de fontos szerepet vállalt a kereszténység elterjesztésében. |
| misszió | A szó jelentése: küldetés. Eredetileg az evangélium és Jézus tanításának terjesztését jelöli a nem keresztények körében.  |
| Biblia | A kereszténység szent könyve, amely az Ószövetségből és az Újszövetségből áll. A keresztény Ószövetség jórészt megegyezik a héber Bibliával. Az Újszövetség első négy könyvét – Máté, Márk, Lukács és János szövegét – evangéliumnak nevezzük, ezek írják le Jézus életét és tanításait. |
| Újszövetség | A keresztény Biblia második nagy egysége, amely magában foglalja a négy evangéliumot, az Apostolok cselekedeteit, az Apostoli leveleket és a Jelenések könyvét. Az Újszövetségben olvashatók a történetek Jézus életéről és tanításairól. |
| evangélium | A szó jelentése: örömhír. Az evangéliumok Jézus életéről és tanításairól számolnak be. Az Újszövetségben megtalálható négy evangélium Márk, Máté, Lukács és János nevéhez fűződik. |
| püspök | A keresztény egyházakban a hierarchia legmagasabb fokán álló személyek tisztsége. Kezdetben a városi gyülekezeteket vezették, majd a megyéspüspökök egy-egy egyházmegyét irányítottak. |
| zsinat | A keresztény egyházakban összehívott gyűlés, amely az egyház ügyeit érintő kérdésekben dönt. Az összehívottaktól függően lehet egyházmegyei, területi vagy egyetemes zsinat, amelyek közül legutóbbi azt jelenti, hogy az egész egyház képviselőit meghívják, döntései pedig szintén az egész egyházra vonatkoznak.  |

## Személyek

|  |  |
| --- | --- |
| **Személy** | **Definíció, magyarázat** |
| Kheopsz | Egyiptomi nevén Hufu. Az egyiptomi Óbirodalom fáraója, az ő síremléke a Gízai piramisok közül a legnagyobb, mintegy 146 méteres magasságával. |
| Zeusz | A görög olümposzi istenek főistene, az ég és a villámok ura. Tiszteletére rendezték négyévente az olimpiákat. Az olümpiai, mintegy 12 méter magas szobra az ókori világ csodái közé tartozott. |
| Pallasz Athéné | Athén védőistene, a bölcsesség, az igazságos háború és a jog istennője. Szent állata a bagoly, amely az athéni pénzeken is látható. |
| Ábrahám | Az ábrahámi vallások hagyományában az egyistenhit alapítója, próféta, akit a zsidóságban, a kereszténységben és az iszlámban is ősatyaként tisztelnek. A hagyomány szerint Mezopotámiából származott, a Kr. e. 2. évezredben élt, és Isten neki és népének adta az ígéret földjét, Kánaánt. A zsidók fiától, Izsáktól és unokájától, Izráeltől származtatják magukat, az arabok pedig másik fiától, Izmáeltől. |
| Mózes | Ószövetségi próféta, aki kivezette a kiválasztott népet, azaz a zsidóságot Egyiptomból. A hagyomány szerint ő kapta meg a Tízparancsolatot két kőtáblán Istentől a Sínai-hegyen. |
| Jézus | A kereszténység megalapítója, aki a Kr. u. 1. században élt a római uralom alatt álló Júdeában. A keresztény tanítás szerint Isten fia, aki szenvedésével, kereszthalálával és feltámadásával megváltotta az emberiséget a bűnöktől. A keresztény hagyomány szerint a Szentháromság tagjainak egyike az Atya és a Szentlélek mellett. Születésétől kezdődik a keresztény időszámítás.  |
| Szent Péter apostol | Az apostolfejedelmek egyike. Szent Péter Jézus tanítványa, akire a kereszténység alapítója a hagyomány szerint az egyház vezetését bízta, amelyből a pápai főhatalom ered. Róma első püspöke volt, kereszthalált halt az 1. század közepén. |
| Szent Pál apostol | Az apostolfejedelmek egyike. Szent Pált is apostolnak tekintik, azonban személyesen sohasem találkozott Jézussal, hanem a hagyomány szerint a damaszkuszi úton jelent meg neki a Megváltó. Több térítőúttal terjesztette a kereszténységet, illetve levelei mérvadóak a keresztény tanításokat illetően. Tagadhatatlan hatása volt abban, hogy a nem zsidók körében is elterjedt a kereszténység.  |
| Constantinus | Római császár a Kr. u. 4. századból. 313-ban a többi vallással egyenrangúvá tette a kereszténységet, így véget vetett a keresztényüldözéseknek. Hozzá kötődik a 325-ös niceai zsinat megszervezése, ahol a kereszténység fő tanításairól, hagyományairól is döntöttek a püspökök. |

## Kronológia

|  |  |
| --- | --- |
| **Kronológia** | **Definíció, magyarázat** |
| a keresztény időszámítás kezdete | A keresztény időszámítás kezdetének a hagyomány szerint Krisztus születését tartják. Az éveket a Kr. e. és Kr. u. (Krisztus előtt / után) jelzéssel jelöljük. Mára széles körben elterjedt a használata. |
| 313 | A szabad keresztény vallásgyakorlatot lehetővé tevő milánói edictum/rendelet kiadása. |
| 325 | A niceai zsinat, amely az első egyetemes keresztény zsinat volt. |

## Topográfia

|  |  |
| --- | --- |
| **Topográfia** | **Definíció, magyarázat** |
| Jeruzsálem | Közel-keleti város, az ókori zsidó állam fővárosa. Itt állt a Salamon által épített templom. Itt ítélték el és feszítették keresztre Jézust. A zsidóság, a kereszténység és az iszlám szent városa, így fontos zarándokhely. A 7 században arabok, majd a 11. század második felében a szeldzsuk törökök hódították meg. 1099-ben a keresztes hadjárat újra keresztény kézre juttatta az államot, létrehozva a Jeruzsálemi Királyságot. 1187-ben Szaladin egyiptomi uralkodó újra az iszlám kezére juttatta a várost, bár a keresztények több ízben (ideiglenesen) visszafoglalták.  |
| Kánaán | Az ígéret földje, ahová az izraelita törzsek vándoroltak. Magában foglalja Izraelt, Jordániát, Palesztinát, Libanont, Palesztinát Szíria nyugati részét és a Sínai-félszigetet.  |
| Júdea | Salamon halála után a zsidó állam déli részének elnevezése, egészen addig, amíg az Újbabiloni Birodalom meg nem hódította. Később a Római Birodalom fennhatósága alá került, provinciává vált. Területén alakult ki a kereszténység. |
| Izrael | Salamon halála után a zsidó állam északi részének elnevezése, egészen addig, amíg az Asszír Birodalom véget nem vetett függetlenségének. Később a Római Birodalom fennhatósága alá került. |
| Palesztina | Az ókori zsidó állam területe, amely az eredetileg ott lakó filiszteusokról kapta nevét. A Földközi-tenger keleti partvidéke és a Jordán folyó között elterülő terület. |
| Betlehem | Jézus szülővárosa Jeruzsálem közelében, Júdeában. |

# **Hódító birodalmak**

## Fogalmak

|  |  |
| --- | --- |
| **Fogalom** | **Definíció, magyarázat** |
| népvándorlás | A fogalom általában a 4–6. századot jelölő népvándorláskorra értendő. Több népet, nagy területet érintő népmozgás, melynek számos természeti, politikai, népességbeli vagy gazdasági oka lehet. A Nyugatrómai Birodalom hanyatlásában nagy szerepe volt pl. a frankok, gótok, vandálok és más népek vándorlásának, államalapításának.  |
| hunok | Belső-ázsiai eredetű lovasnomád nép, amelynek birodalma kiterjedt a Kárpát-medencére is. Leghíresebb uralkodójuk a Kr. u. 5. században uralkodó Attila.  |
| ortodox | A keleti kereszténység elnevezése, amely az 1054-es skizmával szakadt el teljesen Rómától. Több ponton eltér a hagyománya, tanítása és liturgiája a római katolikus vallásétól, hívei ezen kívül a római pápa főségét sem fogadják el. |
| iszlám | A 7. században Mohamed által alapított monoteista vallás, amely alapvetően a zsidóság és az arab pogány hitvilág elemeit ötvözte, de a kereszténység is befolyásolta. Szent könyve a Korán. Követőit muszlimnak nevezzük.  |
| Korán | Az iszlám szent könyve, amely alapvető hittételeit és öt fő parancsát tartalmazza. A Korán mellett az iszlám vallás fontos forrása még a *szunna* (a szokásjogon alapuló gyakorlat) és a *hadísz*ok (Mohamed próféta és társainak a szájhagyomány útján fennmaradt mondásai, tettei). |
| kalifa | Mohamed utóda, az iszlám legfőbb vallási vezetője. Az állam és a vallás összefonódása miatt egyfajta despotikus úr is.  |

## Személyek

|  |  |
| --- | --- |
| **Személy** | **Definíció, magyarázat** |
| Attila | A hunok királya a Kr. u. 5. század közepén. Székhelye a Kárpát-medence területén volt. Több hadjáratot vezetett a Keletrómai Birodalom, majd a Nyugatrómai Birodalom ellen. 453-as halála után birodalma szétesett. |
| Justinianus | Bizánci császár a Kr. u. 6. században. Egységesítette a római jogot és megpróbálta visszaállítani a Római Birodalmat. Ideiglenesen elfoglalta Itáliát és Észak-Afrika egy részét, de próbálkozása sikertelen volt.  |
| Mohamed | Az iszlám vallás alapítója, 622-ben Mekkából Medinába menekült *(hidzsra)*, ez az iszlám időszámítás kezdete. Később visszafoglalta Mekkát és a vallás központjává tette.  |
| Nagy Károly | Frank király, aki számos hadjáratban növelte a Frank Birodalom területét. 800-ban a pápa császárrá koronázta, birodalma központjává pedig Aachent tette meg. |
| I. Ottó | 10. századi uralkodó, a Német-római Birodalom/Császárság 962-es alapításától kezdve császár. Nevéhez kötődik a német és itáliai területek egyesítése, megerősítése. Ottónak jelentős szerepe volt a 955-ös augsburgi magyar vereségben. Géza magyar fejedelem tőle kért papokat a kereszténység elterjesztéséhez. |

## Kronológia

|  |  |
| --- | --- |
| **Kronológia** | **Definíció, magyarázat** |
| 476 | A Nyugatrómai Birodalom bukása |
| 622 | Mohamed Medinába költözése, a *hidzsra*, az iszlám időszámítás kezdete |
| 732 | A poitiers-i csata, amely a frankok győzelmével zárult az arabok ellen |

## Topográfia

|  |  |
| --- | --- |
| **Topográfia** | **Definíció, magyarázat** |
| Hun Birodalom | A lovasnomád hun nép birodalma, amely Attila uralma alatt érte el legnagyobb kiterjedését. A fennhatósága alatt álló területeket keletről a Volga határolta, nyugaton pedig a mai Németország nyugati határáig terjedt ki. Központja a mai Kárpát-medencében volt. |
| Konstantinápoly | Eredetileg görög kereskedőváros volt, a Boszporusz partján található. A Bizánc néven is ismert települést Constantinus császár székhelyéül választotta és felvirágoztatta. 395-ben hatalmas falakkal erősítették meg és a Keletrómai Birodalom fővárosa lett. A keleti keresztészség, azaz az ortodoxia központja lett. Később az Oszmán Birodalom fővárosa lett 1453-as elfoglalása után. Mai neve: Isztambul. |
| Bizánci Birodalom | Más néven Keletrómai Birodalom. Ókori-középkori államalakulat, amely a Római Birodalom keleti részén jött létre 395-ben. Legnagyobb kiterjedését I. Justinianus alatt érte el, amikor Európa keleti részén túl Afrika északi és Ázsia nyugati részére is kiterjedt. Újabb fénykora a 11. században kezdődött, amikor győzelmet arattak a bolgárok felett. A 4. keresztes hadjárat csapatai velencei nyomásra 1204-ben elfoglalták a birodalom központját, Konstantinápolyt, így visszaszorult Kis-Ázsiába és központja Nikaia lett egészen Konstantinápoly 1261-es visszafoglalásáig. A 14. század közepétől a megerősödő oszmán-törökök egyre több területet foglaltak el a birodalomtól, a végső csapást pedig 1453-ban mérték rá, amikor Konstantinápolyt elfoglalták. |
| Mekka | Kereskedőváros, amely az Arab-félsziget nyugati részén helyezkedik el. A sivatagi népek régóta tisztelték az itt található Kába követ (Fekete kő). Itt kezdte meg tanainak hirdetését Mohamed próféta. Miután 622-ben elűzték, 630-ban foglalta vissza az iszlám prófétája a várost és tette meg a vallás első számú szent helyévé. Az iszlám hívei a világ közepének tartják és Mekka felé fordulva végzik imáikat, valamint minden hívő muszlim kötelessége, hogy életében elzarándokoljon a városba. |
| Poitiers | A mai Közép-Franciaországban található város, ahol 732-ben a frank uralkodó, Martell Károly hadai megállították az arabok előre nyomulását.  |
| Frank Birodalom | A mai Észak-Franciaország területén létrehozott állam, amely fénykorában magában foglalta Galliát, a Germánián túl az Elbáig terjedő területeket, Itáliát és Pannóniát is. A birodalmat a frank törzsek egyesítésével Klodvig hozta létre a V. század végén, és egészen 843-as három részre szakadásáig állt fenn. Kiemelkedő uralkodója volt Nagy Károly császár. |
| Német-római Császárság | A Keleti Frank Királyság területén kialakuló, jórészt német nyelvű államalakulat (Szent Római Birodalom / a Német Nemzet Szent Római Birodalma). A császárság kezdetét I. (Nagy) Ottó 962-es megkoronázáshoz kötődik. Megerősödésében és egységesülésében jelentős szerepet játszottak az ide hadjáratokat vezető magyarokkal való összecsapások. A középkorban Európa meghatározó állama, amely a kora újkorban széttagolttá vált, és a formálisan létező címet 1806-ban szüntette meg Napóleon. |

# **A középkori Európa**

## Fogalmak

|  |  |
| --- | --- |
| **Fogalom** | **Definíció, magyarázat** |
| uradalom | A feudalizmus gazdasági és igazgatási egysége, amelynek tulajdonosa a földesúr, aki bíráskodott is az uradalomban élő népek felett. Központja a vár vagy udvarház. Az uradalom több falut és a hozzájuk tartozó területeket is magában foglalhatja.  |
| földesúr | Nagyobb földbirtok(ok) és jogok tulajdonosa, aki a földjén élő jobbágyok felett is joghatósággal rendelkezik, bíráskodik. |
| majorság | A földesúr saját használatban tartott birtokrésze, amelyet a jobbágyok robotban műveltek.  |
| jobbágy | Túlnyomóan földműveléssel foglalkozó társadalmi réteg, amely függő viszonyban állt a földesúrral. A megművelt földnek nem tulajdonosa, csak használója volt, így ezt egyéb terhekkel (adó, robot stb.) kompenzálnia kellett. A középkor során a társadalom döntő többsége jobbágy jogállású volt. |
| robot | Ingyenmunka. A jobbágy egyik kötelezettsége, amely során a földesúr földjeit saját eszközeivel kellett megművelnie bármiféle ellenszolgáltatás nélkül. Egyes esetekben a robot építkezésen való segítséget vagy éppen szállításban való segédkezést is jelenthetett.  |
| kiváltság | Más néven privilégium, amely minden olyan jogosítványt magában foglal, amely eltér az általános jogoktól. A középkorból hozható példa a nemesi adómentesség joga. |
| rend | Azonos célokkal, gazdasági súllyal, jogokkal és érdekérvényesítő képességgel rendelkező társadalmi csoportok. A virágzó középkorban a három fő rendbe sorolták a kiváltságosokat: a nemesség, az egyházi rend (papság) és a polgárság (vagy „harmadik rend”). |
| pápa | Róma püspöke és a római katolikus egyház feje, amelyet a 13. századtól a bíborosok gyűlése (konklávé) választ. |
| érsek | A katolikus egyház főegyházmegyéje élén álló személy, aki felügyelte a neki alárendelt egyházmegyék életét.  |
| cölibátus | Papi nőtlenség, szexuális önmegtartóztatás. A római katolikus egyházban az apostoli hagyomány által kialakított intézmény. Az áldozópapok szentelésükkor tisztasági fogadalmat tesznek. |
| szerzetes | A világtól visszavonult személy, aki vallási, erkölcsi tökéletességre törekszik. Általában zárt közösségekben, szerzetesrendekbe tömörülve igyekeztek elérni a tökéletességet. A korai szerzetesközösségek közül mintaadó volt a Szent Benedek által a 6. században alapított bencés rend. Eleinte csak a kereszténységben használták a kifejezést, manapság széles körben elterjedt. |
| bencés rend | Katolikus monasztikus szerzetesrend, amelyet Szent Benedek alapított Monte Cassino hegyén 529 táján. A bencések életüket Nursiai Szent Benedek regulája, azaz szabályzata alapján élik. Jelmondatuk: *„Ora et labora!”* („Imádkozz és dolgozz!”) Jellemzően elvonultan éltek. Szerepük jelentős a középkori Európa tudományos életében. Magyarországon a Pannonhalmi Főapátság és a Tihanyi Apátság is a bencésekhez tartozik. |
| ferences rend | A ferences rendet Assisi Szent Ferenc alapította a 13. század elején. Jelmondatuk: *„Pax et bonum!”* („Béke és jóság!”) Ellentétben az addigi szerzetesrendekkel nem önellátásra rendezkedtek be, hanem kolduló rendként éltek – jellemzően a városokban –, tehát az emberek adományaira bízták magukat. |
| eretnek | Valamilyen eretnekséget valló személy, aki ellentmond egy-egy vallás hittételének vagy fellép az egyházzal szemben.  |
| inkvizíció | Hivatalosan 1215-ben hozták létre a katolikus kereszténység védelmére a szervezetet, feladata az eretnekek felkutatása és megbüntetése volt. Eleinte a püspökök felügyelték, majd a pápa hatásköre alá került.  |
| kolostor | A kolduló szerzetesrendek szállásául szolgáló épületegyüttes. Nem tévesztendő össze a monostorral, amely a monasztikus rendek (pl. a bencések) esetén lát el hasonló feladatot.  |
| katolikus | Eredeti jelentése: egyetemes. A kereszténység reformáció előtti nyugati irányzatának elnevezése.  |
| szent | Olyan személy, akiről a katolikus és/vagy ortodox egyház elismeri, hogy földi élete jutalmaként a Mennyországba jutott. Jellemzően példamutató életet élőket vagy a hitükért életüket adó mártírókat avatnak (először boldoggá, majd) szentté. A szentekhez csodák is kapcsolódnak. |
| kódex | Kézzel írott, középkori könyv. Többségében egyháziak írták és a pergament használták alapanyagul.  |
| román stílus | A 11–13. században uralkodó korstílus, amely ötvözi a római és a bizánci építészet elemeit. Építészetének jellemzői a vastag falak és az apró, lőrésszerű ablakok. Román stílusú például a jáki templom. |
| gótikus stílus | A 12–15. századot meghatározó korstílus. Építészetére jellemzői a vékony, magas falak, amelyeket támpillérekkel erősítenek; a csúcsíves boltozatok és a rózsaablakok. Gótikus stílusú például a párizsi Notre Dame-székesegyház és a budai Mátyás-templom. |
| reneszánsz | Jelentése: újjászületés. A 14–16. század uralkodó korstílusa. Itáliából eredt, és az ókori görög-római művészetből merített ihletet. Építészetére jellemzők a vízszintes tagolások, oszlopsorok, kupolák és a timpanon. Művészetében újra megjelennek az antik műfajok és vonások, például a mitológiai alakok. |
| lovag | Tág értelemben olyan középkori – jellemzően földbirtokkal rendelkező – férfi, aki megengedheti magának a nehézpáncélos lovas hadviselés költségeit. A lovagság nem alkot egységes társadalmi csoportot, azonban erkölcsi kódexük mindenkire vonatkozott.  |
| nemes | Tág értelemben kiváltságokkal rendelkező személy. Legfőbb kiváltságai az adómentesség és a törvény előtti megkülönböztetés a nemtelenektől, amelyekért cserébe katonai szolgálattal tartozott az uralkodónak.  |
| feudalizmus | Más néven: hűbériség. Olyan társadalmi, politikai és gazdasági rendszer, amelynek alapja a földbirtoklás és a kiváltságok. A társadalom egyes csoportjai között nincs jogegyenlőség, a kiváltságok megléte (nemesek) vagy hiánya (szolgák, jobbágyok) meghatározza az egyén helyét és lehetőségeit a társadalomban. |
| hűbériség | Alapja a magánjogi kapcsolatokból kialakuló hűbéri lánc, amelyben a hűbérúr *(senior)* földet ad hűbéresének, így lekötelezi őt. A *feudum*ért (birtokért) cserébe a vazallus (hűbéres) katonai szoláglattal és hűséggel tartozik urának. A hűbéresi kapcsolatot a legidősebb fiú örökli.  |
| király | Világi uralkodói cím, a császárnál alacsonyabb rangú. A középkorban a hűbéri lánc tetején álló személy. Kezében összpontosul a törvényhozói, bírói és végrehajtói hatalom. Rendszerint szakrális szereppel is rendelkezik.  |
| rendi monarchia | Olyan feudális államforma, amelyben a rendek és a király együtt kormányoznak. A hatalommegosztás a rendek általi adómegajánlásban és a törvényhozásban jelentkezik.  |
| keresztes hadjáratok | Tágabb értelemben minden nem keresztény vagy eretnek ellen hirdetett háború. Szűkebb értelemben a 1096 és 1291 között zajló és Jeruzsálem és a Szentföld meghódítására irányuló hadjáratok gyűjtőneve.  |
| polgár | Eredeti értelme szerint valamely város lakója, elsősorban a gazdagodó kereskedőkből és kézművesekből kialakuló réteg. A polgárság egyre nagyobb gazdasági súlyra tett szert a középkor folyamán, ezt pedig kamatoztatni is tudta, elismert renddé vált. Polgárjogot születés révén lehetett szerezni, illetve, ha valaki 1 évig és 1 napig a városban tudott maradni, a „városi levegő felszabadította”. |
| céh | Főleg a városokban jelen lévő érdekvédelmi szervezet és termelési forma a középkorban. A céhek tagjai azonos mesterséget űztek, a munkát és a versenyt közös szabályokkal korlátozták. A termelésre jellemző volt, hogy a mester egy-egy terméken dolgozott, munkamegosztás nélkül. Hogy valaki céhmester legyen először inasként, majd legényként kellett tanulni, majd ezután, egy műremek elkészítésével érhette el a legfelső fokozatot. A város életében is szervesen részt vettek az egyes céhek: védelmi, rendfenntartási vagy szociális feladatokat is elláthattak.  |

## Személyek

|  |  |
| --- | --- |
| **Személy** | **Definíció, magyarázat** |
| Szent Benedek | A bencés rend megalapítója, a bencés regula megalkotója a 6. században. Szerepe jelentős a pápaság megerősödésében, a térítőmunka és a latin írásbeliség fellendülésében.  |
| VII. Gergely | A 11. század második felében uralkodó pápa. Az invesztitúraharc első szakaszának egyik főszereplője. Fellépett a szimónia ellen (az egyházi méltóságok pénzért való kiosztása) és a cölibátus (papi nőtlenség) erősítése mellett. IV. Henrikkel szembe átmeneti sikereket ért el (Canossa-járás). |
| Assisi Szent Ferenc | Gazdag itáliai textilkereskedő fiaként jött a világra, azonban szembefordult a világ hiúságaival. 1210-ben megalapította Ferences-rendet, amely koldulásból tartotta fenn önmagát. A szerzetesi közösség óriási szerepet játszott abban, hogy megújult a középkori vallásosság, mivel közvetlen kapcsolatot tartott a keresztény hívőkkel.  |
| Aquinói Szent Tamás | A 13. Században élő Domonkos-rendi szerzetes, hittudós. Skolasztikus filozófiájának leglényegibb pontja, hogy az anyagi világ megismerhető a tudomány által, az ezen felüli kérdésekre pedig a hit ad választ (vitás kérdésekben a hit elsődleges). Tanításaiban elismerte a tudományos vizsgálódás létjogosultságát. |
| Leonardo da Vinci | A 15–16. században élt itáliai reneszánsz polihisztor. Maradandót alkotott az anatómiában, szobrászatban, festészetben és kiváló mérnöki terveket is hátrahagyott az utókor számára.  |
| Gutenberg | Német nyomdász, aki a 15. század közepén újításokkal tette hatékonyabbá a könyvnyomtatást, ami utat nyitott a tömeges könyvkészítésnek. Ettől kezdve számítjuk a „Gutenberg-galaxist”, amely kultúrtörténeti korszakban a könyvnek az információközvetítésben kiemelt szerepe van. |
| Dózsa György | Kisnemesi származású végvári vitéz. Bakócz Tamás esztergomi érsek kérésére elvállalta a keresztes hadak vezetését, azonban miután fel akarták oszlatni a sereget 1514-ben Dózsa vezetésével parasztlázadássá változott az összegyűltek hada. A nemesi seregek végül legyőzték, majd kivégezték őt. |

## Kronológia

|  |  |
| --- | --- |
| **Kronológia** | **Definíció, magyarázat** |
| 476–1492 | A középkor korszaka. |
| 1054 | Az egyházszakadás/ skizma, amely véglegesítette a nyugati és a keleti katolicizmus különválását. |
| 1347 | A nagy pestisjárvány kezdete. |

## Topográfia

|  |  |
| --- | --- |
| **Topográfia** | **Definíció, magyarázat** |
| Egyházi Állam | Más néven Pápai Állam. A Kis Pipin frank uralkodó támogatásával 756-ban alakult állam Itália középső részén, amelyben a pápa világi hatalma érvényesült. Az invesztitúraharc idején a császári csapatok többszöri is feldúlták, majd az avignoni fogságból (1309–1377) visszatérő reneszánsz pápák elhozták az állam fénykorát a művészetek nagymértékű támogatásával és az állami határainak kiterjesztésével. |
| Anglia | A Brit-szigetek legnagyobb és legnépesebb országa, nyugatról Wales, északról Skócia határolja, délről a La Manche-csatorna, keletről pedig az északi tenger. A területet a rómaiak egészen Skócia déli részéig meghódították, azonban a hódítást befejezendő védelmi célzattal megépítették Hadrianus falát. A kivonuló rómaiak helyét az angolszászok vették át a területen létrehozva a hét angol királyságot a 6. században. A királyságoknak a 1066-os normann betörés vetett véget, amely új szakaszt nyitott az szigetország történelmében. |
| Franciaország | Az ország területe már a vaskor óta lakott, eleinte kelták és gallok lakták, majd Kr. e. 51-ben a Római Birodalom része lett Gallia Provincia néven. 481-ben a germán frankok elfoglalták a területet és megalapították a Frank Birodalmat. 987-ben pedig Capet Hugó megkoronázásával létrejött a Francia Királyság. |
| levantei kereskedelmi hálózat | Az Itáliát és a Földközi-tenger keleti medencéjét (pl.: Kis-Ázsia, Palesztina vagy a görög területek) összekötő kereskedelmi útvonal elnevezése. Legjelentősebb városai: Konstantinápoly, Velence és Genova voltak. Az útvonal eleinte az arabok és bizánciak, majd az itáliaiak kezébe került. Az útvonalon nyugatról mézet és bort, fegyvereket és érceket, bársonyt és posztót szállítottak, keletről pedig festékeket és selymet, fűszereket ás illatszereket, valamint fűszereket exportáltak. |
| Velence | Az 5. század környékén az Adriai-tenger lagúnái között létrehozott városállam. Az épületeket nagy részét facölöpökre állítottak fel, a közlekedés pedig a csatornákon keresztül zajlott. A 7. században a város a Bizánci Birodalom része lett. A 9. században ideszállították Szent Márk evangélista ereklyéit, így jelentősebb vallási központtá vált, a szent pedig a város jelképe és védőszentje lett. A 9. századtól a köztársaságként működő város vezetőjét, a dózsét a város előkelő családjai választották. A 11. századtól a dózse hatalma csökkent, osztozni kellett hatalmán a Nagy-tanáccsal (Bölcsek Tanácsa), majd a 14. századtól pedig megjelent a Tízek Tanácsa, amelynek joga volt a dózse leváltására és elítélésére. A 12. századra a város a levantei kereskedelem vezető hatalmat lett, amelyet tengeri fölényével biztosított. Jelentős szerepe volt a keresztes háborúkban és szinte az egész középkorban küzdelmet folytatott a Magyar Királysággal a dalmát városok birtoklásáért. Érdekeinek érvényesítésére fejlett diplomáciai hálózatot hozott létre. A 15. század folyamán kiterjesztette hatalmát az észak-itáliai városokra és a század végére elérte fénykorát. A nagy földrajzi felfedezések hatására eltolódott kereskedelmi hangsúlyok miatt a városállam lassú hanyatlásnak indult, de önállóságát egészen a 18. század végéig meg tudta őrizni. |
| Firenze | Itáliai városállam, Toscana központja. Elsősorban bankárai és textilipara miatt híresült el a város. A 14. századi politikai küzdelmek során a Medici-család megragadta a hatalmat és a köztársasági államformát megtartva a város irányítójává vált. A 14-15. században uralmát kiterjesztette egész Toscanára. A reneszánsz művészet egyik fellegváraként itt alkotott Leonardo da Vinci, Raffaello, Dante, Petrarca és Machiavelli is. |
| Hanza kereskedelmi hálózat | A Balti- és az Északi-tenger partvidékén kereskedelmet lebonyolító városok hálózata, amelyek szövetségre léptek, hogy anyagi és politikai érdekeiket érvényesíteni tudják. A szövetség központjaként Lübeck szolgált. A 14. századra a hálózat már 160 tagot számlált és Londontól Novgorodig, illetve Krakkóig terjedt. A tagok közös flottát, pénzt és mértékrendszert hoztak létre. Az atlanti hajózás fellendülése és a skandináv államok megerősödése jelentőse meggyengítette a Hanza-szövetséget.  |
| Szentföld | Jézus életének színhelye, azaz Jeruzsálem és vidéke. Számos kereszteshadjárat indult a Szentföld felszabadítására a muszlim uralom alól, illetve a kialakult keresztény államok megsegítésére. |

# **A magyar nép eredete és az Árpád-kor**

## Fogalmak

|  |  |
| --- | --- |
| **Fogalom** | **Definíció, magyarázat** |
| finnugor | Az uráli nyelvcsalád nagyobbik tagjának, a finnugor ágnak a megnevezése. Az ide tartozó nyelveket a nyelvtani rendszer, az alapszókincs és más nyelvi törvények (pl. szabályos hangmegfelelés) alapján sorolja egy csoportba. Fontos kiemelni, hogy a nyelvrokonság nem feltétlenül jelöl genetikai/biológiai rokonságot, csupán arról árulkodik, hogy az adott nyelvet egykor beszélők együtt éltek/találkoztak valamikor.  |
| törzs | Az államiság előtti strukturális forma. A törzs tagjait valamilyen valós vagy vélt vérségi kapcsolat tartja össze. Vezetője a törzsfő. A magyar történeti hagyomány hét törzset (tarján, jenő, kér, keszi, nyék, megyer, kürtgyarmat) ismer, illetve egy továbbit, a vándorlás során csatlakozó kabarokat. |
| fejedelem | Olyan szuverén, aki egy-egy államon vagy országrészen uralkodik, azonban bizonyos királyi jogokkal és külsőségekkel nem rendelkezik. A nomád-pogány magyar államalakulat vezetőit is (nagy)fejedelemnek nevezték.  |
| kabarok | A kazár néptörzs egyik altörzse, amely tisztázatlan okokból (alighanem belső konfliktus) miatt a magyarok törzsekhez csatlakozva elhagyta a Kazár Birodalmat. |
| vérszerződés | A hagyomány szerint a magyar törzsek alapszerződése, amelyet a hét vezér (Álmos, Előd, Ond, Kond, Tas, Huba, Töhötöm) Etelközben kötött. Ehhez az eseményhez kötődik a krónikás hagyomány szerint Álmos fejedelemmé választása, a fejedelemség kezdete. |
| honfoglalás | Tágabb értelemben valamely nép új területre költözését vagy területfoglalását jelenti. Szűkebb értelemben a magyarság 895-896-ban a Kárpát-medencébe való bevonulását és annak több szakaszra osztható birtokba vételét jelenti. A honfoglalás folyamatát a 907-es, keleti frankok ellen vívott pozsonyi csata zárta, amely magyar győzelmet hozott. |
| kettős honfoglalás elmélete | László Gyula régészeti leletekre alapozott elmélete, amely szerint a 9. században a honfoglaló magyarok bejövetelét már megelőzte egyfajta honfoglalás a 7. században, és így az Árpáddal bevonulók azonos nyelvű lakosságot találtak itt. Az elmélet tudományos körökben nem minősül bizonyítottnak, de közismert hipotézis. |
| avarok | Eurázsiai nomád nép, amely a 6–8. század folyamán erős birodalmat hozott létre Kárpát-medence központtal. Birodalmuk a 9. század folyamán kisebb egységekre esett szét. |
| rovásírás | Olyan írástechnika, amelyben az egyes betűket különböző vésetekkel/rovatokkal jelölik, iránya jobbról balra tart. Szűkebb értelemben a székely-magyar rovásírást értjük alatta.  |
| kalandozások | A magyarok 907 és 955/970 között megvalósult, mintegy félszáz zsákmányszerző vagy zsoldért vállalt – kisebb-nagyobb seregekkel végrehajtott – hadjárata, amelyek során Nyugat-Európát, Itáliát és Bizáncot is támadták. A nyugati hadjáratok az augsburgi (955), a déli hadjáratok az arkadiopoliszi vereség (970) után lezárultak. |
| székelyek | A magyarság máig tisztázatlan eredetű, sajátos identitással rendelkező csoportja. Az Árpád-kor óta határvédelmi feladatokat láttak el, amelyért cserébe kollektív nemességet kaptak. A középkor óta nagy tömegben élnek az erdélyi Székelyföldön. A három erdélyi nemzet egyike a magyarok és a szászok mellett, közigazgatási egységeiket székeknek nevezzük. Vezetőjük a székely ispán, majd az erdélyi vajda volt. |
| vármegye | I. (Szent) István óta létező világi területi és közigazgatási egység. Központjukban egy-egy vár állt, vezetője a megyésispán volt. Kezdetben királyi vármegyékről, a 13. századtól nemesi vármegyéről beszélhetünk, amelyek a 19. Században alakultak polgári vármegyékké. |
| egyházmegye | Egyházkormányzati egység, amelynek élén a püspök áll (püspökség). Az egyházmegyék kialakítását I. (Szent) István kezdte meg. |
| érsekség | Főegyházmegye, amelynek vezetője az érsek. Az egyes egyházmegyék az érsekségek alá vannak rendelve. Az első érsekségeket I. (Szent) István alapította Esztergom és Kalocsa központtal. A magyar egyházszervezet élén az esztergomi érsek áll. |
| tized | Másnéven dézsma. Az egyháznak fizetendő adó, amelyet Szent István törvényei rendeltek el. A gabona, bor, méz és más termények vagy az állatszaporulat tíz százalékát kellett beszolgáltatni az egyház számára.  |
| nádor | Kezdetben a királyi udvarispánja, később a király utáni legfőbb tisztség. Bírói és katonai feladatokkal is rendelkezett, valamint a király távollétében annak helyettese volt. A 15. századig a király, majd a rendek választották a nádort.  |
| ispán | A vármegye vezetője a középkorban, a királyi hatalom képviselője. Feladata az adó begyűjtése, a vármegye sereg ének vezetése és a bíráskodás a vármegye népei felett. |
| kancellária | A hivatalos jogbiztosító iratok, azaz oklevelek kiállításával foglalkozó királyi hivatal. Vezetője általában valamilyen egyházi méltóság volt, aki pecsétjével hitelesítette a kiadott iratokat. A Magyar Királyságban III. Béla 1181-es rendeletével vált önálló királyi intézménnyé. |
| kettős kereszt | A hagyomány szerint I. (Szent) István II. Szilveszter pápától kapta a kettős keresztet, hogy ezzel is megerősítse a királyi apostoli megbízatását. Valójában a – magyar címerbe is bekerülő – szimbólum használata a 12. századtól kimutatható, valószínűleg III. Béla honosított meg, aki bizánci tartózkodása alatt ismerte meg.  |
| szászok | A középkorban Szepességbe (cipszerek) és Erdélybe letelepülő németek gyűjtőneve. Széleskörű szabadságjogokkal rendelkeztek, amelyeket II. András kiváltságlevelében is rögzített. A három erdélyi nemzet egyike a magyarok és a székelyek mellett. |
| kunok | Török nyelvű nomád nép. A 11. század környékén érkeztek a Kárpát-medence előterébe. IV. Béla a 13. században megpróbálta letelepíteni őket a mongol invázió előtt, azonban vezérük, Kötöny meggyilkolása után elhagyták az országot. A mongol pusztítás után végül ismét betelepültek az Alföldre, a Nagykunság és a Kiskunság területére. A kunok kiváltságokat kaptak, illetve a királyi haderő könnyűlovas erejét adták. |
| tatárok/mongolok | Belső-Ázsiából induló népek, akik Dzsingisz kán vezetése alatt terjeszkedni kezdtek a 13. században. A mongolok leigázták a tatárokat, akik csatlakoztak a népszövetséghez. Hadjárataik során először meghódították a Kijevi Nagyfejedelemséget és Lengyelországot, majd 1241-ben Magyarországot is végig dúlták, azonban 1242-ben elvonultak.  |

## Személyek

|  |  |
| --- | --- |
| **Személy** | **Definíció, magyarázat** |
| Álmos | A krónikás hagyomány szerint a magyar törzsek fejedelme, Árpád apja. A honfoglalás előtt a magyarok egyik vezetője, a honfoglaló vezérek egyike. Elvezette a magyarokat a Kárpát-medencéhez, azonban már nem léphetett be a honfoglalókkal együtt.  |
| Árpád | Magyar fejedelem, az Árpád-ház alapítója, honalapító. Etelközben állt a magyarok élére és vezette be őket a Kárpát-medencébe (ő maga a fősereggel vonult keresztül a Vereckei-hágón át). Halálának időpontja bizonytalan, a krónikás hagyomány szerint 907-ben hunyt el. |
| az Árpád-ház | Időnként Turul-dinasztiaként említett magyar uralkodói dinasztia, amely Árpád vezérről kapta nevét. Számos uralkodó után férfiágon 1301-ben halt ki III. András halálával.  |
| Géza | Magyar fejedelem, aki 972 és 997 között uralkodott. Megkezdte a magyar államiság kiépítését és a kereszténység felvételét. Felesége Sarolt volt, fia Vajk/István. |
| I. (Szent) István | Születési nevén Vajk. Magyar fejedelem, majd király. 997 és 1038 között uralkodott, 1000-ben koronázták királlyá pápai és császári támogatással. Uralmát kiterjesztette az egész Kárpát-medencére (ennek során győzte le pl. Koppányt). Államalapító életművének fontos része a kereszténység elterjesztése, az egyházszervezet és a világi közigazgatás kiépítése, amelynek alapja a vármegyerendszer lett. 1083-ban szentté avatták.  |
| Koppány | Géza fejedelem rokona, aki a seniorátus jogán örökölte volna a hatalmat. Végül nyugati segítséggel István legyőzte, testét pedig négy részre vágatta.  |
| Szent Gellért | Velencei származású bencés szerzetes. Szent Imre herceg nevelője, később csanádi püspök. A Vata-féle pogánylázadás során halt mártírhalált. 1083-ban avatták szentté.  |
| Szent Imre | Szent István és Gizella fia, trónörökös. Kiváló hadvezér, aki fiatalon vadászbalesetben hunyt el. 1083-ban szentté avatták.  |
| I. (Szent) László | Árpád-házi magyar király. 1077 és 1095 között uralkodott. Szigorú törvényeivel megszilárdította az államot és megerősítette a magántulajdont. 1083-ban szentté avattatta Istvánt, Gellért és Imrét. 1091-ben meghódította Horvátországot. Folyamatosan hadat viselt a besenyőkkel és a kunokkal. 1192-ben avatták szentté.  |
| I. (Könyves) Kálmán | Árpád-házi magyar király. 1095 és 1116 között uralkodott. Meghódította Dalmáciát és megszilárdította a Horvátország feletti hatalmat, illetve megalapozta az 1918-ig létező magyar–horvát perszonáluniót. Enyhítette I. (Szent) László törvényeit és megújította a bíráskodást.  |
| III. Béla | Árpád-házi magyar király. 1172 és 1196 között uralkodott. Megszervezte az állandó királyi kancelláriát. Bizáncban nevelkedett, de miután trónra került megszűntette a bizánci befolyást.  |
| II. András | Árpád-házi király. 1205 és 1235 között uralkodott. Jelentős földadományai miatt uralkodása alatt meggyengült a király hatalom, illetve megnőtt a külföldiek befolyása. Ennek következményeként megölték feleségét, Gertrúdot. A bárók, a szerviensek és a várjobbágyok nyomására 1222-ben kiadta az Aranybullát, amely meghatározta a nemesi rend kiváltságait a következő századokra, mivel rögzített több fontos jogot, kiváltságot (pl. adómentesség az ország katonai védelméért cserébe, bírói ítélet nélkül nem foghatók el, végrendelkezés szabadsága, ellenállás joga stb.).  |
| IV. Béla | Árpád-házi király. 1235 és 1270 között uralkodott. Uralkodása elején igyekezett visszavenni az apja, II. András által eladományozott birtokokat. Uralkodása idején, 1241-42-ben történt a mongol invázió („tatárjárás”), amely arra kényszerítette, hogy változtasson addigi politikáján. Miután a mongolok elvonultak, a katasztrofális állapotok miatt a lakosság pótlására és a védelmi potenciál növelésére betelepítette a kunokat és földadományozásba kezdett, amelyet kővárépítéshez kötött. Az utókor a „második honalapítónak” tekinti. |
| Szent Margit | IV. Béla lánya, akit szülei Istennek ajánlottak a mongol invázió átvészelése érdekében. Hároméves korában a domonkos apácákhoz került. Aszketikus életmódot élt. Róla kapta nevét a Margit-sziget, mivel az ottani kolostorban élte életét. 1943-ban avatták szentté.  |

## Kronológia

|  |  |
| --- | --- |
| **Kronológia** | **Definíció, magyarázat** |
| 895 | A honfoglalás, azaz a magyarság betelepülése a Kárpát-medencébe |
| 907 | A keleti frankokkal és bajorokkal vívott, magyar győzelmet hozó pozsonyi csata |
| 997/1000–1038 | I. (Szent) István uralkodása |
| 1222 | Az Aranybulla kiadása |
| 1241–1242 | A „tatárjárás”, azaz a mongol invázió a Magyar Királyság területén |

## Topográfia

|  |  |
| --- | --- |
| **Topográfia** | **Definíció, magyarázat** |
| Etelköz | Jelentése Folyóköz, a Fekete-tengertől északra, az Al-Dunától a Dnyeper, illetve a Don folyókig terjedő sztyeppe terület. A kutatások jelenlegi állása szerint a magyar törzsek 830 körül érték el a térséget. A hagyományok szerint itt történt meg a vérszerződés, innen indult meg a honfoglalás. |
| Vereckei-hágó | Az Északkeleti-Kárpátokban található hágó, amelyen átkelve a hagyományok szerint a magyarok Árpád vezetésével megérkeztek a Kárpát-medencébe 895-ben. |
| Kárpát-medence | A Kárpátok által határolt térség. Területén volt a római korban Dacia és Pannónia provincia. A területet felügyeletük alatt tartották többek között a hunok, az avarok, a keleti frankok, illetve a szlávok (morvák) is. A 9. század végén érte el a térséget a honfoglaló magyarság, majd a 10. század elején birtokba vette az egészet. A később keletről érkező népeket (pl.: kunok, besenyők, jászok) vagy visszaszorították vagy letelepítették. |
| Pannonhalma | A Kisalföld délkeleti részén fekvő település. 996 körül Géza az itteni hegyen telepítette le az első magyarországi bencés szerzeteseket, majd 1002-ben I. (Szent) István jelentős adományokat rendelt a monostorhoz és kiadta alapítólevelét. A nyelvújításig a Szent Márton-hegyi apátságnak hívták a monostort, a magyarországi bencések központja. |
| Esztergom | A Visegrádi-szoros előtt, a Duna jobb partján elterülő város. Géza fejedelem székhelye és I. (Szent) István szülő- és koronázóvárosa. Az első magyar király itt építette ki a királyi központot és érseki székhellyé tette. |
| Székesfehérvár | A Velencei-tótól nyugatra elterülő vár és város. Géza fejedelmet és feltehetően még 16 magyar uralkodót is itt temettek el. 1020 körül I. (Szent) István Székesfehérvárra helyezte át székhelyét és prépostságot alapított, valamint bazilikát építtetett. Székesfehérvár lett a magyar királyok koronázóvárosa, valamint a királyi kincs- és levéltár is itt helyezkedett el. A 11. századtól a törvénynapok helye. Először Székesfehérvár kapta meg a városi kiváltságlevelet a XII. században. |
| Buda | A középkori Magyar Királyság egyik legfontosabb városa, közel száz évig a magyar királyok székhelye. Várát IV. Béla kezdte el építteteni, majd német és magyar lakosságú város alakult ki. Zsigmond és Mátyás király is jelentős építkezéseket hajtott végre a királyi palotán, a váron és a városon. 1526-ban a török felgyújtotta, majd 1541-ben végleg elfoglalta a várost és vilajetközponttá tette. |
| Muhi | A Sajó tiszai torkolatának közelében fekvő település. A Batu kán vezetésével támadó mongol és tatár hadak 1241. április 11–12-én itt győzték le a IV. Béla király vezette magyar sereget.  |
| Erdély | A Magyar Királyság keleti felén fekvő terület, amely önálló közigazgatással rendelkezik, vezetője pedig a király által kinevezett vajda. Jelentős só- és ércbányászati lelőhelyekkel rendelkezett, amely gazdaságának nagy részét adta. A betelepülő német szászok és székelyek külön jogokkal és kötelezvényekkel rendelkeztek, a vajda sem állt felettük. A kiváltságok miatt Erdély három típusú közigazgatási egységgel rendelkezett: a magyar megyékre, illetve a székely és szász székekre. A 13. századtól egyre több pásztorkodással foglalkozó román (vlach) telepedett be a hegyes vidékre. |
| Horvátország | Az Adriai-tenger partját jelentő Dalmácia és a Száva között elterülő délszláv állam, amely a 9. század elején jött létre, miután megszűnt a terület feletti frank fennhatóság. A 10. század elején felvették a nyugati kereszténységet. 1089-ben trónharcok törtek ki a horvát király halála után, özvegye pedig öccsétől, I. (Szent) Lászlótól kért segítséget, így 1091-ben elfoglalta Horvátországot és unokaöcsét, Álmos herceget tette meg horvát királynak. I. (Könyves) Kálmán 1102-ben felvette a horvát királyi címet, így 1918-ig perszonálunió kötötte a két országot. A horvátok belügyeinek önállóságát a magyar király által kinevezett bán biztosította. |

# **A középkori Magyar Királyság fénykora**

## Fogalmak

|  |  |
| --- | --- |
| **Fogalom** | **Definíció, magyarázat** |
| aranyforint | Értékálló magyar aranypénz, amelynek veretését I. Károly kezdte meg. Firenzei mintára készítették. Kibocsátásával megszüntette az ezüstdénár válságát és Európa-szerte keresett fizetőeszközt hozott létre.  |
| regálé | A középkori uralkodók egyik bevételi forrásának csoportja, a királyi felségjogon szedett jövedelem. Ezek közé tartozik pl.: a kamara haszna, az adók és vámok vagy az urbura. Már II. András is igyekezett a regálékra építeni gazdaságát, az ország azonban még fejletlen volt hozzá.  |
| kapuadó | A jobbágyok által a királynak fizetett állami adó, amelyet az aranyforint bevezetése után eltűnő kamara haszna pótlására szedetett be I. Károly. Az adóalap a „kapu”, azaz a jobbágytelek volt.  |
| kilenced | Az I. (Nagy) Lajos által kiadott 1351-es törvények vezették be. A földesúrnak járó jövedelem a jobbágyok termésének egytized része volt. A törvény legfőbb célja az volt, hogy egységesítse a jobbágyokra rótt terheket.  |
| bandérium | A főurak magánhadseregeinek elnevezése, az egyes seregek a bárók zászlója alatt vonultak háborúba, innen is ered az elnevezés. A 13. században jelent meg, majd a 15. századig jelentősen meghatározta a magyar haderőt.  |
| perszonálunió | Olyan szövetség, amelyben az egyes, egymástól független országokat egyedül az köti össze, hogy uralkodójuk személye közös.  |
| sarkalatos nemesi jogok | A nemesség legfontosabb jogai, kiváltságai, amelyek alapjait az Aranybulla jelentette. A Werbőczy István által megfogalmazott Tripartitum (Hármaskönyv) összegezte első ízben a négy sarkalatos nemesi jogot: személyes szabadság, a királyi bíróság alá tartozás, adómentesség, ellenállási jog.  |
| főnemes | A főnemesség tagjainak azon nemesek számítanak, akik bárói vagy magasabb (grófi vagy hercegi) címet viselnek. Jelentős politikai súllyal bírtak, az ország világi és egyházi vezető pozícióit töltötték be (pl. ispánok, királyi tanácstagok stb. voltak). Az országgyűléseken személyesen vehettek részt. |
| köznemes | A 13. századra kialakuló nemesség jogait az 1222-es Aranybulla fektette le, majd az 1351-es törvények kimondták a jogi egyenrangúságot a nemességen belül. A köznemesség tagjai általában valamilyen közigazgatási feladatot láttak el a vármegyékben (pl.: alispán vagy jegyző) és az esetek többségében földbirtokkal rendelkeznek. A vármegyékben jelentős politikai súllyal rendelkeztek (nemesi vármegye), a rendi gyűléseken eleinte személyesen jelentek meg, majd vármegyénként választott követek útján. |
| szabad királyi város | Olyan város, amely egyedül a király fennhatósága alatt áll, és széleskörű kiváltságokkal rendelkezett. A kincstárnak egy összegben fizették meg az adót, saját tisztségviselőket választhattak, a várost fallal vehették körbe, vásárt tarthattak, a királyi személynök vagy a tárnokmester ítélkezett felettük, ha szükséges. Ezek a kiváltságos városok követeket küldhettek az országgyűlésre.  |
| bányaváros | Alapítói nagyrészt külföldi (jellemzően német) telepesek. A bányavárosok (pl. Besztercebánya, Selmecbánya, Körmöcbánya) rendelkeztek a bányaművelés jogával, és többnyire királyi fennhatóság alatt álltak a szabad királyi városokéval megegyező jogokkal, azonban egyes esetekben földesúri fennhatóság alatt álltak és csak a mezővárosok jogaival rendelkeztek.  |
| mezőváros | Földesúri fennhatóság alatt álló város. A várost nem vehették körül fallal és az úriszék alá tartoztak, azonban rendelkeztek az egy összegben adózás és a vásártartás jogával.  |
| kormányzó | Az uralkodót rendkívüli időszakokban helyettesítő tisztség, amely rendelkezik annak majdnem minden jogkörével. A 15. század közepén például Hunyadi János gyakorolta a jogkört V. László kiskorúsága alatt.  |
| szekérvár | Olyan védelmi technika, amelynek lényege, hogy a katonai tábor köré szekereket állítottak fel zárt alakzatban, megerősítve, hogy védelmet nyújtson a támadó sereg ellen. A megoldás előnye nagyfokú mobilitásában rejlett. A muhi csata során a magyar uralkodó is szekérvárakat alkalmazott. A 15. században a cseh husziták is előszeretettel és hatékonyan használták. |
| végvár | A végvárak az úgynevezett végvárrendszer részét képezték. A végvárakat a 15–16. században az Oszmán Birodalom terjeszkedése miatt a déli határvonalon építették, illetve erősítették meg. Feladatuk környezetük felügyelete és felderítése volt, amely kiegészült az utánpótlási vonalak és átkelők biztosításával is. A legfontosabb végvár, „az ország kulcsa” Nándorfehérvár volt. |
| szultán | Muszlim uralkodói cím, amelyet a 15. századtól az oszmán-török uralkodók is viseltek az Oszmán Birodalomban. |
| szpáhi | A szultáni sereg gerincét adó, oszmán könnyűlovas katona, aki nem öröklődő, szolgálati birtokot kapott, amelyet csak akkor tarthattak meg, ha teljesítették kötelességeiket.  |
| janicsár | Olyan elit gyalogos katona az oszmán hadseregben, aki zsoldért harcolt, legfőbb feladata a szultán védelme, azonban, ha a csata sorsa forgott veszélyben, bevetették őket. Utánpótlásukat vagy rabszolgákból vagy a devsirme (gyermekadó) fejében elhurcoltakból képezték.  |
| rendkívüli hadiadó | Zsigmond óta létező adófajta, amelyet az országgyűlés a török veszélyre való tekintettel szavazott meg alkalmanként, azonban Mátyás már rendszeresen beszedte, évente akár többször is.  |
| füstpénz | A kapuadót váltó adófajta, amelyet Mátyás vezetett be. Megszüntette a korábbi mentességeket az új adónemmel, illetve megnövelte az adózók számát, mert porták, azaz telkek helyett háztartásonként szedték.  |
| fekete sereg | Hunyadi Mátyás állandó zsoldosseregének (későbbi) elnevezése. A rendkívül fegyelmezett és jól szervezett sereg fenntartása jelentős terheket jelentett a kincstárnak, azonban a banderiális hadsereg gyengülése miatt egyre szükségesebbé vált.  |
| zsoldos | Olyan professzionális katona, aki pénzért harcol. A zsoldosok bárkinek szolgáltak, amennyiben megfizették őket.  |
| Corvina | Olyan könyv vagy nyomtatvány, amely bizonyíthatóan Hunyadi Mátyás könyvtárának, a Bibliotheca Corviniana része volt. Eredetileg 2000-2500 darab létezhetett, napjainkban 216 eredeti példányt ismerünk.  |
| Szent Korona | A magyar királyok koronázási jelvénye, az államiság jelképe. A kutatások jelenlegi állása szerint két részből illesztették össze a XII. században, az úgynevezett görög (alsó rész) és az úgynevezett latin (felső rész) koronából. A 13. század második felétől csak azt tekintik legitim uralkodónak, akit a Szent Koronával koronáztak meg.  |
| Szent Korona-tan | Állam- és jogelméleti fogalom. A Szent Korona-tan értelmében a Korona szuverén közhatalom, a Korona „testét”, azaz hatalmának forrását pedig a király, a nemesek és a szabad királyi városok alkották. A Szent Korona-tan legfontosabb eleme, hogy garantálta a jogfolytonosságot a változó dinasztiák között is.  |
| Képes krónika | A magyar nép középkori történetével foglalkozó krónika. 1360 körül készítették, feltehetőleg Kálti Márk, I. (Nagy) Lajos megrendelésére.  |

## Személyek

|  |  |
| --- | --- |
| **Személy** | **Definíció, magyarázat** |
| I. (Anjou) Károly | 1308 és 1342 között uralkodott, de az ország vezetőinek egy része és a pápa már 1301-től elismerte őt uralkodóként. Többször megkoronázták (1301, 1309, szabályosan 1310-ben), de az őt végül királlyá választó 1308-as országgyűléstől legitim uralkodónak tekinthető. Az Árpád-ház kihalása utáni interregnumot fokozatosan visszaszorította a „kiskirályok” (pl. Csák Máté) legyőzése révén. Megerősítette az ország gazdaságát: értékálló aranypénzt (forintot) veretett, a kincstár legnagyobb bevételforrásává pedig a regálékat tette, újraszabályozta és ezzel fellendítette a bányászatot (urbura), valamint bevezette a kapuadót és külkereskedelmi vámként a harmincadot. 1335-ben megszervezte a visegrádi királytalálkozót, így megerősítette a magyar, cseh és lengyel királyok együttműködését.  |
| I. (Nagy) Lajos | Anjou-házi uralkodó, 1342 és 1382 között uralkodott. Két bosszúhadjáratot vezetett Nápoly ellen, testvére meggyilkolása miatt. 1370-ben megörökölte a lengyel trónt, így a két ország között perszonálunió jött létre. 1351-ben megújította az Aranybullát, amit kiegészítette a kilenceddel és az ősiséggel, továbbá kimondta a jogilag egységes nemesség elvét. 1367-ben támogatta egy egyetem alapítását Pécsen, amely az első ilyen kísérlet volt Magyarországon.  |
| I. (Luxemburgi) Zsigmond | 1387-től magyar, 1410-től német, 1419-től cseh király, majd 1433-tól német-római császár egészen 1437-es haláláig. Uralkodása alatt igyekezett megerősíteni a köznemességet és a városokat. A királyi tetszvényjog bevezetésével korlátozta a pápa befolyását Magyarországon. Uralkodása kezdetétől harcokat folytatott a törökök ellen (hozzá kapcsolódik az 1396-os nikápolyi vereség), és megkezdte a déli végvárrendszer kiépítését, pl. megszerezte Nándorfehérvárt. A konstanzi zsinat összehívásával megszűntette a nyugati egyházszakadást.  |
| Hunyadi János | Kiváló hadvezér, aki erényeit a török elleni harcok során több ízben bizonyította, pl. az 1443/44-es, Balkánra vezetett hosszú hadjárat során. Részt vett a törökökkel szemben elveszített várnai ütközetben (1444), illetve a sikertelen, második rigómezei csatában (1448). Hozzá kötődik a szultáni sereggel szemben kivívott, 1456-os nándorfehérvári diadal, amely hosszú időre biztosította az ország déli határát. Élete során Magyarország egyik legnagyobb birtokosa és számos fontos tisztség viselője, pl. erdélyi vajda, temesi ispán, a várnai vereség után Magyarország kormányzója (1446–1453) volt. Fiát, Hunyadi Mátyást magyar királlyá választották később. |
| I. (Hunyadi) Mátyás | Hunyadi János fia. 1458 és 1490 között Magyarország királya. Megerősítette a központi hatalmat és a királyi bevételeket (pl. füstpénz, rendkívüli hadiadó). A törökökkel szemben elsősorban védekező politikát folytatott, de sikereket is elért ellenük (pl. Jajca, Szabács, Kenyérmező). Erősen expanzív politikát folytatott nyugat felé (cseh és osztrák háborúk), amelyben jelentős segítsége volt jól szervezett, modern zsoldosserege. Hadjáratai eredményeként 1469-ben cseh királlyá választották, 1485-ben elfoglalta Bécset is, azonban nem sikerült elnyernie a német-római császári címet. Udvara a reneszánsz művészeti élet központjává vált, amelynek ékes bizonyítékai a díszes kiállítású kódexek, a corvinák.  |

## Kronológia

|  |  |
| --- | --- |
| 1301 | Az Árpád-ház kihalása |
| 1308 | I. Károly uralkodásának kezdete |
| 1335 | A magyar, a cseh és a lengyel király visegrádi találkozója |
| 1351 | I. (Nagy) Lajos törvényei |
| 1396 | A nikápolyi csata, amely során Luxemburgi Zsigmond keresztény serege vereséget szenvedett a törökökkel szemben |
| 1443–1444 | Hunyadi János hosszú hadjárata a Balkánra a törökök ellen |
| 1444 | A törökökkel vívott várnai csata, amely magyar vereséggel és I. Ulászló király halálával ért véget |
| 1453 | Konstantinápoly eleste, amely után a város az Oszmán Birodalom fővárosa lett |
| 1456 | A nándorfehérvári diadal, amely során Hunyadi János, Szilágyi Mihály és Kapisztrán János sikerrel verte vissza a török ostromló sereget |
| 1458–1490 | Mátyás uralkodása |

## Topográfia

|  |  |
| --- | --- |
| Visegrád | Vár és város, amely a Dunakanyarban található. A vár a 11. században épült, majd I. Károly tette királyi központtá. 1335-ben itt találkozott egymással a lengyel, a cseh és magyar király. Mátyás király jelentős beruházásokkal fejlesztette, így igazi reneszánsz palotává vált. Buda eleste után végvárként szolgált, így jelentős része az ostromok során elpusztult. |
| Lengyelország | Közép-európai ország a Balti-tenger partján. Az államot a 10. század közepén a Piast-dinasztia hozta létre egyesítve több nyugati szláv törzset. 966-ban I. Mieszko megkeresztelkedett, így az ország is elköteleződött a nyugati kereszténység mellett. III. (Nagy) Kázmér halála után a trónt I. (Nagy) Lajos örökölte, így perszonálunió jött létre Lengyelország és Magyarország között (1370–1382). |
| Csehország | Az állam a Nagymorva Birodalom 907-es szétesése után jött létre, központja pedig Prága lett. 929-ben I. Vencel fejedelem felvette a kereszténységet. 1002-től a Német-római Birodalom része lett az ország, azonban rövid időre függetlenedni tudott a 10. században. I. Ottokár szerezte meg 1198-ban az örökös királyi rangot az állam uralkodói számára. Az ország fénykorát a Luxemburgi-ház uralma alatt a 14. század közepén érte el. A fehérhegyi csata után Csehország elvesztette függetlenségét, a Habsburgok örökös tartománnyá nyilvánították. |
| osztrák tartományok | A Habsburg-dinasztia osztrák ágának családi birtokai („osztrák örökös tartományok”). Alsó-Ausztria, Felső-Ausztria, Stájerország, Karintia, Krajna és Tirol alkotta. |
| Nikápoly | Az Al-Duna jobb partján fekvő város az Olt torkolatával szemben. Itt szenvedett súlyos vereséget a Luxemburgi Zsigmond magyar király által vezetett keresztény sereg Bajezid szultántól 1396-ban. |
| Várna | A Fekete-tenger partján fekvő város. 1444-ben itt vesztette életét I. Ulászló lengyel és magyar király, miközben az általa, illetve Hunyadi János által vezetett keresztény sereg súlyos vereséget szenvedett II. Murád szultántól. |
| Nándorfehérvár | A Duna és a Száva találkozásánál épült vár és város. A vár volt bizánci, bolgár és szerb kézen is, végül 1426-ban Zsigmond magyar király szerezte meg cserével a szerb fejedelemtől, majd tette a déli végvárrendszer egyik kulcsává. 1456-ban itt mért vereséget Hunyadi János és Szilágyi Mihály – keresztesekkel kiegészült – serege a törökökre. 1521-ben végül elfoglalta I. Szulejmán, így megnyílt az út az ország belseje felé. |
| Kolozsvár | Az Erdélyi-középhegység és az Erdélyi-medence között elhelyezkedő város a Kis-Szamos és a Nádas-patak völgyében. Az 1437-es Budai Nagy Antal által vezetett parasztsereg a várost védve szenvedett döntő vereséget. Hunyadi Mátyás szülővárosa. |
| Kenyérmező | Dél-Erdélyben található terület, amely Szászsebes és Szászváros között helyezkedik el. 1479-ben itt verte meg a Kinizsi Pál és Báthori István vezette magyar sereg a Havasalföldről betörő török haderőt. |
| Oszmán Birodalom | A 14. század eleje óta folyamatosan terjeszkedő, centralizált, despotikus állam, amely a 16. századra megszerezte a Balkán, Kis-Ázsia, a Közel-Kelet és Észak-Afrika jelentős részét. Nevét az uralkodócsaládról, az Oszmán-dinasztiáról kapta. Vezetőit szultáni (császári) címet viseltek, a 16. században felvették a kalifa címet is. |

# **A kora újkor (10. évfolyam kezdete)**

## Fogalmak

|  |  |
| --- | --- |
| gyarmat | Az ókorra vonatkoztatva olyan terület (város), amely a népességfelesleg miatti expanzió után jött létre. Újkori értelemben a gyarmatosító hatalmak által meghódított (tengerentúli) terület, amely általában alá van vetve gyarmatosítójának. A gyarmat(ország) nem rendelkezik önállósággal államigazgatást és a gazdaságot illetően, valamint közigazgatásilag az anyagországhoz tartozik.  |
| világkereskedelem | A nagy földrajzi felfedezések után kialakult rendszer, amely során egyre intenzívebbek lettek kontinensek és az egyes kontinensen belüli régiók közötti gazdasági kapcsolatok. Az országok egymásrautaltsága megnövekedett, gazdasági folyamataik egyre inkább hatottak egymásra.  |
| abszolutizmus | A kora újkori Európára jellemző, a rendi hagyományokat felülíró monarchikus uralkodási rendszer, amelyben a szuverén a rendi gyűlés minél nagyobb fokú mellőzésével, a hivatalnokokra és hadseregre építve irányítja országát. Egyik legfőbb jellemzője a nagy mértékű adóztatás. Az állam igyekszik beleszólni a gazdaság működésébe, a megerősödött központi hatalmat pedig hivatalok segítségével tartja fent.  |
| infláció | Pénzromlás, a pénz elértéktelenedése. Ahhoz, hogy megvegyük az adott terméket, több fizetőeszközre van szükségünk.  |
| manufaktúra | A korai kapitalizmus időszakában kialakuló üzemszervezési forma. A termeléshez a – munkafolyamatokban már nem résztvevő - tőkés biztosítja a feltételeket (gépek, helyszín, nyersanyagok, szerszámok stb.) és ő fizeti meg a (bér)munkásokat is. A feladatok ellátásához nincs szükség hosszú tanulási folyamatra, mert a munkások nem a teljes munkafolyamatban, csak egy gyártási szakaszban vesznek részt. A manufaktúrák elterjedése révén egyre több terméket tudtak elkészíteni, egyre jobb áron.  |
| tőke | Hosszabb időre befektethető gazdasági vagy szellemi jószág, amely a kockázat mellett nyereséget vagy veszteséget termel. A tőke egy-egy üzem elindításához szükséges, ehhez mérten a tőkebefektető részesül a gyár által termelt javak legnagyobb hányadából.  |
| tőkés | Polgári társadalmakban jelenlévő személy, aki a kapitalista gazdaságmodellben működik. Elősegíti a gazdasági folyamatok fejlődését, ezzel is arra törekedve, hogy tőkéje egyre jövedelmezőbb legyen, profitot termeljen.  |
| bérmunkás | Olyan személy, aki fizikai munkát végez, jövedelmét a tőkéstől kapja és a tőkés által szolgáltatott gépekkel dolgozik.  |
| kapitalizmus | Olyan gazdasági rendszer, amelynek alapja a tőke, és legnagyobb mozgatója a profit. Elsősorban a magánvagyonon, a tőkések befektetésein és a kereslet-kínálaton alapuló gazdasági modell.  |
| bank | Olyan intézmény, amely üzletszerűen pénzügyi szolgáltatásokkal foglalkozik, pl. összegyűjti a megtakarításokat, hiteleket nyújt.  |
| tőzsde | Olyan intézmény, amely áruk és értékpapírok adásvételére szolgál.  |
| részvény | Értékpapír, amely tulajdonjogot vagy hitelviszonyt testesít meg. A részvény tulajdonosai a részvénytársaság nyereségéből részvényeik arányában részesülhetnek. |
| örökös jobbágyság | Elsősorban Közép-Európában kialakuló állapot, amelynek legfőbb oka, hogy az egyre jobban növekvő élelmiszerárak miatt Európa keletibb területei (pl. Lengyelország, Magyarország) lettek a nyugati részek ellátói. A földesurak, felhasználva politikai befolyásukat, korlátozták a jobbágyok árutermelését és szabad költözését, illetve egyre inkább növelték a majorság területét.  |
| reformáció | Eredetileg a katolikus egyház megújítására törekvő gondolat. A 16. századra egyre inkább megváltozott a vallási élettel kapcsolatos igény és egyre inkább felerősödtek a reformokat sürgető hangok, amelyekre nem adott valódi választ az V. lateráni zsinat. A papok képzése egyre inkább romlott, a cölibátus be nem tartása miatti problémák egyre égetőbbek lettek, a főpapok pedig egyre több tisztséget halmoztak fel, illetve a katolikus egyház anyagi gyarapodása látványossá és visszatetszővé vált. A reformáció radikálisabb időszakát 1517-ben indította el Martin Luther, amikor közzé tette reformokat sürgető tanait (95 pont).  |
| protestáns | A reformáció során, a katolikus egyháztól elkülönülő vallások összefoglaló neve. A kifejezés eredete az 1529-es speyeri birodalmi gyűlés, ahol Luther követői protestáltak, azaz tiltakoztak a vallásgyakorlatukat tiltó határozatok ellen.  |
| evangélikus | A német teológus, Martin Luther által alapított vallási irányzat. Elveti az egyházi hierarchiát, a szerzetességet, a szentek tiszteletét és az egyedül a hit általi üdvösséget hirdeti. A lelkészek feladata a közösség kialakítása, a szertartások vezetése és a Biblia magyarázata. A katolikus egyház 7 szentsége közül 2-t ismernek el: a keresztséget és az Úrvacsorát. Az Úrvacsora fogalma azonban jelentősen eltér a katolikus Eucharisztia fogalmától, ugyanis az evangélikus hit szerint az átváltoztatott kenyér és bor egyedül a szertartás alatt alakul át valóságosan Krisztus testévé és vérévé, a katolikus szerint pedig a szertartás végén is Krisztus teste és vére marad.  |
| református | A francia származású reformátor, Kálvin János (Jean Calvin) által alapított vallási irányzat. A lelkészek feladata a közösség kialakítása, a szertartások vezetése és a Biblia magyarázata. Az egyház legfőbb jegye a predesztináció (azaz az eleve elrendelés tana). A református egyházban jelentős szerepet játszanak a világiak (presbiterek) is.  |
| anglikán | A reformációt követő egyház, amely 1534-ben jött létre, amikor VIII. Henrik kinyilvánította különállását a pápától. Feje a mindenkori angol uralkodó. Megszüntették a szerzetesrendeket, földjeiket pedig elkobozta az állam, illetve bevezették a népnyelvi igehirdetést az egyéb protestáns egyházakkal egyetemben.  |
| unitárius | A Szentháromságot elutasító keresztény irányzat, másnéven antitrinitáriusok vagy Szentháromság-tagadók. Alapítója Szervét Mihály (Miguel Serveto). A leginkább Erdély területén tudott teret hódítani (Dávid Ferenc szervezte egyházzá), ahol a 4 bevett vallás egyike lett.  |
| vallási türelem | A kisebbségben lévő felekezeteke számára való szabad vallásgyakorlás engedélyezése, sok esetben támogatása. A korabeli Euróoában e tekintetben kitűnt az Erdélyi Fejedelemség, ahol jogilag a tordai határozat (1568) biztosította négy keresztény felekezet szabad vallásgyakorlását. |
| ellenreformáció/ katolikus megújulás | A katolikus egyház megújítása, amely elkerülhetetlenül összefügg a protestantizmus visszaszorítására való törekvésekkel. A folyamat első igazán fontos lépése a trienti/trentói (sokszor helytelenül tridenti) zsinat, amelyet 1545-ben hívott össze első ízben a pápa és egészen 1563-ig ülésezett. A zsinat tisztázott bizonyos hittételeket, többek között: kimondta, hogy a katolikus egyház a Biblián és az úgynevezett apostoli hagyományon alapul, fellépett a püspökök címhalmozása ellen és megreformálta a papnevelést. Sikerrel vette át a reformáció eszközeit (pl.: könyvnyomtatás és röpiratok), azonban felhasználta tekintélyét is (az index bevezetése vagy az inkvizíció).  |
| jezsuiták | Jézus Társasága, amelyet a baszk származású Loyolai Szent Ignácz alapított, a pápa pedig 1540-ben engedélyezte működését. A 3 szerzetesi fogadalom mellett egy negyediket is tettek, amellyel közvetlen a pápának rendelték alá magukat. Kiemelkedően tanultak voltak, így rendszeresen vitatkoztak, ezzel is vezető szerepet játszva a reformáció visszaszorításában. Számos fejedelmi udvarban láttak el gyóntatói vagy nevelői feladatot, így jelentős befolyásra tettek szert. Misszióik révén nagy szerepet játszottak a katolicizmus terjesztésében a gyarmatokon, illetve a rekatolizációban. |
| barokk | Korstílus, amely Itáliából kiindulva fokozatosan teret hódított a 16. sz. második felében. Terjedése szinte egybeforrt a katolikus megújulás terjedésével. Építészetében a monumentalitásra és díszítettségre törekszik, képzőművészetében pedig mozgalmasság és a vallásos jelenetek jellemzik.  |

## Személyek

|  |  |
| --- | --- |
| Kolumbusz Kristóf | Genovai hajós; Amerika felfedezője. Miután Európa számos udvarát bejárta, a spanyol udvart sikerült meggyőzni arról, hogy nyugatra hajózva el lehet jutni Indiába. 1492-ben hajózott ki és még azon év októberében elérte Közép-Amerika partvidékét, bár egész életében abban a hitben élt, hogy hogy Indiába jutott el.  |
| Vasco da Gama | Portugál tengerész, aki 1498-ban először jutott el Indiába Afrika megkerülésével.  |
| Ferdinánd Magellán | Portugál hajós, akinek a spanyol király által támogatott expedíciója 1519 és 1522 között körül hajózta a Földet. Magellán a Fülöp-szigeteknél meghalt a bennszülöttekkel vívott harcban. |
| Luther Márton | Ágoston-rendi szerzetes, hittudós, a reformáció megindítója. 1517-ben adta közzé 95 pontból álló tételsorát, amely többek között érintette a pápai hatalom kérdéskörét, az üdvözölés mibenlétét és a búsúcédulákat. Célja a katolikus egyház megújítása volt, azonban az egyre növekvő ellentétek miatt eszméi mentén egy új egyház alakult. Wartburgi fogsága alatt németre fordította a Bibliát, számos zeneművet szerzett.  |
| Kálvin János | A református egyház alapítója, aki a francia vallásüldözés miatt Svájcba menekült. Egyszerű, de dolgos életet hirdetett, amelyet kemény erkölcsi előírásokkal igyekezett létrehozni. 1541-től Genf prédikátora, ahol kiteljesítette gondolatait.  |
| Károli Gáspár | Református lelkész, az első teljes magyar (protestáns) bibliafordítás megalkotója, amelyet 1590-ben nyomtattak ki Vizsolyban.  |
| Pázmány Péter | Esztergomi érsek és hitszónok. A magyar katolikus megújulás egyik legmeghatározóbb alakja. Protestáns családba született, azonban katolizált, majd belépett a jezsuita rendbe. Bécsben papneveldét alapított, Nagyszombaton pedig egyemet hívott életre 1635-ben. Az irodalmi barokk kiemelkedő szerzője, vitairatai és prédikáció magas színvonalon megírt magyar nyelvű művek. |
| Apáczai Csere János | 17. századi erdélyi tudós, pedagógus és filozófus, az első magyar enciklopédista.  |
| Habsburg-dinasztia | Európa egyik legjelentősebb uralkodócsaládja, amelynek tagjai többek között német-római császárok, cseh királyok, magyar királyok vagy éppen választófejedelmek voltak. Sikerüket elsősorban kiváló házasságaiknak köszönhették. A család két fő ága a spanyol és az osztrák. |
| V. Károly | Habsburg-házi uralkodó, spanyol király és német-római császár. Spanyolországban egyre jobban háttérbe szorította a rendeket, azonban a Német-Római Birodalomban nem tudott igazán úrrá válni, a helyzetet pedig csak rontotta az egyre inkább teret hódító reformáció. Több háborút is vívott Franciaország ellen az észak-itáliai városok birtoklásáért, amelyek végén megszerezte az uralmat, azonban németországi sikertelensége miatt végül lemondott. A császári címet a dunai Habsburg monarchiát birtokló öccse, Ferdinánd, egyéb birtokait pedig fia, Fülöp örökölte.  |
| Loyolai (Szent) Ignác | Baszk nemes, a jezsuita rend alapítója. Katonából lett szerzetes, amely a rend fegyelmi követelményeiben is megmutatkozik. A katonai fegyelem mellett nagy hangsúlyt fektetett a rend tagjainak magas színvonalú oktatására is.  |
| XIV. Lajos | Bourbon-házi uralkodó. Regnálása alatt kiteljesítette az abszolutizmust Franciaországban. Gazdaságpolitikája (merkantilizmus/colbertizmus) révén megnövelte az állam bevételeit, abszolutizmust tartott fenn. Hozzá kötődik a versailles-i palota építése. Támogatta a Rákóczi-szabadságharcot. Megszervezte az állandó hadsereget, amelynek köszönhetően eleinte sikereket ért el a Habsburgokkal szemben. A spanyol örökösödési háborúban biztosította a trónt a Bourbon-családnak.  |

##  Kronológia

|  |  |
| --- | --- |
| 1492-től | Az újkor kezdete |
| 1492 | Kolumbusz expedíciója eléri Amerika partjait, az Újvilág felfedezése |
| 1517 | Luther Márton elindítja a reformációt |
| 1545 | A katolikus megújulást megalapozó trienti zsinat megnyitása |
| 1568 | Az erdélyi vallásszabadságot biztosító tordai határozat elfogadása |
| 1648 | A harmincéves háborúnak véget vető vesztfáliai békék megkötése |

## Topográfia

|  |  |
| --- | --- |
| **Topográfia** | **Definíció, magyarázat** |
| Spanyolország | 1479-ben Kasztília és Aragónia egyesülésével létrejött ország az Ibériai-félszigeten. A gyarmatosítások által megerősödött a királyság és a királyi hatalom is, 1516-ban pedig a Habsburgok szerezték meg trónját. A 16. Század folyamán többször is harcba bocsátkoztak Franciaországgal és az elszakadásáért küzdő Németalfölddel. A földközi-tengeri török térnyerést sikerült megállítani a lepantói csatában, de az angolok ellen vereséget szenvedett a Nagy Armada. A 16. század végén sikerült a fennhatósága alá vonnia Portugáliát, azonban a 17. századra megszűnt a befolyása. A spanyol Habsburgok 18. századi kihalása után örökösödési háború tört ki, ahol az országot további veszteségek érték. |
| India | India területe már a kőkorszakban is lakott volt, azonban az évezredek folyamán rengeteg átalakuláson esett át. A 16. század elejétől Anglia, Hollandia, Portugália és Franciaország a terület gyarmatosítására törekedett kihasználva a kisebb királyságok közötti ellentéteket. A terület felett az 1600-ban alapított Brit Kelet-indiai Társaság fokozatosan átvette az irányítást. Az 1857-es szipojlázadás után a társaságtól a brit korona közvetlen uralma alá került a terület 1948-ig. |
| London | A Temze partján álló város, amely római kori előzményekre tekinthet vissza. A 9. század vége felé vált királyi székhellyé, az Angol Királyság fővárosává. Fekvése miatt jelentős kereskedelmi szerepre tett szert, a Hanza hálózatnak is volt kereskedelmi telepe a városban. A 16. századra Európa egyik legnépesebb városa lett, fokozatosan kiemelkedő pénzügyi-gazdasági központtá vált. 1664 és 1666 között a pestis tizedelte a lakosságot, majd 1666-ban a hatalmas tűzvész pusztított a városban. |
| Párizs/Versailles | Szajna parti város, a Francia Királyság fővára, amelye római kora előzményekre tekinthet vissza. A Merovingok már a Frank Birodalom központjaként használták a települést, majd a 11. századtól a francia királyok székhelye lett. II. Fülöp Ágost uralkodása alatt vált valóban is fővárossá, ő építette meg a Louvre-t. A százéves háborúban az angolok elfoglalták, majd 1453-ban visszafoglalták. A 15. századra Európa egyik legnépesebb városa lett. A francia vallásháborúk egyik kiemelkedő helyszíne. Az abszolutizmus beköszöntekor a királyi udvar a közeli Versailles-be költözött, azonban ez nem vetette vissza a város gazdasági fejlődését. |
| Sárospatak | Északkelet-magyarországi vár és város a Bodrog partján. A Perényiek, majd a Rákócziak központja. Az 1530-as évektől református iskola működött itt. 1708-ban az itt összegyűlt kurucok kimondták a nemesek adókötelezettségét. |

# **A török hódoltság kora Magyarország**

## Fogalmak

|  |  |
| --- | --- |
| rendi országgyűlés | Középkori eredetű törvényhozó testület. Az országgyűlésen képviselték érdekeiket a rendi kiváltságokkal rendelkező csoportok, a főurak és egyházi vezetők, valamint a köznemesség és a szabad királyi városok. Magyarországon 1848-ban szűnt meg ez a típusú országgyűlés, amelyet a népképviseleti országgyűlés váltott. |
| hajdúszabadság | A hajdúk kiváltságainak összefoglaló neve. A Bocskai István által a 17. század elején megfogalmazott kiváltságlevél szerint örökös felmentést kaptak a földesúri és egyházi szolgáltatás alól, a török kiűzéséig állami adót sem kellett fizetniük, valamint vám- és harmincadmentességet kaptak; cserében évente 2 hónapig ingyen, majd utána zsoldért szolgálták az uralkodót. Valójában tehát a hajdúk kollektív nemességgel rendelkeztek.  |

## Személyek

|  |  |
| --- | --- |
| I. Szulejmán | Oszmán szultán. Jelentős expanziót folytatott, többek között meghódítva Mezopotámiát és Észak-Afrika partvidékét. Elfoglalta Nándorfehérvárt (1521), majd 1526-ban Mohácsnál legyőzte a magyar sereget. 1541-ben elfoglalta Budát, majd több hadjáratot vezetett az ország belseje felé. Hosszú uralkodás után végül 1566-ban halt meg Szigetvár ostromakor.  |
| II. Lajos | Jagelló-házi uralkodó, magyar és cseh király. Nem tudta megállítani a király hatalom gyengülését és megszervezni a törökök elleni védelmet. Bár felesége révén rokonságban állt a Habsburgokkal, nem kapott tőlük jelentősebb segítséget. 1526-ban halt meg, miután serege vereséget szenvedett Mohácsnál I. Szulejmán szultán seregétől.  |
| I. (Szapolyai) János | Magyar báró, erdélyi vajda, majd II. Lajos halála után magyar király. Jelentős szerepet játszott a Dózsa-féle parasztfelkelés leverésében (1514). Az egymásnak ellentmondó utasítások miatt lekéste a mohácsi csatát (1526), majd a nemesség egy része, a rákosi végzéssel (1505) összhangban, magyar királlyá választotta 1526 végén. Miután legyőzte Ferdinánd seregeit, a szultánhoz fordult segítségért, így török támadással megőrizte addig elfoglalt területeit. Az egység érdekében a váradi egyezményben (1538) megegyezett vetélytársával, hogy halála után Ferdinándra száll a trón, azonban az egyezményt nem tartották be. |
| I. Ferdinánd | Habsburg-házi uralkodó, magyar és cseh király, német-római császár. II. Lajos halála után a rendek egy része őt választotta meg Magyarország királyává (1526). Bár nem sikerült egyesítenie az országot, jelentős erőforrásokat áldozott a török elleni harcra. Nagy szerepet játszott az augsburgi vallásbéke (1555) megszületésében.  |
| Dobó István | Báró. Az egri vár hős kapitánya, aki 1552-ben sikerrel verte vissza a török ostromot, ezzel hosszú évtizedekre biztosította Felső-Magyarország biztonságát. |
| id. Zrínyi Miklós (a szigetvári hős) | Horvát-szlavón-dalmát bán, a török elleni védekezés egyik kulcsfigurája. Szigetvár 1566-os ostromakor a vár feladása helyett katonáival együtt kirontva hősi halált halt.  |
| Báthory István | Erdélyi fejedelem és lengyel király. A Habsburg terjeszkedés megállításáért és a királyi hatalom megerősítéséért küzdött. |
| Bocskai István | Erdélyi fejedelem, az első Habsburg-ellenes felkelés vezetője. Letelepítette a katonai sikereit elősegítő hajdúkat és kiváltságokat adományozott számukra. Közbenjárásával 1606-ban megegyezésre jutott a Habsburg udvar és a Porta (zsitvatoroki béke), így véget ért a tizenötéves háború.  |
| Bethlen Gábor | Erdélyi fejedelem, akinek uralkodása alatt érte el Erdély aranykorát. A török szultán támogatásával jutott hatalomra, azonban több ízben cselekedett a Porta érdekeivel ellentétesen. Megerősítette az államhatalmat, fellendítette az ipart és a kereskedelmet. A protestánsok oldalán belépett a harmincéves háborúba, sikeren nyomán a rendek magyar királlyá választották, amit azonban nem fogadott el. Mecénásként támogatta az erdélyi kulturális élet fejlődését. |
| ifj. Zrínyi Miklós (a költő és hadvezér) | Horvát származású magyarországi főnemes, politikus, hadvezér, költő. Számos összecsapást vívott a törökökkel, amelynek legnagyobb sikere az 1664-es téli hadjárat volt. Írói munkásságába tartozik többek között a Szigeti veszedelem vagy az Az török áfium ellen való orvosság. Sürgette a törökök elleni összefogást és az önálló magyar zsoldossereg felállítását. Az 1664-es vasvári békekötés után szembefordult az udvarral. Vadászbalesetben hunyt el. |
| I. Lipót | Habsburg-házi uralkodó, német-római császár, magyar és cseh király. A franciákkal folytatott háború miatt békére törekedett a törökkel, amellyel kivívta a magyar nemesség felháborodását. Az elégedetlenség végül az 1678-as Thököly-felkelésben csúcsosodott ki. Miután a törökök megostromolták Bécset (1863) megkezdte a török elleni háborút, seregei visszafoglalták Budát (1686) és az ország nagyobb részét (Erdély, 1687), míg végül 1699-ben békét kötött a szultánnal Karlócán. Az 1687-es pozsonyi országgyűlésen elfogadtatta a Habsburg-ház fiági örökösödését, az 1691-es Diploma Leopoldinummal pedig rendeletben tiltotta meg, hogy Erdély Magyarországhoz tartozzon. A magyar rendekkel továbbra sem sikerült rendeznie viszonyát, amelynek folyományaként 1703-ban kezdetét vette a Rákóczi-szabadságharc.  |
| Savoyai Jenő | Francia származású császári hadvezér. Részt vett Bécs ostrom alóli felmentésében, majd Buda visszafoglalásában (1686). Számos nagyszerű győzelmet aratott, mind a magyar, mind a spanyol hadszíntéren (pl.: az 1697-es zentai vagy az 1704-es höchstadti csata). |

## Kronológia

|  |  |
| --- | --- |
| 1526 | A mohácsi csata |
| 1541 | Buda eleste |
| 1552 | Az egri vár sikertelen török ostroma |
| 1566 | Szigetvár eleste |
| 1664 | A vasvári béke |
| 1686 | Buda visszafoglalása |
| 1699 | A karlócai béke |

## Topográfia

|  |  |
| --- | --- |
| Mohács | Duna közeli település. 1526-ban itt szenvedett döntő vereséget a Tomori Pál kalocsai érsek által vezette magyar sereg I. Szulejmán szultán seregétől, miután II. Lajos magyar király is meghalt. |
| Kőszeg | A Kőszegi-hegység lábánál fekvő város. 1532-ben Jurisics Miklós sikeresen védte meg a település várát a török támadástól, így megakadályozva, hogy a szultáni hadak tovább vonuljanak Bécs felé. |
| Eger | A Bükk és a Mátra között elhelyezkedő vár és város. Püspökségi központ, amelyet Szent István alapított. Fontos szőlő- és borászati központ, amely a török előre nyomulása miatt végvárrá vált Észak-Magyarország egyik kulcspontján. 1552-ben Dobó István vezetésével visszaverték a török ostromot, azonban 1596-ban elesett és vilajet központ lett. 1701-ben I. Lipót parancsára felrobbantották a vár egy részét. Rákóczi egyik főhadiszállásaként funkcionált a szabadságharc idején. |
| Szigetvár | Dél-dunántúli végvár, amit 1556-ban sikertelenül ostromoltak meg a törökök. 1566-ban a szultáni fősereg zárta körül a várost, Zrínyi Miklós jó ideig sikeresen védelmezte várat, azonban a császári csapatok nem törték meg az ostromgyűrűt, így végül megmaradt embereivel kirohanva hősi halált halt. Az ostrom alatt halt meg I. Szulejmán szultán is. |
| Habsburg Birodalom | A Habsburg-ház kezén lévő államok összességének neve. Tagja voltak a Cseh Királyság, a Habsburg örökös tartományok, a Magyar Királyság, Burgundia keleti része, Németalföld és Spanyolország, illetve választás útján a Német-Római Császárság is. |
| Hódoltság | A központjának számító Buda 1541-es török elfoglalása után kialakuló, az Oszmán Birodalom fennhatósága alatt álló tartomány, amely egészen az 1686-ban kezdődő felszabadulásig állt fenn. Területe a mai Magyarország középső, alföldi részére, Horvátországra és a Délvidékre terjedt ki. (A Temesköz hol a Hódoltsághoz, hol az Erdélyi Fejedelemséghez tartozott.) A területen kiépült a török közigazgatás, ám a török lakosság és kultúra jórészt csak a városokra koncentrálódott. |
| Magyar Királyság (királyi Magyarország) | A 16. században a három részre szakadt Magyar Királyság Habsburg kézre került részeinek neve, az ország nyugati és északi részei, valamint Horvátország tartozott ide. Ez az országrész éltette tovább leginkább a berendezkedésével a középkori Magyar Királyság hagyományait. |
| Pozsony | Város és vár a Duna bal partján, Ausztria és Magyarország határa mellett. 907-ben ezen a helyen aratott döntő győzelmet a honfoglaló magyar sereg a németek felett (907). A középkorban a szabad királyi városok egyike, a nyugati kereskedelmi út fontos pontja. Fekvése révén a nyugati támadások elleni végvárként funkcionált. A török hódoltság alatt a Magyar Királyság fővárosa lett, gyakorlatilag itt tartottak koronázásokat, illetve itt volt az ország politikai-igazgatási központja. |
| Gyulafehérvár | A Maros és az Ompoly összefolyásánál található település. Erdély történelmi fővárosa, az Erdélyi, majd később Gyulafehérvári egyházmegye központja. 1542 és 1690 között az Erdélyi Fejedelemség fővárosa. |
| Bécs | Alsó-Ausztria központjaj, amely a Duna jobb partján helyezkedik el. Már a római korban is létezett a település Vindobona néven. A Babenbergek kihalása után lett a Habsburg-dinasztia központja a 13. század közepén. 1485-ben Mátyás király elfoglalta a várost. A törökök több ízben is sikertelenül ostromolták Bécset (1529, 1683), máskor hadjáratuk el sem jutott a várfalakig (pl. 1532-ben Kőszegnél akadtak el). |

# **A felvilágosodás kora**

## Fogalmak

|  |  |
| --- | --- |
| felvilágosodás | A 17. században kezdődő eszmeáramlat és korszellem. A korábbi egyház általi tekintélyt és tanításokat megkérdőjelezte és leváltotta a természet törvényeire. A tudást és józan ész erejét helyezte minden fölé, a társadalmat pedig megjavíthatónak és átalakíthatónak tekintette. Szabadságot és egyenlőséget hirdetett, hívei pedig kötelességüknek érezték az egész emberiség felvilágosítását.  |
| jogegyenlőség | A jogegyenlőség alapja, hogy minden egyes embert azonos jogok illetnek meg, függetlenül társadalmi állásától.  |
| hatalmi ágak megosztása | A felvilágosodás egyik legfőbb államelméleti gondolata, amelyet Montesquieu dolgozott ki. Lényege, hogy az egyes hatalmi ágaknak (törvényhozás, végrehajtás, igazságszolgáltatás) nem szabad egy személy vagy testélet kezében összpontosulniuk, mert az zsarnoksághoz vezet. A független hatalmi ágaknak pedig egymást kell ellenőrizniük.  |
| népfelség | A népfelség elve szerint minden hatalom forrása a nép. Montesquieu szerint a polgárok szavazás és képviselet útján szerezhetnek érvényt a népfelség elvének, míg Rousseau szerint csak közvetlen véleménynyilvánítással valósulhat meg.  |
| társadalmi szerződés | A társadalmi szerződés értelmében az emberek lemondanak veleszületett jogaik egy részéről az állam javára, azonban joguk van annak ellenőrzésére. Ha a vezetőket visszaélnek hatalmukkal, a nép kötelessége leváltani őket és újakat választani helyükre.  |
| szabad verseny | A liberális gazdaságpolitika alapelve, amelynek lényege, hogy az állam nem avatkozik be a gazdaságba, egyedül a verseny szabadsága szabályozza a piacot.  |
| alkotmány | Alaptörvény, amely rögzíti az állam és a társadalom működésének alapelveit. Az alkotmány a legfőbb jogszabály, alacsonyabb szinteken nem lehet ezzel ellentétes szabályokat alkotni (pl. törvény, rendelet, határozat stb.). |
| alkotmányos monarchia | A 17. századi Angliában kialakuló monarchikus államforma (Jognyilatkozat, 1689), amelyben az uralkodó hatalma az alkotmányon nyugszik, korlátozott. A hadsereg, pénzügyek és a kormány felügyelete a parlamentben kezében van. „A király uralkodik, de nem kormányoz”. |
| elnök | A különböző elnöki rendszerek vezetője, amelyek berendezkedése tipikusan demokrácia, köztársaság vagy diktatúra. Az elnöki rendszerekben az elnök testesíti meg a törvényhozóitól elkülönült végrehajtói hatalmat. Az elnököt a törvényeknek megfelelően választhatják közvetlen vagy közvetve a szavazópolgárok (utóbbira jó példa az Egyesült Államok elektori rendszere); a kormányt azonban az elnök választja és nevezi ki. Az elnök gyakran jelentkezik jogosítvánnyal a kiszabott büntetések csökkentésére vagy amnesztiára. Sok esetben a legfelsőbb bíróság tagjait az elnök nevezi ki, azonban a kinevezett bírókat nem menesztheti.  |
| miniszterelnök | Kormányfői tisztség, amelynek betöltője a végrehajtói hatalmat irányító kormány (kabinet) vezetője. A miniszterelnököt az uralkodó, a köztársasági elnök nevezi ki vagy jelöli, hogy a parlament megválaszthassa.  |
| felelős kormány | Olyan kormány, amely a végrehajtó hatalmat a törvényhozás felhatalmazásával gyakorolja, a törvényhozó hatalomnak pedig felelősséggel tartozik. A kormány tagjait a miniszterelnök jelöli és köztársasági elnök nevezi ki.  |
| cenzus | Életkorra, nemre, vagyonra vagy műveltségre vonatkozó korlát, amely megszabja, hogy kik rendelkeznek szavazati joggal.  |
| általános választójog | Az általános választójog értelmében minden felnőtt állampolgárnak szavazati joga van, nemre, rasszra, vallásra, képzettségre vagy anyagi helyzetre való tekintet nélkül.  |
| forradalom | A társadalmi- vagy államrend gyors, radikális megváltoztatására irányuló mozgalom, amely sokszor erőszakosan megy végbe. |
| diktatúra | Olyan rendszer, amelyben egy személy vagy csoport a törvényeket figyelmen kívül hagyva, az erőszakszervezetekre támaszkodva, a szabadságjogokat korlátozva, kivételes törvényekkel szentesítve gyakorolja a korlátlan hatalmat, és nem vonható felelősségre törvényes úton. |
| jakobinus | Radikális köztársaság párti csoport a francia forradalom idején. A jakobinusok nagyrészt a közép- és kispolgárságból kerültek ki. A polgári átalakulás és a francia nemzeteszme hívei voltak. A girondiakkal ellentétben a háborús viszonyok idején hajlandók voltak a szabadságjogok korlátozására. 1793-ban diktatúrát hoztak létre, amelyet a terror eszközeivel tartottak fenn. |
| Szent Szövetség | Párizsban 1815-ben megkötött politikai szövetség, amely egészen 1848-ig befolyást gyakorolt az európai politikára. Tagja volt az Osztrák Császárság, a Porosz Királyság és az Orosz Birodalom. A szerződés alapvető célja a dinasztikus monarchiák fenntartása, a forradalmi változások megakadályozása volt. |

## Személyek

|  |  |
| --- | --- |
| Nikolausz Kopernikusz | Lengyel csillagász és matematikus. Az addigi geocentrikus világkép helyett a heliocentrikust világképet helyezte előtérbe, ezzel megváltoztatva az addigi, ókorra alapuló gondolkodásmódot.  |
| Isaac Newton | Angol matematikus és fizikus. Tökéletesítette a távcsövet. Hozzá kötődik a tömegvonzás törvényének leírása. A mechanika törvényeinek kidolgozásával merőben új gondolkodásmódot hozott be a fizikába.  |
| Charles Louis Montesquieu | Francia filozófus és író, a felvilágosodás egyik legkiemelkedőbb alakja. Megfogalmazta a hatalmi ágak szétválasztásának elvét. A népképviseleti törvényhozást tartotta megfelelőnek. |
| Jean-Jacques Rousseau | Francia filozófus és író, a felvilágosodás egyik legkiemelkedőbb alakja. Megfogalmazta a népfelség elvét, megalapozva ezzel a forradalmi mozgalmak eszmei alapját.  |
| Adam Smith | Brit filozófus és közgazdász, a modern közgazdaságtudomány megalapozója. A munkaérték-elmélet megfogalmazója és a szabad verseny pártolója („láthatatlan kéz”).  |
| George Washington | Az Egyesült Államok első elnöke, politikus, hadvezér. A függetlenségi háború alatt a hadsereg főparancsnoka, részt vett az alkotmány megalkotásában, amelyben garantálták az emberi jogokat. |
| Maximilien Robespierre | Francia politikus, jakobinus vezető. A Hegypártiak vezetőjeként feloszlatta a girondi konventet, majd a Közjóléti Bizottság elnöke lett. Folyamatosan a terror eszközeit alkalmazta, így egyre többen fordultak ellene, végül kivégezték.  |
| Bonaparte Napóleon | Francia tábornok, majd császár. 1799-ben hadvezéri hírnevét kihasználva államcsínyt követett el és államcsínnyel első konzul lett. 1804-ben császárrá koronázták, majd folyamatos hódító háborúkba kezdett, Európa nagy részét francia fennhatóság alá vonva. 1813-ban a lipcsei, majd 1815-ben a waterlooi csatában győzte le az egyesült európai koalíció. Szent Ilona szigetén halt meg száműzetésben.  |

## Kronológia

|  |  |
| --- | --- |
| 1689 | A *Jognyilatkozat* elfogadása Angliában |
| 1776 | A *Függetlenségi nyilatkozat* kiadása az USA-ban |
| 1789 | A francia forradalom kezdete |
| 1804–1814/1815 | Napóleon császársága Franciaországban |
| 1815 | A waterlooi csata |

## Topográfia

|  |  |
| --- | --- |
| Nagy-Britannia | Tágabb értelemben a Brit-szigetek legnagyobb szigetének elnevezése. Anglia, Skócia, Észak-Írország és Wales Egyesült Királysága, amely 1707-ben jött létre. Az Egyesült Királyság feje a mindenkori angol király, azonban szerepe inkább reprezentatív. |
| Amerikai Egyesült Államok | Köztársasági berendezkedésű szövetségi állam, amely – a Brit Birodalomtól függetlenedő gyarmatokból (1775–1783) – fokozatosan jött létre a 18–19. század folyamán az Atlanti-óceán partvidékétől, egészen a Csendes-óceánig terjeszkedve. Az északi és déli államok 1861 és 1865 között ugyan polgárháborút folytattak, azonban az USA-nak sikerült megőriznie egységét. A bevándorlásnak, a hatalmas erőforrásoknak és a gyors gazdasági fejlődésnek hála a 19. század elejére az USA a világ vezető gazdasági hatalma lett. |
| Párizs | Franciaország Szajna-partján fekvő fővárosa, amely a 18–19. század folyamán több forradalom helyszíne volt (1789, 1830, 1848). A porosz–francia háború után létrejött párizsi kommün 1871-ben hatalomra jutva néhány hónapig radikális kormányzatot vezetett be (Párizsi Kommün). |
| Oroszország | A kora újkorban kelet-európai és ázsiai területen terjeszkedő, idővel birodalommá váló ország, amely erősen centralizált, abszolutista módon irányított volt. I. (Nagy) Péter cár uralkodása alatt az orosz állam nyugati mintára alakult át, a napóleoni háborúk idején pedig Oroszország vitathatatlanul európai nagyhatalom lett, a Szent Szövetség egyik alapító tagja. |
| Waterloo | A mai Belgium területén fekvő település, ahol 1815-ben mértek döntő csapást a Wellington és Blücher vezette csapatok Napóleonra. |

# **Magyarország a 18. században**

## Fogalmak

|  |  |
| --- | --- |
| kuruc | A 17. század második felétől a Habsburgokkal szembenálló fegyveresek elnevezése, amely később átragadt Thököly és Rákóczi katonáira is.  |
| labanc | Eredetileg német katonák elnevezése, amely a 17. századtól a Habsburgokhoz hű, a kurucukkal szembenálló magyarokat jelölte.  |
| szabadságharc | Olyan háború, amelyet egy nép szabadságjogaiért vagy nemzeti függetlenségéért vív.  |
| trónfosztás | Valamely uralkodó vagy uralkodóház törvényes keretek között zajló megfosztása uralkodói jogaitól.  |
| amnesztia | Valamely bűn elkövetőire vagy egy adott bűnelkövetőkre kiterjedő kegyelem.  |
| felvilágosult abszolutizmus | Az uralkodók által végbe vitt folyamat és uralkodási struktúra, amelyben a kiváltságos csoportokat letörve a jobbágyokat védő, az államot és gazdaságot modernizáló reformokat hajtottak végre.  |
| kettős vámhatár | A Mária Terézia által bevezetett vámrendszer két vámhatárt hozott létre (1754). A jogszabály értelmében a birodalom iparát védő vámhatár vette körül a Habsburg Birodalmat, ugyanakkor a belső határokon (a Magyar Királyság és az örökös tartományok közt) is felállítottak egy belső vámhatárt. A rendszer alapvetően jó hatással volt a magyar mezőgazdaságra, ugyanakkor gátolta az ipar fejlődését, mivel elsősorban az osztrák és cseh iparnak kedvezett. |
| úrbéri rendelet | Mária Terézia által kiadott rendelet (1767), amelynek lényege a jobbágyi terhek egységesítése országosan (pl. heti 1 nap igás- vagy 2 nap gyalogrobot), továbbá a jobbágytelkek méretének szabályozása. Ez az esetek nagy részében könnyítést is jelentett, illetve az állam számára kiszámíthatóbb adóbevételeket eredményezett. |
| Ratio Educationis | Két tanügyi rendelet elnevezése, az elsőt Mária Terézia adta ki 1777-ben, a másodikat I. Ferenc 1806-ban. Az oktatásügyet az egyháztól az állam vette át, s egységesítették, centralizálták azt.  |
| türelmi rendelet | A II. József által kiadott rendelet (1781) szabadabb vallásgyakorlást és hivatalviselést biztosított az evangélikusok, reformátusok és görögkeltiek számára.  |
| nyelvrendelet | A rendeletet II. József adta ki (1784), és ennek értelmében Magyarországon a latin helyett a német vált hivatalos nyelvvé, valamint az oktatásban is főtárgy lett a német.  |

## Személyek

|  |  |
| --- | --- |
| II. Rákóczi Ferenc | A Habsburgok elleni szabadságharc vezetője, erdélyi fejedelem, Magyarország „vezérlő fejedelme”. Lengyelországi száműzetése után visszatért a bujdosók kérésére és a Habsburg-ellenes erők élére állt 1703-ban. 1705-re az ország jelentős részét a kurucok irányították, de a nemzetközi helyzet változásával az osztrák haderő visszavette a kezdeményezést. Távollétében 1711-ben seregei letették a fegyvert, amelyet Rákóczi nem fogadott el. Először Franciaországba, majd 1717-től az Oszmán Birodalomban élt önkéntes száműzetésében.  |
| Mária Terézia | Habsburg-házi királynő, aki 1740 és 1780 között uralkodott, felvilágosult abszolutista módszerekkel. A Habsburg örökösödési háborúban győzelmet aratott a magyar rendek segítségével, bár elvesztette Sziléziát, amit a hétéves háborúban sem sikerült visszaszereznie. Lengyelország felosztásakor a birodalomhoz csatoltatta Galíciát. 1754-ben létrehozta a kettős vámrendszert. Az 1767-es Urbáriumban szabályozta a földesúr-jobbágy viszonyt, az 1777-es Ratio Educationisban pedig megkezdte az oktatási rendszer reformját.  |
| II. József | Habsburg-Lotharingiai-házi király, aki 1780 és 1790 között uralkodott felvilágosult abszolutista módszerekkel. Célja az volt, hogy egy felvilágosodáshoz illő államot hozzon létre. 1781-es türelmi rendelete könnyebbé tette a protestánsok vallásgyakorlását. 1784-es rendelete a németet tette meg hivatalos nyelvé, 1785-ös jobbágyrendelete pedig lehetővé tette a szabadköltözést. Halálos ágyán három – köztük a türelmi- és a jobbágyrendelet – kivételével összes intézkedését visszavonta. |

## Kronológia

|  |  |
| --- | --- |
| 1703–1711 | A Rákóczi-szabadságharc |
| 1711 | A szatmári béke |
| 1740–1780 | Mária Terézia uralkodása |
| 1780–1790 | II. József uralkodása |

## Topográfia

|  |  |
| --- | --- |
| Temesvár | Délvidéki város a Temes folyó partján. I. Károly ideiglenesen itt rendezte be udvartartását, Luxemburgi Zsigmond pedig 1397-ben itt tartott országgyűlést. Az 1514-es Dózsa György vezette seregen Szapolyai János Temesvár ostromakor aratott győzelmet, majd itt végezték ki a felkelés vezetőjét is. 1552-ben az oszmán seregek elfoglalták a települést és vilajet központtá tették. A karlócai békével (1699) Temesvár az Oszmán Birodalom része maradt, egészen 1716-os visszafoglalásáig. |
| Határőrvidék | A Délvidéken kialakított katonai igazgatás alatt álló speciális közigazgatási, elsősorban betelepülő szerbek által lakott terület, amelynek első számú célja a Török Birodalommal szembeni katonai ellenállás volt. Csak a kiegyezés (1867) után szüntették meg, s került a magyar polgári közigazgatás alá. |
| Poroszország | 1525-ben a Német Lovagrend átalakulása után létrejövő világi állam. 1618-ban megnövelte erejét a Brandenburgi Választófejedelemséggel kötött uniójával. 1701-ben pedig kikiáltották a Porosz Királyságot, amelynek központja Berlin volt. II. Frigyes uralkodása alatt (1740–1786) pedig igazi nagyhatalommá nőtte ki magát a porosz monarchia. |

# **Az új eszmék és az iparosodás kora**

## Fogalmak

|  |  |
| --- | --- |
| liberalizmus | A 18. században a felvilágosodásból kifejlődő világnézet és politikai ideológia. Legfőbb elve, hogy a polgárok szabadságának korlátja csak mások szabadsága, amelyet tiszteletben kell tartani. Az állam elsődleges feladata eszerint a jogegyenlőség és -biztonság, illetve a szabadságjogok (pl. szólásszabadság, sajtószabadság, vallásszabadság) biztosítása. A 19. sz. első felének egyik meghatározó ideológiája, a 19. sz. végétől a – lényegében a liberalizmus fő célkitűzéseit megvalósító – polgári társadalom és a parlamentarizmus megerősödése miatt jelentősége egyre inkább csökken.  |
| nacionalizmus | Nemzeti eszme, amely a francia forradalom után kezdte meg hódítását. Célja – a dinasztikus monarchiák és birodalmak fenntartása helyett –a független, önálló nemzetállamok létrehozása, amelynek érdekében fel kívánja számolni a vallási és társadalmi ellentéteket, és a fő közösségösszetartó erővé a közös kultúrát és nyelvet emeli (pl. közös szimbólumok – nemzeti színű zászló, címer, himnusz stb. –, nemzeti szempontú történelemoktatás). Szélsőséges formája a sovinizmus. |
| nemzetállam | Olyan ország, amely etnikailag homogén. A 19. században felfutó nacionalizmus képviselői ilyen keretek kialakítását tűzték ki célul, ez hajtotta pl. a német- és az olasz egységmozgalom híveit.  |
| konzervativizmus | Olyan világnézet, amely a hagyományos értékekhez, társadalmi berendezkedéshez és a régi elit pozícióinak fenntartásához ragaszkodik, és elutasítja a gyors, radikális változásokat. Eleinte a francia forradalom ellenpontjaként jött létre, majd Anglia vezető politikai irányzata lett. Sokkal inkább a lassú, átgondolt reformokban hittek, mint a gyors reformokban.  |
| reform | Újítás, javítás. Gazdasági, politikai vagy társadalmi viszonyok átalakítása, korszerűsítése. A reformok gyakran egymással összefüggve működnek. |
| ipari forradalom | A 18. században Angliából kiinduló, átfogó technológiai, gazdasági és társadalmi változás, amely a szénfűtésű gőzgép (James Watt) elterjedésével vett lendületet, és megváltoztatta a gyártást, a közlekedést és az életmódot. Az ipari eljárások a gyáripar kialakulásához, továbbá az olcsó tömegtermékek elterjedéséhez vezettek. A 19. század második felében pl. az elektromosság és a robbanómotor, illetve a futószalag adott újabb lökést az ipar fejlődésének. |
| munkanélküliség | Olyan állapot, amelyben az egyének (munkavállalók) tudnak és akar is munkát vállalni, azonban nem találnak állást. Mivel a modern gazdaságban a társadalom nagy része munkaerejét hasznosítva bérből, fizetésből él, amely a fogyasztást és az adófizetést lehetővé teszi, az állam célja, hogy alacsonyan tartsa a munkanélküliek számát. Gazdasági recessziók idején gyakran megugrik a munkanélküliek száma és aránya.  |
| tömegtermelés | Az olcsó tömegtermékek szabvány szerinti, nagy mennyiségben való gyártása, amely általában gyártósorokkal zajlik. Az ipari forradalom idején egyre jellemzőbbé vált, amit a Ford-féle futószalag is segített.  |
| szegregáció | Egyes személyek vagy csoportok elkülönítése, megkülönböztetése nemi, nemzetiségi, politikai, származási, vagyoni vagy vallási alapon. A szegregáció tipikus példája a színesbőrűek elkülönítése az USA-ban, amely a 20. század közepéig törvényesen is lehetséges volt pl. a munkahelyeken, a tömegközlekedési eszközökön és az oktatásban. |

## Személyek

|  |  |
| --- | --- |
| James Watt | Skót feltaláló, aki a 18. században tökéletesítette és szabadalmaztatta a gőzgépet. Ő vezette be teljesítményegységként a lóerőt.  |
| Thomas Edison | Amerikai elektrotechnikus, feltaláló, üzletember, aki a második ipari forradalom idején élt és alkotott. Többek között az izzólámpa és a hengeres fonográf szabadalmaztatója.  |
| Henry Ford | Amerikai üzletember, a Ford Motor Company alapítója, a tömeggyártás egyik úttörője. Hozzá kötődik a futószalag bevezetése a gyáriparban és az ún. fordizmus. |

## Kronológia

*Nincs adat*

## Topográfia

|  |  |
| --- | --- |
| Manchester | Anglia középső részén található város, amely az ipari forradalomnak – és a könnyen elérhető szénlelőhelyeknek és gyapottermelésnek – köszönhetően jelentős iparvárossá, közlekedési központtá fejlődött. A városnak nagy szerepe volt a politikai mozgalmak alakulásában, így a szakszervezetek és a szüfrazsettmozgalom térnyerésében.  |
| New York | Amerikai Egyesült Államok egyik legnagyobb és legjelentősebb nagyvárosa a keleti parton. Eredetileg holland alapítású gyarmatváros, amely később angol kézre került. Az Európából érkező bevándorlók egyik fő célpontja volt, mivel kiemelkedő pénzügyi-gazdasági-közlekedési központtá vált. A város arculatát nagymértékben meghatározzák a második ipari forradalom építményei, főleg az acélszerkezetes felhőkarcolók. A város pénzügyi negyedéből (Wall Street) indult ki a nagy gazdasági világválság 1929-ben. |

# **A reformkor**

## Fogalmak

|  |  |
| --- | --- |
| alsó- és felsőtábla | A kétkamarás rendi országgyűlések testületei. Az alsótáblán a köznemesi (vármegyék), papi és polgári rend (városok) képviselői vettek részt választott képviselők útján, a felsőtáblán születési jogon a főnemesek és bizonyos állami és egyházi vezetők személyesen tanácskoztak.  |
| érdekegyesítés | A reformkori liberális magyar nemesség programja, amely a különböző társadalmi rétegek összefogását célozta meg, a polgári átalakulás és az önállóság érdekében.  |
| közteherviselés | A közterhek, azaz az adók, katonáskodás stb. mindenkire való kivetése társadalmi megkülönböztetés nélkül. A rendi kiváltságok csökkenésével és a polgári állam erősödésével egyre általánosabbá vált. Szűkebb értelemben, minden vagyonnal és jövedelemmel rendelkező polgár adóköteles.  |
| jobbágyfelszabadítás | A jobbágyi viszony megszüntetése, amelyre a 18-19. sz. folyamán került sor Európában. A polgárosodás részeként a jobbágy megkapta jobbágytelkét is személyes szabadsága mellett.  |
| örökváltság | A magyarországi jobbágyfelszabadítás végrehajtásának módja, amelyben a jobbágyoknak meg kellett váltaniuk úrbéri terheiket. Az önkéntes örökváltság a jobbágy és a földesúr megegyezésén alapult, azonban nem vezetett látványos eredményre. A kötelező örökváltságban az állam kárpótolta a földesurakat.  |

## Személyek

|  |  |
| --- | --- |
| József nádor | A Habsburg-ház tagja, osztrák főherceg, magyar királyi herceg, császári királyi tábornagy, Magyarország nádora. Kiemelkedő szerepe volt Pest kulturális és gazdasági fejlődésében. Támogatta a magyar politikai célok megvalósítását. |
| Klemens Metternich | A Habsburg Birodalom kancellárja, a Szent Szövetség korszakának egyik meghatározó politikusa. A konzervativizmus elvét vallotta, az 1848-as bécsi forradalom után lemondott és visszavonult a politikától.  |
| Wesselényi Miklós | Báró, a reformkori liberális ellenzék egyik vezetője. A polgárság átalakulását kezdeményezte, a nemzet megerősítése érdekében. Az 1838-as nagy árvíz idején százakat mentett meg, elnyerve az „árvízi hajós” nevet. 1839-ben hűtlenség miatt 3 év börtönre ítélték, de a következő évben szabadult. 1848-ban tevékenyen támogatta Erdély és Magyarország unióját.  |
| Széchenyi István | Gróf, politikus, miniszter, „a legnagyobb magyar”. Az 1825-ös pozsonyi országgyűlésen felajánlotta birtokainak egyévi jövedelmét a Magyar Tudós Társaság (MTA) megalapítására. A *Hitel*, a *Világ* és a *Stádium* című műveiben összefoglalta a fejlődést akadályozó okokat. Nevéhez fűződik a Lánchíd megépítése és a Vaskapu szabályozása, kaszinó alapítása, a lóversenyek meghonosítása és a gőzhajózás megindítása. A Batthyány-kormányban közmunka- és közlekedésügyi miniszteri tisztséget töltött be. A szabadságharc kitörésekor idegösszeomlást kapott, majd bevonult a döblingi elemgyógyintézetbe.  |
| Kölcsey Ferenc | Költő, politikus. A *Himnusz* szerzője, az 1832–36-os országgyűlés liberális ellenzékének egyik vezére, Szatmár vármegye követe. Miután 1835-ben megváltoztatták követutasítását, lemondott követi megbízatásáról.  |
| Deák Ferenc | Politikus, miniszter, a „haza bölcse”. Az 1832–36-os reformellenzék egyik kiemelkedő vezetője. Részt vett az 1848-as áprilisi törvények megalkotásában, az első felelős kormány igazságügyminisztere lett. A szabadságharc kezdetén visszavonult, majd a neoabszolutizmus idején a passzív ellenállás jelképévé vált. 1861-ben a Felirati Párt vezetője lett, majd a „húsvéti cikkében” körvonalazta az osztrák–magyar kiegyezés kereteit, amelyet 1867-ben törvénybe iktattak. |
| Kossuth Lajos | Újságíró, politikus, kormányzó-elnök. AZ 1832–36-os országgyűlési tudósításairól vált ismertté. Újságírói tevékenysége miatt börtönre ítélték, majd 1841-es szabadulása után a reformellenzék újságját, a *Pesti Hírlap*ot szerkesztette. Az 1844-ben megalakuló Védegylet alapító igazgatója volt. A Batthyány-kormányban pénzügyminiszteri tárcát kapott. A szabadságharc idején az Országos Honvédelmi Bizottmány (OHB) elnöke, majd a *Függetlenségi nyilatkozat* után kormányzó-elnök. 1849. augusztus 11-én átadta a főhatalmat Görgeinek és Törökországba menekült. Az emigrációból folyamatosan igyekezet szítani a szabadságharc halványuló parazsát, így a Cassandra-levélben is ellenezte a kiegyezést. Száműzetésben halt meg, így kapta a „turini remete” nevet.  |
| Ganz Ábrahám | Svájci származású vasöntőmester, gyáros, a magyar nehézipar egyik megteremtője.  |

## Kronológia

|  |  |
| --- | --- |
| 1830–1848 | A reformkor időszaka |
| 1830 | Széchenyi István gróf *Hitel* című munkájának megjelenése, amely a reformkor szimbolikus kezdete |
| 1844 | Törvény a magyar államnyelvként való bevezetéséről |

## Topográfia

|  |  |
| --- | --- |
| Pest-Buda | Buda és Pest a reformkorban a Magyar Királyság politikai-gazdasági-közlekedési és kulturális centrummá vált, pl. Budáról irányította az országot a Helytartótanács, míg Pest egyre jelentősebb kereskedelmi-ipari kapacitásokkal bírt. Mindkét település soknemzetiségű volt, de lassan elmagyarosodott. 1848-ban Pest-Budán zajlott a márciusi forradalom, majd az államigazgatás központja lett, itt volt a törvényhozás (országgyűlés) és a végrehajtás (kormány) székhelye is. |

# **A forradalom és a szabadságharc**

## Fogalmak

|  |  |
| --- | --- |
| márciusi ifjak | Az 1848. márciusi pesti forradalom résztvevőinek és vezetőinek elnevezése. Az értelmiségi hátterű radikális ifjak (pl. Petőfi, Vasvári, Jókai) együttműködtek a liberális vezető réteggel, céljuk pedig a radikális reformok végrehajtásának ösztönzése volt.  |
| sajtószabadság | Az állampolgári jogok egyike, amelynek lényege, hogy a sajtótermékek előzetes ellenőrzés és korlátozás nélkül adhatók közre. A sajtószabadság az alapja annak, hogy a polgárok tájékozódni tudjanak, többféle véleményt, álláspontot megismerhessenek. Később felértékelődött a sajtó hatalmi ágakat ellenőrző funkciója is. |
| cenzúra | A sajtótermékeket előzetesen ellenőrző és engedélyező intézmény és tevékenység megnevezése. Ameddig a cenzor nem engedélyezte, a sajtótermék nem jelenhetett meg, így nem valósult meg a sajtószabadság. A polgári átalakulás során a cenzúra eltörlése az egyik legfontosabb és legerősebb követeléssé vált.  |
| áprilisi törvények | Az utolsó magyar rendi gyűlés által elfogadott és V. Ferdinánd által 1848. április 11-én szentesített törvénycsomag, amely 31 cikkből áll. A törvénycsomag a „polgári Magyarország” alapjait tette le. |
| népképviseleti országgyűlés | 1848-ban váltotta fel a feudális jellegű rendi országgyűlést. A népképviseleti országgyűlésen minden 20. életévét betöltött, a vagyoni cenzusnak megfelelő magyar férfi szavazhatott és minden magyar nyelvet ismerő, magyar állampolgár választható volt, amennyiben betöltötte 24. életévét. A választásra jogosultak aránya így kb. 8%-ra nőtt, a képviselők már Pesten ültek össze. |
| politikai nemzet | Történelmi, jogi képződmény. Az adott állam határain belül élő, ott politikai jogokkal rendelkező népesség (állampolgárok), tekintet nélkül arra, hogy milyen nyelvet beszélnek, milyen vallásúak vagy kultúrájúak. |
| nemzetiség | Olyan kisebbségben lévő etnikai csoport, amely nem tartozik az adott állam többségi, államalkotó nemzetéhez, nemzeteihez. Esetenként van saját állama az adott nemzetiségnek, de történelmi okok miatt másutt nemzetiségként is élnek tagjai (pl. magyarországi németek, szlovákok stb.). |
| honvédség | Fegyveres állami szervezet, amelynek feladata az ország katonai szolgálata. A Magyar Honvédséget 1848-ban alapították. |
| *Függetlenségi nyilatkozat* | Kossuth Lajos által kezdeményezett és a Debrecenben ülésező országgyűlés által 1849. április 14-én elfogadott nyilatkozat, amely kinyilvánította a Habsburg-ház trónfosztását és Magyarország függetlenségét.  |

## Személyek

|  |  |
| --- | --- |
| Petőfi Sándor | Költő, a márciusi ifjak egyik vezetője, a pesti forradalom kiemelkedő alakja, a *Nemzeti dal* szerzője. A szabadságharc idején csatlakozott a nemzetőrséghez. Haditudósításokat és lelkesítő verseket írt, majd 1849-ben eltűnt a segesvári ütközetben.  |
| Batthyány Lajos | Gróf, politikus, az első felelős magyar kormány miniszterelnöke 1848-ban. Kiemelkedő szerepe volt a nemzetőrség és a honvédség megszervezésében. Jellasics horvát bán betörésekor lemondott tisztségéről, de a nádor kérésére még a hónap végéig helyén maradt. 1849 januárjában Windischgratz-hez ment tárgyalni, aki őrizetbe vette, majd a haditörvényszék ítélete alapján október 6-án kivégezték Pesten.  |
| Görgei Artúr | Honvédtábornok, hadügyminiszter. Volt császári tisztként csatlakozott a honvédsereghez. Az 1849-es tavaszi hadjárat folyamán sorozatos győzelmeket aratott az osztrákok felett, majd bevette a budai várat. 1849. májusában a Szemere-kormány hadügyminisztere lett. Miután teljhatalmat kapott az elmenekülő Kossuthtól, 1849. augusztus 13-án letette a fegyvert Világosnál a cári csapatok előtt. Klagenfurtba internálták, ahonnan csak 1867-ben térhetett haza.  |
| Bem József | Lengyel származású katonatiszt, honvédtábornok a magyar szabadságharc idején. 1830-ban részt vett az oroszok ellen lengyel felkelésben, majd annak bukása után Párizsba menekült. 1848-ban Kossuth az erdélyi hadsereg parancsnokává nevezte ki, ahol sikeresen tartóztatta fel a bevonuló orosz csapatokat. 1849-ben a segesvári vereség után elhagyta Erdélyt, majd a fősereg vezetőjeként Temesvárnál vereséget szenvedett Haynautól. A világosi fegyverletétel után Törökországba emigrált, ahol beállt a hadseregbe.  |
| Klapka György | Honvéd főtiszt. Volt császári tisztként csatlakozott a honvédséghez. Részt vett a tavaszi hadjáratban, majd Komárom főparancsnoka lett. Az erődöt csak 1849. október 2-án adta fel, kiharcolva a szabad elvonulást.  |
| Ferenc József | Osztrák császár, magyar király, a Habsburg-Lotharingiai-ház tagja, aki 1848 és 1919 között uralkodott. V. Ferdinánd lemondatása után került trónra, majd orosz segítséggel leverte a magyar szabadságharcot. A birodalom sorozatos vereségei miatt, 1867-ben rákényszerült a kiegyezésre és magyar királlyá koronázták. Uralkodása alatt megőrizte befolyását a hadseregre és a külügyekre. Az I. vh. megindításában még szerepet játszott, azonban befejezését nem élte meg.  |
| Julius Haynau | Osztrák tábornok. Részt vett az itáliai felkelés, majd a magyar szabadságharc leverésében. Nevéhez köthető a világosi fegyverletétel utáni véres megtorlások sorozata.  |

## Kronológia

|  |  |
| --- | --- |
| 1848. március 15. | A márciusi ifjak által vezetett pesti forradalom, amelynek programját a *12 pont* című dokumentum foglalja össze |
| 1848. április 11. | A polgári átalakulást jogilag szentesítő áprilisi törvények elfogadása |
| 1848. szeptember 29. | A szabadságharc első, magyar győzelemmel záruló csatája Pákozdnál |
| 1849. április–május | A magyar sikerrel záruló tavaszi hadjárat, amely során a magyar haderő nagyrészt felszabadította az osztrák császári csapatoktól az országot |
| 1849. április 14. | A Debrecenben ülésező országgyűlésnek a Habsburg-ház trónfosztását kimondó *Függetlenségi nyilatkozat* elfogadása |
| 1849. május 21. | Buda visszavétele |
| 1849. augusztus 13. | A szabadságharcot lezáró világosi fegyverletétel |
| 1849. október 6. | Az aradi vértanúk és Batthyány kivégzése |

## Topográfia

|  |  |
| --- | --- |
| Pákozd | A Velencei-tó közelében fekvő település, ahol a magyar haderő az első jelentős győzelmet aratta a Jellasics bán által vezetett, országba betörő császári seregek felett a szabadságharc során 1848. szeptember 29-én. |
| Debrecen | A Tiszántúl legjelentősebb városa, a „kálvinista Róma”. Mivel 1848 végén az osztrák császári csapatok sikeresen előrenyomultak Buda irányába, a kormányzat és az országgyűlés áttelepült Debrecenbe. Itt adták ki a *Függetlenségi nyilatkozat*ot 1849. április 11-én. |
| Isaszeg | Pest vármegyei település, ahol 1849. április 6-án a magyar honvédsereg a tavaszi hadjárat egyik legjelentősebb csatáját megnyerte az osztrák fősereggel szemben. |
| Világos | A településnél tette le a fegyvert a Görgei Artúr vezette magyar honvédserege I. Miklós orosz cár megszálló erői előtt 1849. április 13-án. |
| Komárom | Duna-menti település, ahol a 19. sz. közepére korszerű erődrendszer épült. A szabadságharc során az osztrák császári csapatok hosszan, többször ostromolták, de végül a magyar haderő felmentette a tavaszi hadjárat során. Klapka György csapataival itt tartott ki legtovább, csak 1849. szeptemberében született megállapodás a vár átadásáról. |
| Arad | Partiumi település, ahol fogva tartották, majd 1849. október 6-án Ferenc József császár és Haynau táborszernagy utasítására kivégeztek 12 tábornokot és egy ezredest, a szabadságharc kiemelkedő katonai vezetőit, az „aradi vértanúkat”. |

# **A nemzetállamok születése és a szocialista eszmék megjelenése (11. évfolyam kezdete)**

## Fogalmak

|  |  |
| --- | --- |
| polgárháború | A politikai hatalomért vívott háború, amelyben mindkét oldalon ugyanahhoz a nemzethez, kultúrához vagy társadalomhoz tartozó csoport áll. Példa erre az 1861 és 1865 közt az északi (Unió) és a déli (Konföderáció) államok közt vívott amerikai polgárháború. |
| polgári állam | Olyan modern berendezkedésű államszervezet, amelyben a lakosok jogilag egyenlő polgárok, azaz nincsenek pl. rendi kiváltságok. A polgári állam keretein belül megvalósul a hatalmi ágak különválasztása, az egyéni szabadságjogok kiterjesztése, a jogállamiság és az uralkodó hatalmának korlátozása, valamint a köz- és magánszféra elválasztása. A polgári állam számtalan társadalmi funkciót is ellát, pl. szervezi és felügyeli az oktatást, az egészségügyet stb. |
| szakszervezet | A(z ipari) munkások érdekvédelmi szervezete, amely a munkaadókkal és az állammal szemben fellép a tagok (munkavállalók) képviseletében. Az első szakszervezetek a 18. századi Angliában jöttek létre, legfontosabb követeléseik a bérek emelése és a munkakörülmények javítása voltak. |
| társadalombiztosítás | Olyan szociális ellátórendszer, amelyet az állam működtet és tagjainak közös kockázatvállalásán alapul. Szükségességét az okozta, hogy a gazdasági válságok miatt egyre inkább megnőtt a létbizonytalanság és a szegények aránya. Részei az általános betegség-, baleset- és nyugdíjbiztosítás, amelyek fedezetére az állam járulékokat szed be, illetve biztosítási alapokat tart fenn. A 19. század második felétől kezdték bevezetni az egyes államok (pl. Németország, Hollandia, Anglia, USA), a 20. századra általánossá vált. |
| monopólium | Valamilyen áru forgalomba hozásának vagy szolgáltatás nyújtásának kizárólagossága. A középkorban a céhek törekedtek monopóliumok fenntartására, hogy korlátozzák a versenyt. A modern kapitalizmusban a monopólium többféleképpen is létrejöhet: a piac különböző szegmenseit egyezményesen uraló kartellként vagy a több vállalatból összeálló trösztként is megvalósulhat.  |
| szocializmus | A 19. században főleg a városi munkásság körében népszerűvé váló szellemi-politikai eszmerendszer, amely társadalmi közösséget (kollektivizmust), szélesebb demokráciát, egyenlőséget és javak igazságos elosztását hirdeti (szolidaritás), és amely szemben áll a kapitalizmust jellemző társadalmi-gazdasági különbségekkel, igazságtalansággal. Több irányzata ismert, pl. a szociáldemokrácia, a marxizmus, a keresztényszocializmus stb.  |
| szociáldemokrácia | A szocialista mozgalmak egyik irányzata, amely nem törekszik a polgári államrend és a piacgazdaság fegyveres megdöntésére, de a választójogokért és jobb munkakörülménykért küzd. Az állam fokozott beavatkozását sürgetik a gazdasági és a szociális területeken. Az első szociáldemokrata pártok a 19. sz. második felében alakultak.  |
| kommunizmus | Szélsőbaloldali mozgalom és ideológia, amely a 20. században jutott tetőpontjára. A marxista ideológia szerint olyan osztályok nélküli rendszer, amelyben a termelési eszközök köztulajdonban vannak, megvalósul a teljes társadalmi egyenlőség és a megtermelt javakból mindenki szükségletei szerint részesül. Az állam és a piacgazdaság radikális, akár erőszakos felszámolását kiemelt célnak tekintik, a proletárforradalom központi eleme. Fontos alapdokumentuma Karl Marx és Friedrich Engels 1848-as *Kommunista kiáltvány*a, illetve Marx *Tőke* című, 1867-től megjelenő műve. |
| keresztényszocializmus | Politikai és szellemi irányzat, ami célját a munkások helyzetének javításában határozta meg. A keresztény erkölcsöt hangsúlyozva a munkás-tőkés ellentét békés feloldására törekedett és ezen kérdés rendezésében jelentős szerepet szánt az államnak. Fontos alapdokumentuma XIII. Leó pápa *Rerum novarum* című 1891-es enciklikájához. |
| proletárdiktatúra | A proletárdiktatúrában, a marxi elmélet szerint, a proletárforradalom eredményeként a munkásosztály magához ragadja a hatalmat és diktatúrát gyakorol, ameddig fel nem számolja a többi osztályt és meg nem valósítja a kommunizmust. A 20. század elején Lenin hajtott végre ilyet Oroszországban, míg sikertelen maradt a Kun Béla-féle magyar Tanácsköztársaság. |
| osztályharc | A marxista történetírás szerint a történelem különböző, elnyomókra és elnyomottakra osztott osztályok folyamatos harca a hatalom gyakorlásáért. Marx nyomán a kommunisták ideálja az „osztályok nélküli társadalom” kialakítása volt, a kommunizmus. |
| cionizmus | A 19. század második felében induló zsidó nemzeti mozgalom. Célja a történelmi Izrael területén egy önálló zsidó állam létrehozása, illetve a zsidók érdekeinek védelme. Kiemelkedő alapka Herzl Tivadar volt. |
| emancipáció | Egyenjogúság, valamely elnyomott, hátrányosan megkülönböztetett társadalmi csoport (pl.: zsidóság vagy nők) jogegyenlőségére való törekvése.  |

## Személyek

|  |  |
| --- | --- |
| Abraham Lincoln | Amerikai republikánus politikus, az Egyesült Államok 16. elnöke. Az északi államok (Unió) képviselőjeként támogatta a rabszolga-felszabadítást. 1860-as elnökké választása utána déli államok (Konföderáció) kiválása miatt kitört a polgárháború. Politikai intézkedéseinek és katonai sikereiknek köszönhetően az északiak győztek és 1864-ban újraválasztották. 1865-ben merénylet következtében halt meg.  |
| Otto von Bismarck | Német politikus, a „vaskancellár”. Poroszország miniszterelnökeként modernizálta a hadsereget és legyőzte Ausztriát, majd Franciaországot. 1871-ben, a porosz-francia háborút követően, létrejövő Német Császárság első kancellárja lett. Diplomáciai tevékenységével végig Franciaország elszigetelésére törekedett. Létrehozta a német egységet és modern, polgári német államot.  |
| Karl Marx | Német filozófus és közgazdász. 1848-ban Engels-szel közösen megírta a Kommunista kiáltványt, amelyben az osztály nélküli hatalmot felépítését sürgette. A tőke című művében megfogalmazta gondolatait, a kapitalizmus kizsákmányoló rendszeréről, amelyet a munkásosztállyal szemben gyakorol. |

## Kronológia

|  |  |
| --- | --- |
| 1861–1865 | Az amerikai polgárháború az északi és déli államok közt |
| 1868 | A modern, polgári Japánt megteremtő Meidzsi-restauráció kezdete |
| 1871 | Németország egyesítése, a Német Császárság kikiáltása |

## Topográfia

|  |  |
| --- | --- |
| Németország | Európa egyik legmeghatározóbb állama, amely a 19. század során a nacionalista törekvések eredményeként porosz vezetéssel egyesült 1871-ben. Bár már 1848-ban történt kísérlet egy egységes Németország kialakítására, a kisnémet és a nagynémet egység kérdése sokáig nem dőlt el. Végül az I. Vilmos és Otto von Bismarck kancellár az osztrákok (Königgrätz, 1866) és a franciák (Sedan, 1870) legyőzése után előbbit valósította meg osztrák részvétel nélkül. A második ipari forradalom során a világ gazdasági élvonalához zárkózott fel, kiépült a polgári állam, és nagyhatalomként gyarmatbirodalom építésébe és fegyverkezésbe kezdett az ország. |
| Japán | Kelet-Ázsia egyik legjelentősebb állama, ahol a 19. században – szakítva a korábbi évszázadok elzárkózó hagyományával és a sógunátus rendszerével, amely lemaradást okozott – radikális társadalmi és gazdasági reformok zajlottak (Meidzsi-reform, 1868). A nyugati mintájú modernizáció (pl. infrastruktúra- és hadseregfejlesztés, új alkotmány, közigazgatási- és adóreform stb.) nagyhatalommá emelte Japánt, amely – gyarmati sorba süllyedés helyett – birodalomépítésbe kezdett. |

# **A dualizmus kora**

## Fogalmak

|  |  |
| --- | --- |
| emigráció | Önkéntes kivándorlás, külföldre távozás. A kifejezés ugyanakkor használandó az egy-egy államot politikai vagy vallási okokból történő elhagyásra is (pl. Rákóczi Ferenc esetén 1711-ben vagy Kossuth Lajos és más, a szabadságharcban résztvevők távozása 1849-ben). |
| passzív ellenállás | A politikai és társadalmi ellenállás egyik formája. Lényege a hatalommal való együttműködés megtagadása. Magyarországon a szabadságharc leverése után vált erőssé, ikonikus jelképe Deák Ferenc.  |
| kiegyezés | Ferenc József és a magyar politikai elit közötti kompromisszumos megoldás, amelyet 1867-ben kötöttek meg. A magyarok lemondtak a teljes függetlenségről, de folytatódhatott a polgárosodás programja, míg az osztrák uralkodó lemondott az egységes birodalmi tervekről és a teljes abszolutizmusról, de birodalmában tudhatta továbbra is az erősödő Magyar Királyságot. A kiegyezés eredményeként jött létre a kétközpontú dualista állam, az Osztrák–Magyar Monarchia. |
| közös ügyek | Az Osztrák–Magyar Monarchiában birodalmi szinten intézett ügyek (külügy, hadügy és az ezekhez kapcsolódó pénzügyek), amelyek erős kapcsolatot jelentettek a két birodalomfél közt. A közös ügyeket a törvényhozás csak delegációkon keresztül ellenőrizte, így az uralkodó akarta jelentősebben érvényesült.  |
| közjogi kérdés | A két birodalomfél, valamint az uralkodó és a magyar államszervek jogviszonyai, amik az állami életet és az állami szervek működését, a közviszonyokat szabályozzák. A magyar belpolitika kulcskérdése, mivel a kormánypárt a dualista állam fenntartásában volt érdekelt, a függetlenségi ellenzék a kapcsolatok oldásában és megszüntetésében. |
| húsvéti cikk | Deák Ferenc 1865-ben megfogalmazott, névtelenül megjelent programadó cikke, amelyben megfogalmazta érveit a kiegyezés mellett, illetve annak magyar részről elfogadható tartalmát. |
| dualizmus | A kiegyezéstől az első világháború végéig (1867–1918) terjedő időszak, mialatt az Osztrák Császárság és a Magyar Királyság államjogi egysége (Osztrák–Magyar Monarchia) fennállt. |
| nyílt és titkos szavazás | Titkos szavazás esetén a választópolgárok szavazatuk tartalmának nyilvánosságra kerülése nélkül adhatják le azt, amíg nyílt szavazás esetén a választó megmondja a bizottságnak, hogy melyik jelöltet támogatja (ami lehetőség ad a szavazóval szembeni visszaélésekre is). A szavazat közlése történhet kézfeltartással vagy egyéb módokon is.  |
| Szabadelvű Párt | A dualizmus fenntartásában érdekelt, a Deák-féle vonalat tovább vivő nemzeti-liberális politikai párt, amely 1875 és 1905 között volt kormányon. Legjelentősebb miniszterelnöke Tisza Kálmán volt, de említeni kell Wekerle Sándort, Bánffy Dezsőt, Széll Kálmánt, és Tisza Istvánt is. |
| Függetlenségi Párt | Politikai párt, amely ellenezte a kiegyezést. 1874-es létrejöttétől az 1884-es Negyvennyolcas Függetlenségi Párttal való egyesüléséig Mocsáry Lajos vezette.  |
| Magyarországi Szociáldemokrata Párt | 1890-ben alakult szociáldemokrata párt, amely 1948-ban egyesült a Magyar Kommunista Párttal. Többször is volt a kormánypárt tagja és jelentős szerepe volt a Tanácsköztársaságban.  |
| népességrobbanás | Egy közösségen vagy területi egységen belül történő hirtelen népességszámnövekedés, amelynek alapja a természetes szaporulat. Jellemzően a fejlődő, urbanizálódó országok népességére jellemző demográfiai folyamat, mint pl. a dualista Magyarország. |
| urbanizáció | Az a folyamat, amely során egyre több, nagyobb, sűrűbben lakott város jön létre (városodás), illetve a települések infrastruktúrájának, szervezetének, gazdaságának és a lakosság életmódjának minőségi változása (városiasodás). A dualizmus korában kapott lendületet Magyarországon. |
| kivándorlás | A migráció egyik formája, amely során az egyén elhagyja eredeti szülőföldjét és lakóhelyét. Magyarországról több hullámban vándoroltak ki lakosok a 19. században, pl. 1849 után főleg politikai okokból, a dualizmus idején főleg gazdasági okokból. A kivándorlás eredményeként külföldön is kialakultak magyar (diaszpóra)közösségek, pl. az USA-ban, Ausztráliában, Nagy-Britanniában, Dél-Amerika több országában stb. |
| dzsentri | A lesüllyedő vagy lesüllyedt birtokos nemesség elnevezése a dualizmusban. Sokszor választottak hivatali vagy értelmiségi pályát, esetleg gazdasági tevékenységbe kezdtek, mivel az „örökölt föld” már nem biztosította a megélhetést. |
| népoktatás | A polgári államok kialakulásával teret nyerő elv és folyamat, amely mindenki számára kötelezővé teszi az elemi oktatásban való részvételt. Magyarországon 1868-ban valósult meg a törvényi szabályozás, amit br. Eötvös József miniszterhez kötünk. Ennek köszönhetően csökkent az analfabétizmus. |
| Millennium | Ezeréves évforduló. Magyarországon az 1896-ban megvalósuló hatalmas, a nemzeti teljesítményt reprezentáló ünnepségek elnevezése, amellyel a honfoglalásról és az államiságról emlékeztek meg. Az ünnepségsorozat keretében jelentős fejlesztések valósultak meg, pl. Budapesten megépült a földalatti vasút, az Országház stb. |
| asszimiláció | Egy – jellemzően kisebbségi – népcsoport beolvadása egy másik – jellemzően többségi – nyelvű vagy kultúrájú csoportba. A 19. század folyamán főleg az etnikai kisebbségek olvadtak be az államalkotó nemzetbe. Megkülönböztethető önkéntes és erőszakos asszimiláció. Utóbbi jellemzően a homogén nemzetállamok kialakításáért küzdő politikai erők eszköze. |
| autonómia | Egy adott államon belül egyes területi egységek vagy közösségek részére adott, meghatározott keretű önállóság (pl. oktatásügy, közigazgatás szervezése stb.). Főképpen a nemzeti kisebbségek által igényelt intézmény, amely azonban ellentétben áll a centralizált nemzetállamok eszményével. A dualizmus korában Horvátország rendelkezett autonómiával.  |

## Személyek

|  |  |
| --- | --- |
| Andrássy Gyula | Politikus, miniszterelnök, közös külügyminiszer. A reformkorban csatlakozott be a politikai életben, majd a forradalom idején diplomáciai feladatokat látott el. A világosi fegyverletétel után emigrált, Magyarországon halálra ítélték és jelképesen kivégezték. 1858-ban amnesztiában részesült és hazatért. 1867 és 1875 között Magyarország miniszterelnöke, majd 1879-ig a Monarchia közös külügyminisztere.  |
| Eötvös József | Író, politikus, miniszter. Az 1848-as Batthyány-kormány vallás- és közoktatásügyi minisztere; a szabadságharc alatt emigrált. 1853-ban hazatért és bekapcsolódott a kiegyezés előkészítésébe. Az 1867-es Andrássy-kormányban ismét vallás- és közoktatásügyi miniszter. Nevéhez köthető népiskolai, a nemzetiségi és a zsidó emancipációs törvény.  |
| Baross Gábor | A dualizmus időszakának kiemelkedő gazdaságpolitikusa, közmunka- és közlekedésügyi, majd kereskedelemügyi miniszter, a korszerű közlekedés és kereskedelem megteremtője. Kiépíttette a fiumei kikötőt, fejlesztette a magyar hajózást és megreformálta a hírközlést. Nevéhez kötődik a vasúti zónatarifa-rendszer bevezetése, amellyel versenyképesebbé tette a szállítást. |
| Tisza Kálmán | Politikus, miniszterelnök. Az 1868-as bihari pontokban megfogalmazta a dualizmust elutasító nézeteit. Létrehozta a Szabadelvű Pártot, amelynek élén 15 évig volt miniszterelnök. 1890-ben a véderő-törvényjavaslat vitája miatt mondott le Kossuth magyar állampolgárságának védelmében.  |
| Wekerle Sándor | Magyar jogász, politikus, miniszter és miniszterelnök. Az MTA tagja és igazgatója.  |
| Tisza István | Politikus, miniszterelnök. Első miniszterelnöksége alatt letörte az obstrukciót. 1912-ben a képviselőház elnöke lett. Elfogadtatta a véderőtörvényt. 1914-ben a háború, majd 1916-ban IV. Károly reformjai ellen foglalt állást. 1917-ben lemondott miniszterelnökségéről. 1918-ban az őszirózsás forradalom kitörésekor meggyilkolták.  |
| Semmelweis Ignác | Magyar orvos, az „anyák megmentője”. A szülészet előtti fertőtlenítő kézmosás bevezetésével számos gyermek és anya életét mentette meg.  |
| Weiss Manfréd | Nagyiparos, a csepeli Weiss Manfréd Acél- és Fémművek alapítója.  |

## Kronológia

|  |  |
| --- | --- |
| 1848/1867–1916 | Ferenc József uralkodása |
| 1867 | Kiegyezés |
| 1868 | A horvát–magyar kiegyezés, a nemzetiségi törvény, a népiskolai törvény |
| 1873 | Budapest egyesítése |
| 1896 | A Millennium |

## Topográfia

|  |  |
| --- | --- |
| Budapest | Pest, Buda és Óbuda egyesítésével jött létre 1873-ban. A főváros a dualizmus korában óriási fejlődésen ment keresztül, az ország politikai és gazdasági-pénzügyi központja volt. A közlekedési infrastruktúra fejlesztése mellett (pl. földalatti vasút, hidak, villamoshálózat, pályaudvarok) kulturális intézmények sorát építették meg a városban (pl. Operaház, Szépművészeti Múzeum stb.). |
| Osztrák–Magyar Monarchia | A Habsburg-dinasztia vezetése alatt álló Osztrák Császárságból és Magyar Királyságból dualista állam, amely 1867 és 1918 közt állt fenn. Központja Bécs és Budapest volt. A soknemzetiségű Monarchia középhatalomként a régió meghatározó állama volt, azonban az első világháború végén a nacionalizmusok és a nagyhatalmi érdekek miatt elemeire hullott szét, és kisebb államoknak adta át helyét. |
| Fiume | Kikötőváros az Adriai-tenger partján, amely különleges jogállású volt, hiszen 1779 óta „corpus separatum”-ként („külön test”) közvetlenül a Magyar Királysághoz tartozott, és az ország legnagyobb kikötője volt. Fénykorát a dualizmus korában élte, jelentős városfejlesztéseket hajtottak végre, gazdasági szerepét erősítette az 1873-ban átadott Budapest–Fiume vasúvonal is. |

# **A nagy háború**

## Fogalmak

|  |  |
| --- | --- |
| villámháború | Olyan háború, amelyben az egyik fél gyors és meglepetésszerű támadással szerzi meg a győzelmet, általában gépesített hadtesteket használva. Az első villámháborút (‘Blitzkrieg’) Alfred von Schlieffen dolgozta ki az első világháború előtt, hogy a németek elkerüljék a franciákkal és az oroszokkal szembeni kétfrontos háborút. |
| front | Olyan területet, ahol ellenséges érdekek, erők vagy hadseregek állnak szemben vagy csapnak össze egymással.  |
| állóháború | Az első világháborúban a tömeghadseregek (főként a gyalogság és a türzérség) alkalmazása és a lövészárokrendszerek kialakulása, illetve azoknak egyre hatékonyabb védelme miatt egyre nehezebb lett az áttörés, így a frontok megmerevedtek, kialakítva az álló- vagy állásháborút. A harckocsik és repülők szerepének erősödése által egyre inkább csökkent a lövészárkok szerepe. A lövészárkok közti területet „a senki földjének” nevezték. |
| hátország | Egy hadban álló ország azon területe, amely a hadműveletekben nem vesz részt, azonban a harcoló alakulatokat támogatja (pl.: hadianyagot gyárt, élelmiszert termel, ellátja a sérülteket, biztosítja az élőerő-utánpótlást).  |
| antant | Katonai-politikai szövetség, amely az I. világháborút megelőzően alapult meg (1904). Alapítói: Anglia, Franciaország és Oroszország. A háború idején az antant oldalán harcolt: Szerbia, Olaszország, Románia és az Amerikai Egyesült Államok is. A cári Oroszország bukása után a Szovjetunió kilépett a szövetségből.  |
| központi hatalmak | Katonai-politikai szövetség, amelynek alapítói tagjai: Németország és az Osztrák–Magyar Monarchia, majd hozzájuk csatlakozott Törökország és Bulgária. Alapját a német–osztrák–magyar kettős szövetség (1879), illetve az ezt tovább építő német–olasz–osztrák–magyar hármas szövetség adta (1882), de Olaszország végül az antant oldalán lépett be a világháborúba. |
| hadigazdaság | Háborús helyzetben az ország gazdasági működtetése és irányítása a hadviselés érdekeinek megfelelően működik, a civil lakosság érdekei háttérbe szorulnak. A gazdaságirányítás jellemzően központosításra kerül, a hadiipari termelés növekszik. Elhúzódó, romló helyzetben jellemző a fogyasztási cikkekhez való hozzáférés korlátozása (pl. jegyrendszer bevezetésével). |
| hadifogság | A harcok során megsebesült vagy elfogott katonák fogva tartása, amit nemzetközi egyezmények szabályoznak (pl. az ellátást és a bánásmódot).  |

## Személyek

|  |  |
| --- | --- |
| II. Vilmos | Hohenzollern-házi uralkodó, német császár. Az I. világháború kezdetén – követve a korábban kiépített szövetségesi politikát – az Osztrák–Magyar Monarchia mellett tört lándzsát és a megalkuvást nem tűrő háború pártján áll. A katonai és társadalmi-gazdasági összeomlás következtében 1918 novemberében lemondásra kényszerítették.  |
| II. Miklós | Romanov-házi uralkodó, az utolsó orosz cár. Elvesztette a Japánokkal szembeni háborút, így elvesztve az orosz fennhatóság esélyét Korea és Mandzsúria felett. AZ 1905-ös forradalom hatására megalapította a Dumát. Az I. világháború eseményeinek hatására a hadsereg élére állt, azonban a fővárostól távoli tartózkodása végzetes politikai következményekkel járt. 1917-ben önmaga és fiai nevében lemondott a trónról öccse javára.  |
| IV. Károly | Habsburg-Lotaringiai házi uralkodó, az utolsó osztrák császár és az utolsó magyar király. Két évi uralkodása után Ausztriában és Magyarországon is kikiáltották a köztársaságot. Nem mondott le, de elfogadta az új államformát. Kétszer is megpróbált visszatérni a trónra, azonban minden alkalommal sikertelen volt.  |

## Kronológia

|  |  |
| --- | --- |
| 1914. június 28. | A szarajevói merénylet |
| 1914–1918 | Az első világháború |

## Topográfia

|  |  |
| --- | --- |
| Brit Birodalom | Az Egyesült Királyság fennhatósága alá tartozó területek összessége, a világtörténelem valaha volt legnagyobb kiterjedésű, gyarmattartó birodalma. Fénykorát Viktória királynő uralkodása alatt élte a 19. században, amikoris a világ elsőszámú gazdasági-pénzügyi-katonai nagyhatalma volt. |
| Szarajevó | Bosznia-Hercegovina fővárosa, ahol 1914. június 28-án egy szerb merénylő megölte Ferenc Ferdinánd osztrák–magyar trónörököst és feleségét, amely elvezetett az I. világháború kirobbanásához. Bosznia 1878-ban került az Osztrák–Magyar Monarchia megszállása alá, majd 1908-ban beolvasztották a birodalomba. |
| Doberdó | Észak-Olaszországi, fennsíkon elhelyezkedő település, amelynek környékén az I. világháború során véres küzdelmek zajlottak az olasz és az osztrák–magyar haderő közt. |
| Románia | Kelet-európai ország, amely két fejedelemség, Havasalföld és Moldva egyesüléséből jött létre 1859-ben. 1877-ben függetlenedett az Oszmán Birodalomtól, majd 1881-ben királysággá vált. Az I. világháborúban az antant oldalán megtámadta Magyarországot, de ekkor még a központi hatalmak vereséget mértek az országra. Később, kihasználva az Osztrák–Magyar Monarchia összeomlását, Románia megszállta Magyarország nagy részét. A világháborút lezáró békében megszerezte Erdélyt, a Partium és a Bánát nagy részét, illetve Bukovinát és Besszarábiát. |
| Szerbia | A Balkán-félsziget egyik jelentős állama, amely a középkorban az Oszmán Birodalom fennhatósága alá került, függetlenségét csak 1878-ban nyerte vissza. A 20. század elején a Balkán-háborúkban részben sikeresen terjeszkedett, de fokozatosan szembe került az Osztrák–Magyar Monarchiával, amely végül hadat üzent Szerbiának a szarajevói merénylet miatt. A „balkáni lőporos hordó” tehát itt robbant be, amely elvezetett az I. világháborúhoz. Szerbiát az antant segítette, a háború után a szerb uralkodócsalád vezetése alatt a Szerb–Horvát–Szlovén Királyság / Jugoszlávia része lett. |
| Olaszország | Dél-európai ország, amely az évszázados megosztottság után a 19. században egyesült *(risorgimento)* a Szárd–Piemonti Királyság vezetésével. A folyamatnak lökést adott, hogy Giuseppe Garibaldi felszabadította a félsziget déli államait, illetve Habsburgok felett aratott győzelem (Solferino, 1859). Az Olasz Királyság 1861-ben alakult meg II. Viktor Emánuel vezetésével. Veneto tartomány 1866-tól része az olasz egységállamnak, Róma 1870 óta, ekkortól ráadásul mint főváros. Bár a központi hatalmakkal szövetségesi viszonyt épített ki Olaszország, végül az antant oldalán lépett hadba az első világháborúban (1915). |

# **Az átalakulás évei**

## Fogalmak

|  |  |
| --- | --- |
| bolsevik | Kezdetben a Lenin által vezetett orosz szociáldemokrata csoport, amely a régi hatalom megdöntésére és a proletárdiktatúra bevezetésére törekedett, később a kommunista ideológia híveinek általános elnevezése. Nevük a *bolsinsztvo*, azaz többség szóból ered, amelyet azért kapták, mert az 1903-as brüsszeli szociáldemokrata kongresszuson többségbe kerültek. 1912-ben önálló pártot alapítottak.  |
| szovjet | Munkás-, paraszt- vagy katonatanács. A szovjetek Az 1917-es orosz forradalom alatt kezdetek meg szerveződni, majd az Ideiglenes Kormánnyal szemben fokozatosan magukhoz ragadták a hatalmat. A Lenin vezette bolsevikok – akik a kollektív vezetést pártolták – átvették a táncsok irányítását, így önállóságuk is megszűnt. A Szovjetunió alapját jelentő közigazgatási egységeket és testületek rendszerét átvették a későbbi kommunista országok, így pl. Magyarországon is kiépült a tanácsrendszer az 1950-es években. |
| örmény népirtás | Az Oszmán Birodalomban 1915 és 1917 között lezajlott genocídium és kitelepítés megnevezése. A török kormány által levezényelt népirtás következtében körülbelül 600-800 ezren vesztették életüket, a kitelepítettek pedig szinte teljes vagyonukat elvesztették.  |
| egypártrendszer | Olyan kormányzati rendszer, amelyben kizárólagosan egyetlen politikai párt uralkodik, ellenőrzi az államhatalmi ágakat, intézményeket. Legfőképp a fasiszta, a nemzetiszocialista (NSDAP) és a kommunista diktatúrákra jellemző (pl. az SZKP a Szovjetunióban). Magyarországon is volt rá példa 1944-45-ben (a szélsőjobboldali Nyilaskeresztes Párt), illetve 1949 és 1989 között (a szélsőbaloldali MDP, majd MSZMP). |
| Kommunisták Magyarországi Pártja (KMP) | 1918-ban alapított leninista párt, amelyet Kun Béla vezetett. 1919-ben az MSZDP-vel egyesülve megalapították a Tanácsköztársaságot. Vezetői közül a bukás után többen emigráltak, a fehérterror alatt a párt több tagját kivégezték, illetve a tagok egy része a Szovjetunióba került a fogolycserék révén (pl. Rákosi Mátyás). 1922-ben illegálisan újjá szervezték a pártot, majd felvette az Magyarországi Szocialista Munkáspárt (MSZMP) nevet. Több névváltás után és megszűnés 1944-ben jött létre újra Magyar Kommunista Párt (MKP) néven.  |
| tanácsköztársaság | Tanácsrendszeren alapuló államforma, amely Magyarországon az első világháború után létezett 1919. március 21. és augusztus 1. között, mintájául pedig a Szovjetunió szolgált. A vezetője Kun Béla volt, aki társaival együtt a kommunizmus hazai megvalósítására tett – sikertelen – kísérletet, mivel a háborús összeomlás közepette a diktatórikus-terrorisztikus rendszer nem volt népszerű, nem tudták stabilizálni hatalmukat. |
| vörösterror | A proletárforradalom győzelméért, majd védelmében alkalmazott erőszak. Célja a kommunista forradalom ellenzőinek, illetve a régi rendszer vezetőinek, híveinek megfélemlítése vagy megsemmisítése. Magyarországon a Tanácsköztársaság (1919) idején alkalmazták, hírhedt vezetői pl. Szamuely Tibor, Korvin Ottó, Cserny József. |
| Lenin-fiúk | A Lenini-fiúk a Forradalmi Kormányzótanács karhatalmi különítménye volt a vörösterror alatt, több száz kivégzés és más bűntény kötődik hozzájuk. A rendszer bukása után többüket kivégezték (pl. egyik vezetőjüket, Cserny Józsefet). |
| ellenforradalom | Az ellenforradalom a forradalom által megdöntött társadalmi, gazdasági, politikai berendezkedésben történt változások visszaállítására törekvő felkelés. Magyarországon 1919-ben bontakozott ki a proletárforradalomra adott jobboldali válaszként. Prominensei konzervatív és radikális politikusok, katonatisztek voltak, pl. Prónay Pál, Gömbös Gyula, Horthy Miklós stb. |
| fehér különítményes megtorlások | Más néven fehérterror. A kommunista forradalmak bukását követő megfélemlítés, fegyveres üldözés, amely a proletárforradalom hívei ellen irányul. Magyarországon a Tanácsköztársaság bukása után nyert teret 1919-ben, végül 1920-ra számolta fel a kiépülő hatalom (amnesztával kísérve), mivel egyre nagyobb visszatetszést keltett a kegyetlenkedésük. A fehér különítmények vezetői közt volt pl. Prónay Pál, Héjjas Iván, Ostenburg-Moravek Gyula. |
| „vörös térkép” | Gróf Teleki Pál által készített felmérés és térkép. Célja az volt, hogy bemutassa a magyarság elhelyezkedését a Kárpát-medencében a versailles-i béketárgyalásokon. A magyar etnikumot vörössel jelölő térkép látványosan mutatta be az etnikai tömböket, amelyeket az új határok ketté szeltek. |
| kisantant | Politikai és katonai szövetség, amelyet Csehszlovákia, a Szerb–Horvát–Szlovén Királyság és Románia hozott létre az 1920-21-es években. Legfőbb céljai a magyar revíziós törekvések és a Habsburg restauráció megakadályozása, valamint az első világháborút lezáró békékben rögzített határok fenntartása volt Közép-Európában.  |
| jóvátétel | A háború után a vesztes által fizetendő kártérítés az okozott károk jóvátételére, amelyet a fegyverszüneti megállapodásban vagy a békeszerződésben rögzítenek.  |
| Népszövetség | A párizsi békekonferenciákon Wilson amerikai elnök ötlete alapján megvalósult nemzetközi szervezet. Összesen 42 állam alapította meg 1920-ban, amelyből az USA végül kimaradt. Célja az volt, hogy biztosítsa a háború utáni új rendet és lehetőség szerint megakadályozza az újabb fegyveres összecsapásokat. A Népszövetség nem érte el végső célját, így 1946-ban feloszlatták, helyét az ENSZ vette át. |
| kisebbségvédelem | Első ízben az I. világháború után létrejövő kötelezvények. Az adott etnikai, vallási, nyelvi, nemzetiségi kisebbség védelmére hozott intézkedések és vállalások, amelyek biztosítják a hagyományok és a kultúra, így a csoportidentitás fennmaradását. |
| revízió | Jelentése: felülvizsgálat. Elsősorban azokra a 20. századi magyar törekvésekre értjük, amelynek célja a trianoni békeszerződésben foglaltak megváltoztatása, a történelmi Magyarország határainak visszaállítása vagy a magyarlakta területetek visszacsatolása. Több módja is lehet, pl. békés vagy fegyveres, teljes vagy részleges stb. |
| Rongyos Gárda | Prónay Pál vezetése alatt állú irreguláris fegyveres csoport, amelynek célja a kommunistákkal szembeni ellenállás volt, majd részt vettek a fehérterrorban. A trianoni békeszerződés után megakadályozták az osztrák reguláris hadsereget az Őrvidék elfoglalásában és kikiáltották ott a Lajtabánságot, ezzel kiharcolva a 1921-es soproni népszavazást. 1938-ban a Gárda újra aktivizálódott és a csehszlovák határon hajtott végre akciókat, majd tagjai részt vettek a finnek ellenállásában a szovjetek ellen a téli háborúban, továbbá a lengyel Honi Hadseregben is a németek megszállás ellen.  |

## Személyek

|  |  |
| --- | --- |
| Kemal Atatürk | Török katona és államférfi, a török függetlenségi háború hőse, a Török Köztársaság megalapítója és első elnöke, a modern Törökország megteremtője.  |
| Vlagyimir I. Lenin | Orosz kommunista, bolsevik politikus. 1905-ben emigrálnia kellett, 1912-ben pedig megalapította a bolsevik pártot. 1917-ben német segítséggel tért vissza Oroszországba és lett a bolsevik hatalomátvétel után a kormány vezetője. 1918-ban különbékét kötött a központi hatalmakkal. Bevezették a hadikommunizmust, amellyel megszüntették a piaci viszonyokat, majd annak 1921-es csődje után megkezdte az új gazdaságpolitika (NEP) kidolgozását. A munkásosztály vezetését hangsúlyozva névileg proletárdiktatúrát hozott létre, valójában azonban a bolsevikok uralmát alapozta meg. Végrendeletében ellenezte, hogy Sztálin kövesse, de ez nem valósult meg. Teste a mai napig megtekinthető a moszkvai Vörös téren épített mauzóleumában.  |
| Woodrow Wilson | Demokrata párti politikus, az Egyesült Államok elnöke. A korlátalan tengeralattjáróháború kihirdetése után országa szakított addigi izolációs politikájával és bekapcsolódott az első világháborúba az antanthatalmak oldalán. A békekonferenciákon nem tudott érvényt szerezni 14 pontos javaslatcsomagjának. Segítségével létrejött a Népszövetség. 1919-ben Nobel-békedíjjal tüntették ki.  |
| Georges Clemenceau | Francia politikus és miniszterelnök. A versailles-i békekonferencia vezetőjeként Németország meggyengítésére törekedett. Támogatta az Osztrák–Magyar Monarchia felbomlasztását és az utódállamok területi igényeit.  |
| Benito Mussolini | Olasz fasiszta politikus, Olaszország miniszterelnöke. Politikusi karrierjét a baloldalon kezdte, majd az I. világháború után az olasz szélsőjobboldal vezetője lett. 1921-ben az olasz fasiszta mozgalom vezetőjévé választották, ő lett a Duce (Vezér). 1922-től miniszterelnökként a háttérbe szorította a parlamentet és a Fasiszta Nagytanács segítségével kormányzott. Korporatív államot szervezett, melynek részeként átszervezte a dolgozói érdekképviseletet és törekedett a nemzeti egység megteremtésére. Külpolitikájában az Olasz Birodalom megteremtésén dolgozott, a katolikus egyházzal kiegyezett. A II. világháborúban Hitler oldalán szállt be. A szövetségesek partraszállása után III. Viktor Emánuel letartóztatta, azonban a németek kiszabadították. Szabadulása után Észak-Olaszországban megalapította a Salói Köztársaságot. 1945-ben partizánok végezték ki.  |
| Károlyi Mihály | Gróf, politikus, miniszterelnök, majd Magyarország első köztársasági elnöke. A dualizmus idején függetlenségi-ellenzéki politikát folytatott, majd az őszirózsás forradalom egyik vezéralakja lett, a Magyar Nemzeti Tanács elnöke. Megkezdte a polgári demokratikus reformok bevezetését, azonban a Vix-jegyzék követelései és a kommunista puccs bukását okozták. 1919-ben visszavonult a politikától, majd emigrált. Nézetei a baloldalra sorolták őt, élesen bírálta a Horthy-rendszert, perbe fogták és birtokait elkobozták. 1946-ban tért haza, majd 1947 és 1949 között párizsi nagykövet volt. Szembefordult Rákosival és újból emigrált, Franciaországban halt meg.  |
| Kun Béla | Kommunista politikus, a Tanácsköztársaság egyik vezetője, külügyi népbiztos. Hadifogsága idején belépett az orosz bolsevik pártba, majd a KMP egyik alapítója lett. A Tanácsköztársaság idején külügyi, majd hadügyi népbiztos volt, valami a Forradalmi Kormányzótanács tényleges vezetőjeként tevékenykedett. A proletárdiktatúra vége után Bécsbe, majd Moszkvába emigrált, ahol a sztálini terror lett a végzete. |
| Horthy Miklós | Tengerésztiszt, Magyarország kormányzója a két világháború között. 1909-től 1914-ig Ferenc József szárnysegédje volt, majd a Monarchia adriai flottájának parancsnoka lett. Az otrantói győzelem (1917) meghozta számára a hírnevet, majd az osztrák–magyar flotta főparancsnokává és ellentengernaggyá nevezték ki. A Tanácsköztársaság idején az ellenkormány hadügyminisztere és a Nemzeti Hadsereg fővezére lett, nem akadályozta a fehérterrort. 1919-ben bevonult Budapestre, majd 1920-ban kormányzóvá választották, a kiépülő rendszer és korszak névadójává vált. 1921-ben a várható nemzetközi konfliktusok miatt megakadályozta IV. Károly visszatérését. A revizionista külpolitikát szorgalmazta, így elfogadta a náci Németországgal való szövetséget és az ennek köszönhető bécsi döntéseket. Támogatta, hogy Magyarország belépjen a második világháborúba, de 1942-től lépéseket tett a kiugrás érdekében. 1944 márciusában elfogadta a német megszállást, a nyár folyamán – nemzetközi nyomásra – végül leállíttatta a deportálásokat, majd októberben rosszul előkészített akcióban sikertelenül kísérelte meg a kiugrást. A német megszállók lemondatták államfői hatalmáról és Szálasi Ferencet neveztették ki miniszterelnökké. A háború után Portugáliában élt családjával, a nemzetközi bíróság csupán tanúként hallgatta ki, nem ítélték el háborús bűncselekményekért. |
| Apponyi Albert | Gróf, tekintélyes ellenzéki politikus, vallás- és közoktatásügyi miniszter a dualizmus idején, akihez az asszimilációt szolgáló Lex Apponyi törvény kapcsolódik. A magyar delegáció vezetője az 1920-as párizsi békekonferencián. Később Magyarországot képviselte a Népszövetségben. |

## Kronológia

|  |  |
| --- | --- |
| 1917 | A bolsevik hatalomátvétel Oroszországban |
| 1918. október 31. | Őszirózsás forradalom Magyarországon |
| 1919. március – augusztus. | A Tanácsköztársaság időszaka Magyarországon |
| 1920. június 4. | A trianoni békediktátum |

## Topográfia

|  |  |
| --- | --- |
| Kárpátalja | A Magyar Királyság észak-keleti területe, ahol 1910-ben többségében görögkatolikus és ortodox ukrán, ruszin és orosz nemzetiségűek éltek, de jelentős volt a magyarság aránya is. A trianoni békeszerződés értelmében a terület Csehszlovákiához került. Az 1938. november 2-i első bécsi döntéssel – az első nagy revíziós sikerként – a terület déli része újra Magyarország részévé vált, majd 1939. március 15-én a magyar haderő Kárpátalja egészét elfoglalta. 1945-ben a Szovjetunióhoz csatolták a régiót, majd 1991-ben a függetlenedő Ukrajna része maradt. Mára a magyarság kb. 150 ezer fős közösséget jelent itt, arányuk kb. 12% a területen. 1989 óta a Kárpátaljai Magyar Kulturális Szövetség (KMKSZ) a legfontosabb érdekvédelmi szervezete. |
| Felvidék | A Magyar Királyság északi, jórészt szlováklakta területe, amelynek déli sávjában jelentős volt a magyarság aránya is, de németek is éltek itt. A trianoni békeszerződés értelmében a terület Csehszlovákiához került, kb. 1,06 millió magyar lakossal. A magyar érdekvédelem kiemelkedő alakja volt gr. Esterházy János. Az 1938. november 2-i első bécsi döntéssel – az első nagy revíziós sikerként – a terület déli része újra Magyarország részévé vált. A II. világháborút követően a terület ismét Csehszlovákia fennhatósága alá került, majd a független Szlovákia része maradt. A II. világháború után a Beneš-dekrétumok értelmében a magyarságot diszkriminálták, megkezdődött kitelepítésük, kényszermunkára hurcolásuk, vagyonuk elkobzása stb. 1946-ban aláírták a csehszlovák–magyar lakosságcseréről az egyezményt, hogy rendezettebben hagyhassák el otthonaikat a felvidéki magyarok. Jelenleg kb. 460 ezer magyar anyanyelvű él itt. |
| Délvidék | A Magyar Királyság déli, jórészt szerbek által lakott területe, ahol jelentős volt a magyarság és a németek aránya is. A trianoni békeszerződés értelmében a terület a Szerb–Horvát–Szlovén Királysághoz/Jugoszláviához került, kb. 450 ezer magyar lakossal. 1941-ben a Bácska, a Muravidék és a Baranyai-háromszög visszakerült a Magyar Királysághoz, miután a hadsereg megszállta a német hadjárathoz csatlakozva. 1942-ben a magyar fegyveres erők partizánellenes akció keretében tömeggyilkosságokat követtek el, amely során szerb és zsidó civilek is áldozatul estek (újvidéki vérengzés). A II. világháború után ismét Jugoszlávia része lett a terület. A délvidéki mészárlás (1944-45) keretében több tízezer magyar áldozata volt a bosszúhadjáratnak. Jelenleg Szerbiában kb. 250 ezer magyar él – nagyobb részük a Vajdaságban –, Horvátországban kb. 14 ezer – nagyobb részük a Drávaszögben –, míg Szlovéniában kb. 6200 – nagyobb részük a Muravidéken. |
| Burgenland | Más néven Őrvidék. A Magyar Királyság nyugati, jórészt osztrákok/németek által lakott területe, ahol néhány tízezer magyar is élt. A trianoni békeszerződés értelmében a terület Ausztriához került, kb. 29 ezer magyar lakossal. A terület sosem került vissza Magyarországhoz, ugyanakkor a soproni népszavazás (1921) eredményeként Sopron és környéke Magyarországnál maradt, illetve néhány község a helyiek tiltakozása nyomán Magyarországhoz került (pl. Szentpéterfa, Szomoróc). |
| Csehszlovákia | Az I. világháborút követően, az Osztrák–Magyar Monarchia összeomlása után létrejött közép-európai állam, amely Csehország, Morvaország, Szilézia egy része és a – Kárpátalját is magában foglaló – Felvidék alkotott. Többségében csehek és szlovákok lakták, de jelentős volt a német és magyar jelenlét is. 1918 és 1939 közt létezett először, a kisantant tagja volt. 1938-ban a Szudétavidéket a Harmadik Birodalomhoz csatolták, majd a következő év tavaszán Hitler bevonult Prágába, létrehozta a Cseh-Morva Protektorátust, Szlovákia pedig független, de valójában bábállam lett. A szovjet megszállás nyomán 1945-ben ismét létrejött Csehszlovákia (immáron Kárpátalja nélkül), megindult a németek és magyarok diszkriminációja, illetve a kommunizmus kiépítése. A szocialista országban 1968-ban forradalom tört ki („prágai tavasz”), amelyet a szocialista országok levertek. A Szovjetunió összeomlásakor az országban demokratikus („bársonyos”) forradalom zajlott, majd a két állam különvált 1993. január 1-én. |
| Jugoszlávia | Az I. világháborút követően létrejött, a délszláv állameszmét megvalósító balkáni állam, amely Szerbia, Horvátország és Szlovénia egyesülésével jött létre a szerb uralkodócsalád vezetésével. Szerb–Horvát–Szlovén Királyság 1929-től Jugoszláv Királyság néven működött. A kisantant tagja volt. 1941-ben Jugoszláviát lerohanták a Harmadik Birodalom és szövetségesei, ami miatt szétesett. 1945-re Tito és köre szovjet támogatással felszabadította a területet, majd létrejött az új, szocialista Jugoszlávia. Az államalakulat sajátos utat járt be, mivel nem volt a keleti blokk integráns része. Az 1990-es években megkezdődött az állam szétbomlása, amely véres háborúkhoz vezetett (délszláv háború). Elsőként Szlovénia, Horvátország és Macedónia (1991), majd Bosznia-Hercegovina (1992), Montenegró (2006) és a részben elismert Koszovó (2008) vált le Szerbiáról. |
| Ausztria | Közép-Európai köztársaság, amelynek törzsterületei a Habsburg Birodalom örökös tartományai voltak a középkor óta. Az Osztrák–Magyar Monarchia széthullásakor a győztes hatalmak megtiltották az Anschlusst (a német és osztrák egyesülést), így az önállóság útjára lépett az állam. 1938-ban a Harmadik Birodalom része lett, miután Hitlert végrehajtotta az Anschlusst. A II. világháború után ismét önállósult, 1955-ig a győztesek megszállása alatt állt. Ekkor visszakapta szuverenitását, örökös semlegességét alkotmányba foglalták. Az EU tagja. |
| trianoni Magyarország | Az 1920. június 4-én aláírt trianoni békeszerződés után a Magyar Királyságból megmaradt „csonkaország”, a mai Magyarország területe, amelynek jelenlegi határait az 1947-es párizsi békeszerződés szabta meg (és három újabb települést Csehszlovákiának ítélt). |

# **A két világháború között**

## Fogalmak

|  |  |
| --- | --- |
| totális állam | Olyan politikai rendszer (totalitárius állam, totalitarizmus), amelyben az állam irányítása, figyelme korlátlan, mindenre kiterjed, beleértve az emberek magánéletét is. Vezérkultusz, pártállamiság, korlátozott vagy felszámolt szabadságjogok, erőszakos hatalomgyakorlás, a lakosság megfélemlítése, követendő és kötelező ideológia, értékrend jellemzi. A 20. századból példája a náci Németország és a kommunista Szovjetunió. |
| többpártrendszer | Olyan politikai rendszer, amelyben számost párt van jelen, vesz részt a politikai diskurzusban, és a pártok szabad választások útján bekerülhetnek a parlamentbe, a politikai versenyben – korlátozva, pl. időben – hatalomra kerülhetnek. |
| egypártrendszer | Olyan politikai rendszer, amelyben kizárólagosan egyetlen párt (állampárt) gyakorolja a hatalmat. Elősorban a szélsőséges rendszerekre jellemző (pl. fasizmus, nácizmus, kommunizmus), a hatalmon lévő párt irányítja és ellenőrzi a hatalmi ágakat, teljes befolyása alá vonva azokat.  |
| személyi kultusz | Egyetlen politikus személye köré kialakított tisztelet, amely sokszor kritikátlan, meghaladja a racionalitás határait. Fenntartásában a hatalom gyakorlói érdekeltek, ezért igénybe veszik a propaganda és a művészetek eszközeit. A 20. században például Hitler, Sztálin és Rákosi Mátyás épített ki ilyet. |
| koncepciós per | A diktatórikus rendszerek kirakatperei, amelyek során bizonyos előre kidolgozott koncepció szerint folyik le az eljárás, koholt vádak és hamis tanúvallomások alapján. Az ilyen perek célja – bár látszólag megfelelnek a tisztességes eljárás feltételeinek – nem az igazság kiderítése és esetlegesen az ítéletek megalkotása, hanem politikai megrendelés teljesítése (pl. az ellenfelek kiiktatása). Koncepciós per volt a Rajk-per és a Mindszenty-per is. |
| GULAG | Börtönök, javító-nevelő- és kényszermunkatáborok hálózata a Szovjetunióban, amely 1919 és 1957 között állt fenn. A táborokban több millió fogoly dolgozott, embertelen körülmények között. A rendszer ellenségeit, azaz köztörvényes bűnözőket, hadifoglyokat vagy politikai okokból elítélteket szállították a GULAG-ba. A táborokban elhunytak számát több millióra főre teszik. A külföldi – pl. magyar – hadifoglyokat és internáltakat hasonló táborokban őrizték, amelyeket GUPVI-nak neveztek. |
| holodomor | Magyarul éhhalál. A Szovjetunióban 1932 és 1933 között jórészt az ukránok által lakott területeket sújtó éhínség, amely a nagy szovjet éhínség része volt. Nagyjából 7 és 10 millió fő közé teszik a holodomorban elhunytak számát.  |
| államosítás | A magántulajdonban álló javak állami tulajdonba való vétele (pl. a lakosság ellátásában fontos közműszolgáltatók vagyontárgyai stb.), esetenként kárpótlás nélküli elkobzása. Elsősorban a marxizmust követő államokra jellemző, amelyek a magántulajdon felszámolását, visszaszorítását tűzték ki célul. Magyarországon 1945 után vett lendületet. Ellentéte az állami tulajdon magánkézbe adása, a privatizáció. |
| kollektivizálás | Az egyéni parasztgazdák földjeit érintő államosítás, mely során a földeket, termelőeszközöket és állatállomány összegyűjtve mezőgazdasági termelőszövetkezetek (tsz) és állami gazdaságokat hoztak létre a kommunista berendezkedésű országokban. |
| kulák | Pejoratív kifejezés, amelyet a sztálini Szovjetunióban kezdtek használni, később Magyarországon is elterjedt. A jómódú, önállóan gazdálkodó parasztgazdákat illették az elnevezéssel, akiket a rendszer ellenségeinek tekintettek, ezért földjeiket elvették, őket pedig gyakran ellehetetlenítették, internáló táborba vitték. |
| tervgazdaság | A szabadpiaci versenyre építő kapitalizmussal szakító gazdasági berendezkedés, amelyben többségben van az állami tulajdon, és a gazdaságot több évre előre kidolgozott tervek alapján, erősen központosítva irányítják. A 20. században a kommunista országokban történt kísérlet arra, hogy állami szinten határozzák meg a mezőgazdasági és ipari termelést (ezáltal a fogyasztást is), de ez végül kudarcba fulladt. |
| piacgazdaság | Olyan gazdasági rendszer, amelyben a termelés nagy részét magántulajdonban lévő tényezők irányítják, a termelt javak mértékét és a szolgáltatások elosztását pedig a szabadpiac, a verseny és a fogyasztás határozza meg.  |
| New Deal | Franklin D. Roosevelt amerikai elnök reformprogramja, amelyeket az 1933-ban hirdetett meg miután megválasztották. Célja a világválság következményeinek enyhítése és az amerikai gazdaság újraindítása volt. A csomag tartalmazta a közmunkákat, a szociális ellátást, stabilizálta a bankrendszert, illetve nagyobb állami beavatkozást tett lehetővé, pl. korlátozta a termelést és szabályozta a gazdasági versenyt is.  |
| fasizmus | Szélsőjobboldali mozgalom, amelyet Benito Mussolini hozott lére az I. világháborút követően Olaszországban. Az állam szerepének növelése, személyi kultusz, szélsőséges nacionalizmus és a diktatórikus törekvések jellemezték. Igyekezett kiterjeszteni befolyását a gazdasági folyamatokra és az érdekvédelmi- és szakszervezetekre is, ennek érdekében korporációkat hoztak létre. Tágabb értelemben más szélsőjobboldali mozgalmakat is a fasizmus jelzővel szoktak megnevezni.  |
| nemzetiszocializmus | Szélsőjobboldali mozgalom és ideológia, amelynek alapjait Adolf Hitler fektette le *Mein Kampf* című munkájában. Demokrácia- és kommunistaellenes, jellemzői a vallásellenesség, a fejelmélet és az antiszemitizmus, a személyi kultusz, a szélsőséges nacionalizmus, az antikapitalizmus és a szociális követelések.  |
| fajelmélet | A 19. század természet- és társadalomtudományos eredményeire (pl. Darwin evolúció-elméletére) építő, de a tudományos megalapozottságot teljességgel nélkülöző fajelmélet szerint a különböző emberfajok (rasszok) vagy nemzetek között értékbeli különbség van, amely alapján fölé- és alárendeltség állítható fel. Az elképzelés szerint egyes fajok uralkodásra termettek, míg mások csak szolgaságra képesek vagy megsemmisíthetők. A fajelmélet a nácizmusban kiemelt szerephez jutott, a germán/árja faj felsőbbrendűségét hirdette, és megalapozta egyes csoportok (pl. zsidóság, romák, homoszexuálisok, fogyatékkal élők) kiirtását. |
| antiszemitizmus | A szó eredeti értelmében a sémi népekkel való szembenállás, de a köznyelvi szóhasználatban a zsidóellenességre értendő. A korai középkortól kezdve megtalálható a zsidókkal szembeni kirekesztés és gyűlölet, amely gyakran véres progromokhoz vezetett. A 19. század második felében egyre inkább politikai színezetet kapott, mivel egyesek a zsidóságot tették felelőssé a kapitalizmus és a globalizáció káros jelenségeiért. A 20. század közepén az antiszemitizmus faji színezetűvé vált, diszkriminációhoz vezetett. Az antiszemitizmus kicsúcsosodása a nácik által vezényelt holokausztban történt meg. |
| Führer | Adolf Hitler vezetői címe és megszólítása (Vezér), amely Mussolini „Duce” címéből eredet.  |
| SS | Schutzstaffel. A német náci párt, az NSDAP védelmi és katonai szervezete, amely 1934-től átvette az SA szerepét. Elit csoport, amely Hitler védelmét látta el, majd később egyre több feladattal bízták meg a szervezetet, amely sohasem tartozott a reguláris hadsereghez. Az SS látta el a halál- és munkatáborok őrzését, illetve halálosztagaik kivégzéseket is végrehajtottak. Hírhedt vezetője Heinrich Himmler volt. |
| Anschluss | Ausztria és Németország egyesítése, amely a gyakorlatban Ausztria Németországhoz való csatolásával valósult meg 1938 márciusában. A gondolat már az 1800-as években megfogalmazódott, majd az 1920-as években egyre népszerűbbé vált, de a békeszerződések tiltották. Hitler végül katonai-politikai nyomásgyakorlással érte el. A második világháború után a szövetségesek visszaállították az osztrák állam önállóságát.  |

## Személyek

|  |  |
| --- | --- |
| Joszif V. Sztálin | Bolsevik forradalmár, politikus, párt- és állami vezető a Szovjetunióban. Fiatalon csatlakozott az illegális munkásmozgalomhoz, majd több alkalommal ült börtönben és kényszerült száműzetésbe. A kommunista párt lapjának, a *Pravdá*nak főszerkesztője, majd Vörös Hadsereg katonai vezetésében és a párt adminisztrációjában is feladatokat látott le. 1922-ben az SZKP főtitkára, majd Lenin 1924-es halála után a Szovjetunió első ember lett. A hangsúlyt a „világforradalom” helyett a „szocializmus egy országban”-elvre helyezte, azaz a szovjet állam megerősítését tűzte ki célul a kommunizmus exportja helyett. Diktatórikus hatalmat épített ki, majd a kényszermunkatáborok és a terror segítségével fokozatosan stabilizálta hatalmát. Felszámolta az arisztokráciát és a nagypolgárságot, üldözte a gazdag- és középparasztokat, az egyházat és a polgári réteget. A parasztok földjeit államosította és erőszakos iparosítást vitt véghez, bevezette a tervgazdálkodást. Személyi kultuszt épített ki, és kegyetlenül leszámolt ellenfeleivel (pl. „nagy tisztogatás”). 1939-ben titkos megállapodást kötött Hitlerrel, azonban az 1941-es német támadás után a szövetséges hatalmak oldalára állt, s így része volt a Harmadik Birodalom legyőzésében. Meghatározója volt a jaltai és potsdami konferenciáknak (1945), azaz az új európai- és világrend kialakításának. A II. világháború után kiterjesztette a Szovjetunió befolyását Kelet-Európára, ahol sztálinista típusú rendszerek jöttek létre. A hidegháború korai fázisában, 1953-as halálakor a Szovjetunió és szövetségesei alkották a keleti blokkot a kétpólusú világrendben. |
| Adolf Hitler | Osztrák származású német politikus, az NSDAP vezetője, Németország kancellárja, Führer. A világháborúban frontkatona volt, 1919-ben lépett be az NSDAP-e, majd 1923-ban részt vett a müncheni sörpuccsban, amiért börtönbe került. A börtönben megírta *Mein Kampf* című művét, amelyben összefoglalta a nemzetiszocializmus ideológiáját és programját. Pártja népszerűsége a nagy gazdasági világválság alatt ugrott meg, a választásokon is jól szerepeltek. 1933-ban kancellári kinevezést kapott, Hindenburg köztársasági elnök 1934-es halála után pedig egyesítette az államfői és a kormányfői hatalmat, felvette a Führer címet. Fokozatosan felszámolta a demokráciát, modern tömegpártjából állampártot kreált, személyi kultuszt épített ki, ugyanakkor a gazdasági válság leküzdésében is volt szerepe (pl. állami beruházások, haderőfejlesztés révén). A versailles-i békerendszer felszámolására törekedett. 1933-ban kiléptette Németországot a Népszövetségből, 1935-ben népszavazással visszacsatolták a Saar-vidéket, majd a következő évben szövetséget kötöttek Olaszországgal és Japánnal. 1938-ban megvalósította az Anschluss-t, illetve a müncheni konferencián elérte, hogy az európai hatalmak elfogadják a Szudéta-vidék bekebelezését. 1939-ben megszállta Csehországot, majd – miután paktumot kötött Sztálinnal – Lengyelország megtámadásával kirobbantotta a II. világháborút. A németek észak-, dél- és nyugat-európai sikerei után a Szovjetunió ellen fordult, ami végül fordulatot hozott a háborúban, és elősegítette a szövetségesek győzelmét. Hitler fokozatosan diszkriminálta a zsidókat, majd fajelméleti meggyőződései elvezettek a holokauszthoz. 1945 áprilisában öngyilkos lett, mielőtt Berlin elesett volna. |

## Kronológia

|  |  |
| --- | --- |
| 1922 | A Szovjetunió létrejötte |
| 1929 | A gazdasági világválság kezdete |
| 1933 | A náci hatalomátvétel |
| 1938 | Az Anschluss, a müncheni konferencia |

## Topográfia

|  |  |
| --- | --- |
| Szovjetunió | Szovjet Szocialista Köztársaságok Szövetsége (SZSZSZK/CCCP), a 20. század egyik szuperhatalma. Kommunista állam volt, amely Eurázsia jelentős területét lefedte 15 tagköztársaságával 1922 és 1991 közt, központja Moszkva volt. Az állam az I. világháború után jött létre, magterülete a volt cári Oroszország volt, ahol Lenin és a bolsevikok építettek ki kommunista uralmat 1917-es puccsuk után. A két világháború közt Sztálin tervgazdálkodást vezetett be itt, erőteljesen iparosított, átalakította a társadalmat a marxista-leninista elvek szerint, terrort tartott fenn. A II. világháború kezdetén a Harmadik Birodalommal egyetértésben lerohanta Lengyelországot és a Baltikumot. 1941-ben a náci Németország szövetségeseivel együtt megtámadta a Szovjetuniót, így a Sztálin-vezette ország az angolszász szövetségesek oldalára állt, és végül sikerre vitte a háborút. A Szovjetunió ezek után megszállva tartotta Kelet- és Közép-Európa országait, amelyeket szovjetizált, szatellitállamokat hozott létre, amelyek összességét „keleti blokk”-nak nevezünk. Szervezeti szinten katonailag a Varsói Szerződés, gazdasági téren a KGST biztosította a Szovjetunió fennhatóságát. A hidegháborúban az USA fő riválisa volt, a két szuperhatalom versengése határozta meg a világpolitikát. A versenyben a Szovjetunió azonban fokozatosan lemaradt, kimerült, majd széthullott: 1990-ben a balti államok függetlenedtek, amit 1991-ben több tagköztársaság hasonló lépése követett, végül 1991. december 8-án kimondták a Szovjetunió felbomlását. Az immáron független volt tagországok egy része létrehozott egy laza gazdasági szövetséget, a Független Államok Közösségét (FÁK). |
| Kolima-vidék | Északkelet-Szibéria egyik nagytája, amit átszel a Kolima folyó. A területen működtek a GULAG hírhedt táborai, amelyek így a sztálini terror szimbólumai lettek. |
| Leningrád (Szentpétervár) | A Finn-öböl partján, a Néva torkolatában épített mesterséges város, amelyet I. (Nagy) Péter cár alapított 1703-ban. Ettől kezdve egészen 1918-ig az ország fővárosa volt. 1917-ben itt tört ki a „nagy októberi szocialista forradalom”, amely elhozta a Lenin-vezette bolsevikok győzelmét, a Szovjetunió megalapítását. 1924 és 1991 közt viselte Lenin nevét a város. |
| Moszkva | Oroszország fővárosa, amely a középkorban vált jelentőssé, a Moszkvai Fejedelemség idején. Később a cári Oroszország uralkodói székhelye lett, mígnem helyét Szentpétervár vette át 1918-ig. Itt található a Kreml, az ország kormányzati-kulturális központja. A Szovjetunió fennállása alatt a keleti blokk legfontosabb városa, itt dőltek el a legjelentősebb kérdések.  |
| Berlin | Németország fővárosa, amely korábban Poroszország, a Német Császárság, a Harmadik Birodalom és az NDK fővárosa is volt. 1945 után a város két részre vált, Nyugat-Berlinre és Kelet-Berlinre. 1953-ban a keleti városrészben antikommunista felkelés tört ki, amelyet a szovjetek levertek. A város a hidegháború szimbólumának tekinthető berlini fal választott ketté 1961-től 1989-ig. A mai napig jelentős művészeti-tudományos központ (pl. Humboldt Egyetem, Berlinale stb.), az EU legnagyobb és legnépesebb metropolisza. |

# **A Horthy-korszak**

## Fogalmak

|  |  |
| --- | --- |
| kormányzó | Középkori eredetű magyar tisztség és intézmény. Amennyiben a király kiskorú, cselekvésképtelen vagy az ország nem rendelkezik törvényes királlyal, a választott kormányzó vezeti az országot, aki a királyi jogosítványok nagy részével rendelkezett, de a parlament által korlátozva. A tisztség nagyjából megfelel a régensségnek. A két világháború közt Horthy Miklóst választották meg kormányzónak, aki 1920 és 1944 közt ilyen minőségében államfői funkciót töltött be (pl. kinevezte a miniszterelnököket, szentesítette a törvényeket stb.). |
| Egységes Párt | Politikai párt, amely a két világháború közötti Magyarországon működött és többszörös névváltoztatáson és átszervezésen esett át (1932-től Nemzeti Egység Pártja, 1939-től Magyar Élet Pártja), azonban fennállása során minden választást nagy többséggel megnyert 1922-es alapításától egészen a nyilasok hatalomra jutásáig, azaz kormánypárt volt. A párt alapvetően a keresztény-nemzeti irányvonalat követő konzervatív-jobboldali gyűjtőpárt volt, így radikálisabb tagjai is voltak. A párt színeiben volt kormányfő pl. gr. Bethlen István, Gömbös Gyula, Imrédy Béla, Teleki Pál, Bárdossy László, Kállay Miklós és Sztójay Döme is. |
| numerus clausus | Más néven „zárt szám törvény”. A magyar országgyűlés által – az egyetemi szférát is elérő, növekvő antiszemitizmusra adott válaszként – 1920-ban elfogadott törvény. A numerus clausus értelmében minden nemzetiség és „népfaj” csak országos arányának megfelelő százalékban vehet részt a felsőoktatásban. Bár a törvény minden nemzetiségre diszkriminatívan hatott, legsúlyosabban a – vallási alapon meghatározott – zsidóságot érintette, így megtörte a jogegyenlőség hagyományát. Nemzetközi nyomásra 1928-ban módosították, ekkor kivették a „népfajok”-ra vonatkozó részeket, és a szülők foglalkozását vizsgálták, ami továbbra is alkalmat adott a diszkriminációra. |
| pengő | Magyar pénznem, amelyet 1927-ben vezettek be az elértéktelenedett korona helyett, és 1946-ig törvényes fizetőeszköz volt. A II. világháború után a pengőt sújtotta a valaha volt legnagyobb hiperinfláció.  |
| Magyar Nemzeti Bank | Magyarország központi bankja/jegybankja, amely 1924-ben kezdte meg munkáját. Feladata az árstabilitás fenntartása és a monetáris politika vitele. |
| Szent István-i állameszme | Gróf Teleki Pál által megfogalmazott eszme, amely szerint első királyunk ötvözte az ősmagyar és a keresztény európai lelket. E gondolat pedig Trianon után elsősorban azt igazolták vele, hogy a magyar állam területi integritását helyre kell állítani (revízió), az nem szűkülhet le a trianoni határokra, de még csak a magyar etnikum által lakott területekre sem, hanem magába kell foglalni a Kárpát-medence teljes területét és népeit. Az eszme lehetőséget adott arra, hogy Teleki eltávolodhasson a dualizmus alatti nemzetiségpolitikától és új társadalmi szerződést kínáljon.  |
| magyar népi mozgalom | Népi írómozgalom, amely az 1920-as és 1930-as évek fordulóján gyűjtötte össze azokat a – különféle politikai csoportokhoz tartozó – értelmiségieket (főként írókat és szociológusokat), akik a parasztságra és a parasztság felé elkötelezett értelmiségiekre támaszkodva látta az ország politikai és társadalmi átalakítását. Megfogalmazták a „harmadik út” koncepcióját, amely sajátos magyar viszonyok kialakítását tűzte ki célul a nyugati- és keleti minták kritikátlan követése helyett. A II. világháború után követelésükké vált a szegényparasztság földhöz juttatása, azonban miután ez megvalósult, nem kaptak nagyobb szerepet az ország irányításában. A szellemi éllettel ellentétben a politika területén nem tettek szert nagyobb befolyásra. A népi mozgalom tagja volt többek között Illyés Gyula, Németh László, Tamási Áron, Veres Péter és Szabó Pál is.  |
| nyilasok | Az 1930-as években megjelenő szélsőjobboldali magyar mozgalmak és pártok gyűjtőneve, amely szimbólumukról, a nyilaskeresztről kapta nevét. Közös elveik az antikapitalizmus, az antiszemitizmus, a keresztény értékrendre hivatkozás, az antiliberalizmus, a fajvédelem és a szociális gondolatok képviselete. Ilyen módon az olasz fasizmus és a német nácizmushoz álltak közel. Vezetőjük a később kivégzett „nemzetvezető”, Szálasi Ferenc, aki 1944-ben a németek segítségével diktatúrát épített ki. |

## Személyek

|  |  |
| --- | --- |
| Bethlen István | Erdélyi származású gróf, konzervatív politikus, a két világháború közti politikai élet meghatározó szereplője. 1901-től parlamenti képviselő. A Tanácsköztársaság elől Bécsbe menekült, ahol az Antibolsevista Comité vezetője lett. 1920-ban tagja volt a magyar békedelegációnak. A Teleki-kormány bukása után 10 évig volt Magyarország miniszterelnöke (1921–1931). Hozzá kötődik a világháborús vereség utáni konszolidáció. Meghiúsította IV. Károly visszatérését. Szűkítette a választójogot és a legtöbb esetben visszaállította a nyílt szavazást. A Népszövetségi segély segítségével megkezdte az ország gazdasági talpra állítását. Létrehozta a Nemzeti Bankot és bevezette a pengőt. Örökbarátsági szerződést kötött Olaszországgal. 1931-ben lemondott, de a politikai élet aktív tagja maradt. 1943-tól szorgalmazta az angolszász hatalmakkal való különbékét. 1944-ben a szovjetek letartóztattak és Moszkvába vitték.  |
| Teleki Pál | Gróf, konzervatív-jobboldali politikus és földrajztudós, kétszer volt Magyarország miniszterelnöke. A Tanácsköztársaság idején az Antibolsevista Comité tagja, majd az ellenforradalmi kormány minisztere. Elkészítette a „vörös térképet” és tevékeny tagja volt a párizsi béketárgyalásra delegált küldöttségnek. Miniszterelnöksége alatt hajtották végre a Nagyatádi Szabó-féle földreformot és vezették be a numerus clausust. Az első királypuccs után lemondott (1921). Második miniszterelnöksége alatt (1939–1941) az ország egyre inkább a Harmadik Birodalom érdekszférájába került. Magyarország kilépett a Népszövetségből és csatlakozott az antikomintern paktumhoz, illetve elfogadták a második zsidótörvényt, valamint német támogatással az országhoz csatolták Kárpátalját. Befogadta a lengyel menekülteket és elutasította a német csapatok átvonulását az országon. Miniszterelnöksége alatt a 2. bécsi döntés értelmében Magyarországhoz csatolták Észak-Erdélyt és a Székelyföldet is. 1940-ben örökbarátsági szerződést kötött Jugoszláviával. Amikor 1941-ben Hitler a Jugoszlávia elleni hadjáratban való részvételre szólított fel a Délvidékért cserébe, öngyilkosságot követett el. |
| Klebelsberg Kuno | Gróf, kultúrpolitikus, vallás- és közoktatásügyi miniszter. Az I. világháború utáni bethleni konszolidáció idején elérte, hogy a költségvetés jelentős részét a kultúrára és az oktatás fejlesztésére fordítsák. Fejlesztette a népiskolák és elemi iskolák hálózatát, illetve kiépítette a tehetséggondozás rendszerét. Megreformálta a teljes oktatási rendszert. Szorgalmazta külföldi magyar intézetek felállítását, a magyar tudományos- és művészeti eredmények aktívabb bemutatását külföldön. Hozzá kapcsolódik a „kultúrfölény” és a „neonacionalizmus” fogalma. |
| Gömbös Gyula | Katonatiszt, radikális jobboldali politikus, Magyarország miniszterelnöke. Az Antibolsevista Comité tagja, a szegedi ellenforradalmi kormány hadügyi államtitkára. A kormánypártból kilépve 1923-ban megalapította a Fajvédő Pártot, 1928-ban visszatért az Egységes Pártban és honvédelmi miniszter lett. A gazdasági világválság után került hatalomra. Kiegyezésre törekedett a különböző politikai, pénzügyi és gazdasági csoportokkal, külpolitikájában pedig Ausztria, Németország és Olaszország szövetségét kereste. Az államhatalom átszervezésének és egy centralizált, modern tömegpárt felépítésének kísérlete miatt folyamatos politikai támadásokat kapott, leváltása azonban betegsége és halála miatt nem valósult meg.  |
| Weiss Manfréd | Báró, zsidó származású nagyiparos, a csepeli Weiss Manfréd Acél- és Fémművek alapítója. Az üzemét fejlesztve a Monarchia egyik legnagyobb hadiipari beszállítója lett. |
| Szent-Györgyi Albert | Nobel-díjas magyar orvos, biokémikus, a C-vitamin felfedezője. 1947-ben Amerikába emigrált.  |

## Kronológia

|  |  |
| --- | --- |
| 1920–1944 | A Horthy-korszak |
| 1921–31 | Bethlen István miniszterelnöksége |
| 1938 | Az I. bécsi döntés, a Felvidék déli sávja visszakerült Magyarországhoz |
| 1939 | Kárpátalja visszacsatolása |

*Topográfia:* -.

# **A második világháború**

## Fogalmak

|  |  |
| --- | --- |
| Molotov–Ribbentrop-paktum | Német–szovjet megnemtámadási szerződés, amelyet 1939. augusztus 24-án kötöttek meg – Sztálin és Hitler képviseletében – Molotov és Ribbentrop külügyminiszterek. Egy titkos záradék tartalmazta Európa keleti térségeinek felosztását.  |
| tengelyhatalmak | Olaszország és Németország 1936-os szövetsége, amelyben a két ország összehangolta külpolitikai és háborús céljait. A szövetséghez 1937-ben csatlakozott Japán is, így létrejött a háromhatalmi egyezmény.  |
| szövetségesek | A II. világháborúban a tengelyhatalmak ellen küzdő országok. A szövetségesek erejét legfőképp az Amerikai Egyesült Államok, az Egyesült Királyság és a Szovjetunió adta. |
| totális háború | Olyan katonai konfliktus, amelyben a győzelem érdekében a hátország teljes anyagi és szellemi erőforrásait a háború szolgálatába állítják és az ellenséges ország civil lakosságát sem kímélik.  |
| kiugrási kísérlet | Kudarcba fulladt fegyverszüneti egyezménykísérlet a szövetségesekkel 1944-ben, amely révén Magyarország szakított volna a náci Németországgal. A sikertelen kísérlet után a nyilasok és Szálasi diktatúrát épített ki a németek segítségével. |
| zsidótörvények | Olyan törvények, amelyek hátrányosan érintik a zsidó lakosságot. A náci Németországban a nürnbergi törvények (1935) faji alapon határozták meg a zsidóságot, majd negatív diszkriminációban részesültek mind gazdaságilag, mind társadalmilag. Magyarországon 1938-tól egyre jobban korlátozták a zsidó lakosság jogait (először vallási, majd faji alapon), majd a német megszállás után teljesen jogfosztották és haláltáborokba hurcolták a zsidó lakosságot.  |
| munkaszolgálat | Kényszermunka, amelyet azok a hadköteles korú férfiak végeztek, akik származásuk vagy politikai okok miatt nem fegyvereztek fel. Magyarországon a II. világháború alatt vezették be, a munkaszolgálatra ítéltek nagy részét a keleti frontra vezényelték, ahol hatalmas emberáldozatot szenvedtek a „muszos” csapatok.  |
| gettó | Középkori eredetű kifejezés a zsidók által lakott, gyakran elkülönített városrészekre. A 20. században a Németországban és a német befolyás alatt tartott területeken azokat a kialakított településrészeket jelentette, ahová a zsidónak minősített lakosságot – őrizet és rossz elláttás mellett – kényszerítették.  |
| deportálás | A hatalom gyakorlói által nem kívánt csoportok vagy személyek áttelepítése vagy kényszermunkatáborokba hurcolása. A 20. században a sztálini Szovjetunió és a náci Németország alkalmazta elsősorban. Magyarországon a német megszállás alatt a zsidó lakosságot (holokauszt), majd az 1950-es években a „kulákokat” és a „reakciósokat” deportálták. |
| koncentrációs tábor | Olyan fogoly-, büntető- vagy kényszermunkatábor, ahol egy ország negatívan diszkriminált csoportját vagy a meghódított területek civil lakosságát gyűjtötték össze. A fogvatartottakat gyakran embertelen körülmények közt őrizték és dolgoztatták. |
| haláltábor | Olyan tábor, ahol egy ország negatívan diszkriminált csoportját vagy a meghódított területek civil lakosságát gyűjtötték össze azzal a céllal, hogy az ottlévőket kivégezzék. A holokauszt során a legtöbb embert Chlemno, Belzec, Sobibor, Treblinka, Majdkdanek és Auschwitz-Birkenau táborában ölték meg. |
| népirtás | Genocídium. Valamely faji, vallási vagy etnikai csoport teljes vagy részleges kiirtásának céljával elkövetett tömeges gyilkosságok sorozata.  |
| holokauszt | A náci Németországban végrehajtott program, amely 1933 és 1945 között valósult meg és az európai zsidóság kiirtására irányult. A náci vezetők a wannseei konferencián döntöttek a „zsidókérdés végső megoldásának” tervéről 1942-ben, ez utat nyitott az ipari méretű kegyetlenkedésnek. A holokauszt következtében nagyjából 6 millió ember vesztette életét.  |
| partizán | Népfelkelő, aki irreguláris katonai alakulat tagjaként harcol. Leginkább a II. világháború idején a németek és szövetségeseik által megszállt területeken alakultak ki partizáncsoportok.  |
| Vörös Hadsereg | A Szovjetunió hadseregének elnevezése, de a Tanácsköztársaság idején felállított magyar haderőre is ezt a kifejezést használták.  |
| jaltai konferencia | A szövetséges államok között 1945 februárjában zajlott megbeszélés, amelyen Churchill brit miniszterelnök, Roosevelt amerikai elnök és Sztálin szovjet főtitkár megvitatták a háború utáni Európa újjászervezésnek mikéntjét („jaltai világrend”). |
| háborús bűn | A háború utáni nürnbergi perben megfogalmazott bűncselekmények. Háborús bűnnek számít a deportálássokban való együttműködés, a túszok kivégzése, hadifoglyok bántalmazása, a civil lakossággal szembeni embertelen bánásmód, valamint a háború kirobbantása.  |
| malenkij robot | Orosz kifejezés, „kicsi munka”. A második világháború után a szovjetek így nevezték a megszállt országok lakosságának kényszermunkára hurcolását.  |

## Személyek

|  |  |
| --- | --- |
| Franklin D. Roosevelt | Demokrata párti politikus, az Egyesült Államok elnöke. A nagy gazdasági világválság idején választották elnökké, amin a New Deal segítségével sikerült úrrá lenni. A második világháború első éveiben hadianyaggal támogatta Nagy-Britanniát, majd az 1941-es Pearl Harbor-i támadás után az Egyesült Államok belépett a háborúba. Részt vett a teheráni és a jaltai konferencián is. Szorgalmazta az ENSZ létrehozását. 1945-ös haláláig, egyedülálló módon, négyszer választották meg.  |
| Winston Churchill | Angol konzervatív politikus, miniszterelnök, Nobel-díjas író. Részt vett az angol–búr háborúban, majd a gyarmati ügyek államtitkára lett. 1919-ben hadügy-, majd 1924 és 1929 között pénzügyminiszteri tisztséget töltött be. 1941-ben szövetséget kötött a Szovjetunióval, majd Roosevelttel együtt kiadta az Atlanti Chartát. Részt vett a teheráni és jaltai konferencián és megegyezett Sztálinnal az európai határokról és befolyási övezetekről. Szorgalmazta az Európai Gazdasági Közösség létrehozását. 1946-os fultoni beszédében már a hidegháború kezdetét körvonalazta. A II. világháborúról való visszaemlékezéséért 1953-ban irodalmi Nobel-díjat kapott.  |
| Charles de Gaulle | Francia tábornok, a második világháború alatt az emigráns kormány vezetője, 1933 és 1946 között Franciaország miniszterelnöke, majd az 1950-es évek végétől köztársasági elnök. A harmadik köztársaság bukása (1940) után Angliába menekült és a francia ellenállási mozgalom vezetője lett. Miután Franciaország felszabadult, az ország kormányfője lett, azonban a sorozatos válságok miatt visszavonult a politikától, és csak 1958-ban tért vissza, Új alkotmányt dolgoztatott ki és 1959-től 10 évig az ötödik köztársaság első elnöke lett. 1962-ben elismerte Algéria függetlenségét. Franciaországot atomhatalommá tette és kivonta a francia csapatokat a NATO katonai irányítása alól, de az ország a szervezet tagja maradt. A 1968-as diákmegmozdulások alatt rengeteget vesztett népszerűségéből, így a következő évben lemondott.  |
| Bárdossy László | Diplomata, politikus. 1941 után külügyminiszter, majd Teleki Pál halálát követően miniszterelnök. Támogatta a csatlakozást a Jugoszlávia elleni német hadjárathoz, bejelentette az ország hadba lépést a Szovjetunió ellen, ezzel lényegében Magyarország belépett a II. világháborúba, majd hadat üzenet az Egyesült Államoknak. Hozzájárult a 2. magyar hadsereg frontra küldéséhez és kormányfősége alatt vezették be a harmadik zsidótörvényt. A Népbíróság 1946-ban golyó általi halálra ítélte, kivégezték.  |
| Kállay Miklós | Konzervatív politikus, miniszterelnök. 1929-től országgyűlési képviselő, 1932 és 1935 között földművelésügyi miniszter. 1935-ben Gömbös Gyula kinevezése miatt mondott le, 1942-ben Bárdossy lemondatása után lett miniszterelnök. Megpróbálta oldani a német szövetséget, kivezetni az országot II. világháborúból, de el akarta kerülni az ország megszállását, így politikáját ellentmondások jellemzik („Kállay-kettős”). A német megszállás után letartóztatták és koncentrációs táborba hurcolták, a háború után Olaszországban, majd az Amerikai Egyesült Államokban élt. |
| Bajcsy-Zsilinszky Endre | Publicista, politikus. Részt vett a Magyar Országos Véderő Egylet (MOVE), majd a Fejvédő Párt alapításában. Az 1930-as évek végén és a II. világháború alatt parlamenti felszólalásaiban és cikkeiben támadta a németbarát politikát. A német megszállást követően a Gestapo őrizetbe vette, szabadulása után fegyveres ellenállási mozgalmat szervezett. A nyilasok elfogták és Sopronkőhidán kivégezték.  |
| Edmund Veesenmayer | Német közgazdász, a Harmadik Birodalom diplomatája, az NSDAP és az SS magas rangú tagja. Magyarország megszállása után megkapta a Wehrmachton kívül az összes megszálló erő irányítását (pl. a Gestapo), ő volt a Harmadik Birodalom teljhatalmú megbízottja. Támogatta a németellenes személyek letartóztatását, a zsidóság deportálását és segítette Szálasi puccsát.  |
| Szálasi Ferenc | Vezérkari tiszt, a nyilasok vezetője, miniszterelnök, „nemzetvezető”. Miután nyugdíjazták, megalapította a Nemzeti Akarat Pártját (NAP), majd a fasiszta pártokat tömörítő Magyar Nemzeti Szocialista Pártot. Rövid időre bebörtönözték, miközben pártja, a Nyilaskeresztes Párt – Hungarista Mozgalom képviselőit a parlamentbe szavazták. 1941-ben szabadult amnesztiával. 1944-ben német nyomásra Horthy kormányzó kinevezte miniszterelnöknek, majd „nemzetvezetőként” államfő lett. Teljes mellszélességgel támogatta a németeket, a lakosságot pedig a nyilas terrorral és deportálásokkal tartotta féken. A szovjetek elől Németországba menekült, de 1945-ben az amerikaiak letartóztatták és kiadták Magyarországnak. A népbíróság háborús bűnökért halálra ítélte.  |
| Raoul Wallenberg | Svéd diplomata, aki Magyarországon teljesített szolgálatot a II. világháború idején. A második világháború alatt magyarországi zsidók ezreit mentette meg a deportálástól. A szovjetek elhurcoltak, halálának körülményei ismeretlenek.  |
| Salkaházi Sára | A Szociális Testvérek Társaságának apácája. A nyilas rémuralom alatt közel 100 zsidót mentett meg a deportálástól. Salkaházit a nyilasok végezték ki a Duna-parton, vértanú. A katolikus egyház 2006-ban avatta boldoggá.  |
| Apor Vilmos | Vértanú, a Győri egyházmegye püspöke. Keményen bírálta a nyilasterrort és felekezetre való tekintett nélkül bújtatta az üldözötteket. Győr ostromakor vesztette életét, amikor a szovjet katonák lelőtték, mert nem volt hajlandó kiadni a püspöki rezidencián bujtatottakat.  |
| Sztehlo Gábor | Magyar evangélikus lelkész, a második világháború idején közel 2000 embert mentett meg a kivégzések, deportálások elől. Megszervezte az árván maradtak számára a Pax gyermekotthont.  |
| Richter Gedeon | Magyar gyógyszerész, a modern hazai gyógyszeripar megteremtőke. 1942-ben elvesztette gyárait a zsidótörvények miatt, majd a második világháború vége előtt a nyilasok a Dunába lőtték. |

## Kronológia

|  |  |
| --- | --- |
| 1938 | Az első zsidótörvény |
| 1939 | A második zsidótörvény |
| 1939–45 | A második világháború |
| 1939. szeptember 1. | Lengyelország lerohanása |
| 1940 | A II. bécsi döntés, amelynek értelmében Magyarország visszakapta Észak-Erdélyt és a Székelyföldet |
| 1941. április | Jugoszlávia / A Délvidék / Bácska, Baranya-háromszög és Muraköz megszállása |
| 1941. június 22. | A Szovjetunió megtámadása |
| 1941. június 27. | Magyarország deklarálja a hadiállapot beálltát |
| 1941. december 7. | Pearl Harbor bombázása |
| 1941 | A harmadik zsidótörvény |
| 1943. január | Vereség a Donnál |
| 1943. február | A sztálingrádi csata vége |
| 1944. március 19. | Magyarország német megszállása |
| 1944. június 6. | Partraszállás Normandiában |
| 1944. október 15. | A kiugrási kísérlet |
| 1945. április | A háború vége Magyarországon |
| 1945. május 9. | A háború vége Európában |
| 1945. augusztus 6. | Amerikai atomtámadás Hirosima ellen |

## Topográfia

|  |  |
| --- | --- |
| Sztálingrád | Ma Volgográd néven ismert Volga-parti város, ahol a II. világháború – s talán a világtörténelem – legvéresebb, mintegy 1,5 millió áldozattal járó csatája zajlott a tengelyhatalmak és a szovjet erők, utóbbiak győzelmével. Az 1942-43-ban lefolyt ostrom a háború fordulópontja volt a keleti fronton, míg jelentős német és velük szövetséges erőket őrölt fel, lendületbe hozta a szovjet ellentámadást. |
| Normandia | Félsziget Franciaország észak-nyugati részén, ahol a szövetséges angolszász erők megindították az ellentámadást 1944. június 6-án (D-nap). Innen kiindulva felszabadították Nyugat-Európát a náci megszállás alól, így a normandiai partraszállás fordulatot jelentett a háború menetében. |
| Pearl Harbor | A Hawaii-szigetek egyik öble, ahol az amerikai haditengerészet egyik fő központja volt. A japán haderő 1941. december 7-én rajtaütésszerű légicsapást mértek rá, jelentős károkat okozva az Egyesült Államok Csendes-óceáni Flottájának, ami sokkolta és az aktív hadviselés pártjára állította az amerikai társadalmat. Másnap az USA hadat üzent a Japán Császárságnak, ezzel belépett a II. világháborúba. |
| Hirosima | Japán nagyváros, amelyre az amerikai légierő először dobott atombombát (1945. augusztus 6., a Little Boy nevű bombával, kb. 90-170 ezer áldozat), hogy megtörje a szigetország ellenállását. Augusztus 9-én Nagaszaki hasonló támadást szenvedett el (a Fat Man nevű bombával, kb. 80 ezer áldozat), A támadásban Hirosima és Nagaszaki neve a mai napig a nukleáris fegyverek pusztító erejét szimbolizálja. |
| Észak-Erdély | Erdély északi része, amelyet a második bécsi döntés értelmében – német és olasz támogatással – 1940-ben a Magyar Királysághoz csatoltak a Székelyfölddel egyetemben. A II. világháború után ismét Románia része lett. |
| Don-kanyar | A II. világháborúban a 2. magyar hadsereg által védett kb. 200 km-es frontszakasz, ahol a szovjetek 1943. január 12-én ellentámadást indítottak, amellyel áttörték a frontot és néhány nap alatt felőrölték a magyar haderőt („doni katasztrófa”). |
| Kamenyec Podolszk | Település Ukrajna területén, ahol a németek 1941-ben kb. 24 ezer zsidót gyilkoltak meg, akiknek egy jelentős részét Magyarországról – a várható következmények tudatában – toloncoltak ki a magyar hatóságok. Ez volt a holokauszt egyik első, jelentős tömegmészárlása, amelyet még sortüzekkel hajtottak végre. |
| Árpád-vonal | A II. világháború során a Magyar Királyi Honvédség által kiépített védelmi rendszer volt, amely az Északkeleti- és a Keleti-Kárpátokban húzódott. A Vörös Hadsereg szemből áttörni nem tudta, de Románia átállása után (1944) meg tudták kerülni, majd a visszavonuló magyar és német csapatok nyomán elfoglalták. |
| Auschwitz | A legnagyobb német táborrendszer, ahol több koncentrációs-, munka- és megsemmisítő tábor is volt. A Krakkóhoz közeli területen hadifoglyokat, zsidókat és romákat tartottak fogva, dolgoztattak, illetve gyilkoltak meg. Kb. 1,1-1,6 millió ember vesztette életét a táborrendszerben, ahol gázkamrák is működtek a SS felügyelete alatt. |
| Újvidék | A Vajdaság székvárosa, ahol magyar katonák és csendőrök követtek el atrocitásokat (1942), amely során több ezer civil is életét vesztette („hideg napok”). Később a szerb szabadcsapatok több ezer magyart és németet végeztek ki (1944–1945). |
| Drezda | Német város Szászország területén, amelyet a II. világháború során többször bombáztak az angolszász erők, legintenzívebben 1945. február 13-15. közt. Az áldozatok száma jelentős, de máig vitatott. Mivel a várost szinte porig rombolták, így a város a háborús pusztítás szimbóluma lett.  |
| Szolyva | Település Kárpátalján, ahol 1944–1945-ben a szovjetek gyűjtőtábort hoztak létre, ahová kb. 40 ezer, jórészt német és magyar kárpátaljait hurcoltak kényszermunkára („málenkij robot”), akik közül kb. 20-25 ezer ember meghalt. A helyszín így a sztálini terror szimbóluma lett. |

# **A két világrendszer szembenállása**

## Fogalmak

|  |  |
| --- | --- |
| Egyesült Nemzetek Szervezete (ENSZ) | New York-i székhelyű nemzetközi szervezet, amelynek feladata a világ állami közötti együttműködés segítése. 1945-ben váltotta fel a Népszövetséget, napjainkban pedig 193 tagot számlál, amely jelentős növekedés az alapító 51-hez képest. A szervezet legfőbb célja a világbéke és a nemzetközi biztonság megtartása. Főszervei a Biztonsági Tanács (ENSZ BT), a Gazdasági és Szociális Tanács, a Gyámsági Tanács, az ENSZ Titkársága. Mindemellett számos szakosított intézettel is rendelkezik pl.: FAO, UNESCO, WHO, IMF. |
| kitelepítés | Egyes csoportok vagy személyek vidékre vagy külföldre költöztetése politikai okokból. A második világháború után számos kitelepítés történt, Magyarországon leginkább a Rákosi-korszak „osztályidegenjei” ellen alkalmazták. |
| hidegháború | A második világháborút követő időszak, amely 1947-től egészen 1981-ig tartott. A hidegháborút a Szovjetunió és az USA politikai–katonai–gazdasági szembenállása határozta meg. A két nagyobb fél között nem történt nyílt fegyveres konfliktus, azonban a fegyverkezési verseny és a kisebb helyi, illetve proxyháborúk jellemezték (pl. koreai háború, vietnámi háború). Az 1950-es évek közepén, illetve az 1970-es évek elején már mutatkoztak az enyhülés jelei, azonban csak a Szovjetunió gyengülése és szétesése vetett véget a szembenállásnak.  |
| vasfüggöny | A szovjetek által befolyásolt keleti blokk és a nyugat-európai államok között húzódó határvonal elnevezése. A kifejezést először Churchill használta 1946-os beszédében. A „függöny” az anyagi térben is megjelent, mint a nyugati és keleti tömböt elválasztó, fegyveres őrizettel védett határzár.  |
| szuperhatalom | Olyan állam, mely a világ bármely részén képes beavatkozásra katonai és gazdasági erejénél fogva. A II. világháború után az Amerikai Egyesült Államok és a Szovjetunió váltak szuperhatalmakká.  |
| Kölcsönös Gazdasági Segítség Tanácsa (KGST) | Nemzetközi gazdasági szervezet, amelyet a szovjet tömbhöz tartozó szocialista országok hoztak létre 1949-ben Moszkvában. A tagországok viszonylag zárt, tervgazdálkodáson alapuló gazdasági térséget alkottak, amelynek elsőszámú haszonélvezője a Szovjetunió volt. A keleti blokk széthullásakor 1991-ben megszűnt. |
| Észak-atlanti Szerződés Szervezete (NATO) | Katonai szövetség, amelyet 1949-ben hozott létre az Amerikai Egyesült Államok, Kanada és 10 nyugat-európai ország. A formálódó hidegháborúban a célja a nyugati világ védelme volt egy esetleges szovjet támadás ellen, amelynek érdekében a tagok összehangolták fegyverrendszereiket, hadseregük működését, vezényletét stb. A hidegháború után a szervezet átalakult és a válságövezetekben lát el katonai-békefenntartó feladatokat, valamint a terrorizmus ellen harcol. Magyarország 1999-ben lett a NATO tagja.  |
| Varsói Szerződés | 1955-ben létrehozott politikai és katonai szervezet, amelynek a szovjet érdekszférához tartozó szocialista államok voltak tagjai. A – NATO ellenpólusaként életre hívott – szervezet békés célokat hirdetett, de több alkalommal is katonailag lépett fel. A szervezet csak a kétpólusú világ felbomlása után, 1991-ben szűnt meg.  |
| kétpólusú világ | A kétpólusú világ fogalma szorosan kapcsolódik a hidegháborúhoz. A II. világháború után az Amerikai Egyesült Államok és a Szovjetunió váltak szuperhatalommá és határozták meg a világot, két befolyási körzetre – nyugati és keleti blokkra – osztva. A kétpólusú világnak a Szovjetunió bukása vetett végett. |
| a berlini fal | A fal Kelet- és Nyugat-Berlint választotta el, építését pedig 1961-ben kezdték el. Mivel a keleti városrész az NDK-hoz és a szocialista tömbhöz, a nyugati pedig az NSZK-hoz és a kapitalista tömbhöz tartozott, a fal a hidegháborús szembenállás jelképévé vált. 1989-es lebontása a rendszerváltozás egyik szimbolikus eseménye volt. |

## Személyek

|  |  |
| --- | --- |
| Kliment J. Vorosilov | Szovjet kommunista politikus, a Szovjetunió marsallja. 1921-től a Központi Bizottság (SZKP KB) tagja, egészen 1961-ig. Részt vett az 1930-as évek nagy sztálini tisztogatásában, majd az elsők között írta alá a katyni vérengzést engedélyező parancsot. 1944-ben személyesen felügyelte a krími tatárok kitelepítését. 1945 és 1947 között az MDP-t segítette Magyarországon, mivel a Szövetséges Ellenőrző Bizottság (SZEB) helyi elnöke volt.  |
| Harry S. Truman | Demokrata párti politikus, az Amerikai Egyesült Államok elnöke. 1945-ben részt vett a potsdami konferencián. 1947-ben meghirdette a „feltartóztatási politikát”, amelynek értelmében az USA szükség esetén kész segítséget nyújtani a Szovjetunió által fenyegetett országoknak. Támogatta a Marshall-tervet és erősen támogatta a NATO létrehozását. Beavatkozott a koreai háborúba és katonailag is támogatta Tajvant.  |
| Nyikita Sz. Hruscsov | Szovjet politikus, a Központi Bizottság (SZKP KB) első titkára, lényegében a Szovjetunió vezetője. Sztálin 1953-as halála került a Szovjet Kommunista Párt élére, 1956-ben pedig elítélte Sztálin erőszakos politikáját és személyi kultuszát, megkezdte a rendszer önkorrekcióját (desztalinizáció). Felszabadította a GULAG-ok foglyait és kibékült a jugoszláv Titoval, illetve nyitott az Amerikai Egyesült Államok felé. 1955-ben létrehozta a Varsói Szerződést, majd 1956-ban leverte a magyar forradalmat és 1961-ben megkezdte a berlini fal építését. A kubai rakétaválság (1962), a tervgazdaság láthatóvá váló kudarca és a Kínával elmérgesedő viszony 1964-ben bukásához vezetett, utóda, Leonyid Brezsnyev buktatta meg.  |
| John F. Kennedy | Demokrata párti politikus, az Amerikai Egyesült Államok elnöke. Támogatta a fekete lakosság helyzetének rendezését, a polgárjogi mozgalmat és a tudományos kutatásokat. 1961-ben találkozott Hruscsovval, de a berlini fal építésekor és a kubai rakétaválság idején világosan kiállt a kommunizmus terjeszkedése ellen. 1963-ban biztosította Nyugat-Berlin lakosait támogatásáról és aláírta az atomcsendegyezményt. Segélyprogramokkal igyekezett befolyása alá vonni a fejlődő országokat és 1961-ben létrehozta a Békehadtestet. 1963 novemberében Dallasban meggyilkolták.  |
| Mahátma Gandhi | Indiai ügyvéd, politikus és a nemzeti függetlenségi párt (Indiai Nemzeti Kongresszus) vezetője. Angliában tanult jogot, dolgozott Afrikában, majd hazatérése után fellépett a brit gyarmatosítás ellen. Erőszakmentes polgári engedetlenséget hirdetett: az indaiak nem vásároltak brit ipari termékeket és nem vállaltak hivatalt a brit vezetés alatt álló hivatalokban. Híres akciója az 1930-as sómenet, amely során a brit sómonopólium ellen léptek fel, a tengerparton lepárlókat épített híveivel. A brit gyarmati hatóságok többször is börtönbe zárták. Igyekezett a hinduk és a muszlimok közti békés kiegyezést elérni, ezáltal Indiát egyben tartani, ez azonban nem sikerült. Megélte India 1947-es függetlenedését, de 1948-ban merénylet áldozata lett.  |
| Mao Ce-tung | Kínai politikus, pártelnök, a Kína Népköztársaság teljhatalmú vezetője. A Kínai Kommunista Párt egyik alapítója 1921-ben, majd 1943-tól a párt elnöke. Az két világháború közt szemben állt a Csang Kaj-sek vezette Kuomitanggal, amely igyekezett eltörölni a KKP-t. Ennek következtében került sor a 9600 km-es „hosszú menetelésre”, amely során a kommunisták óriási áldozatok árán kimenekültek a Kuomitang szorításából. A japán megszállókkal szemben mégis közösen léptek fel, a világháború után Mao és társai kiszorították Csang Kaj-seket és körét Kínából, és Tajvanon megalapították a Kínai Köztársaságot. Mao a parasztságot földosztással állította a kommunisták mellé, majd miután legyőzte ellenfeleit, 1949-ben kikiáltották a Kínai Népköztársaságot. 1950-ben Kína elfoglalta Tibetet és megkezdte a „nagy ugrás” politikáját, amelynek célja a gazdasági felzárkózás volt, tervgazdaságot vezettek be, iparosításba kezdtek, ugyanakkor a mezőgazdasági termelésből elvont források miatt óriási éhínség pusztított. A Szovjetunióval megromlott az eleve bizalmatlan viszonya. Az 1966-os „kulturális forradalom” több tízezerrel növelte áldozatai számát, jórészt politikai ellenfeleivel, gazdasági, kulturális- és oktatási intézmények tisztviselőivel számolt le. Rengeteg kulturális értéket semmisítettek meg. Halála után a párt fokozatosan visszavonta intézkedései nagy részét. Rendszere, a maoizmus a marxista-leninista eszmeáramlat sajátos árnyalata pl. jobban épít a parasztságra. Bebalzsamozott teste Pekingben látható. |

## Kronológia

|  |  |
| --- | --- |
| 1945 | Az ENSZ létrejötte |
| 1947 | A párizsi béke, a hidegháború kezdete, India függetlenné válása |
| 1948 | Izrael Állam megalapítása |
| 1949 | Az NSZK és az NDK megalakulása, kommunista fordulat Kínában |
| 1955 | A Varsói Szerződés létrehozása |

## Topográfia

|  |  |
| --- | --- |
| Berlin | Németország fővárosa, amely korábban Poroszország, a Német Császárság, a Harmadik Birodalom és az NDK fővárosa is volt. 1945 után a város két részre vált, Nyugat-Berlinre és Kelet-Berlinre. 1953-ban a keleti városrészben antikommunista felkelés tört ki, amelyet a szovjetek levertek. A város a hidegháború szimbólumának tekinthető berlini fal választott ketté 1961-től 1989-ig. A mai napig jelentős művészeti-tudományos központ (pl. Humboldt Egyetem, Berlinale stb.), az EU legnagyobb és legnépesebb metropolisza. |
| Németországi Szövetségi Köztársaság (NSZK) | A II. világháború után a két részre szakadt Németország nyugati fele, Nyugat-Németország, amelynek Bonn volt a fővárosa. |
| Német Demokratikus Köztársaság (NDK) | A II. világháború után a két részre szakadt Németország keleti fele, Kelet-Németország, amelynek Berlin volt a fővárosa. |
| Közel-Kelet | Politikai-történelmi értelemben vett régió, amely a Fekete-tenger, a Földközi-tenger, a Vörös-tenger és a Perzsa-öböl határolta Ázsiai és részben Afrikai térséget és országait jelenti. Jórészt az Oszmán Birodalom felbomlása után kialakuló országok a részei, amelyek a nagyhatalmak ütközőzónájában vannak, jelentős olajkincs található itt, illetve vallási-etnikai konfliktusok jellemzik (pl. zsidó–arab ellentét, síita–szunnita szembenállás stb.). Az elmúlt évtizedekben szinte folyamatosan háború zajlik valamely pontján. |
| Izrael | A Földközi-tenger partján fekvő közel-keleti ország, amelyet 1948-ban alapítottak meg. A cionista törekvések a 19. század végétől kezdve sürgették ezt, a két világháború közt, de főleg a holokauszt után jelentős volt a zsidó bevándorlás. Izrael a létrejötte után a helyi palesztin lakossággal és az őket támogató, környező arab országokkal többször háborút vívott (pl. hatnapos háború, 1967; jom kippuri háború, 1973; libanoni háború, 1982 stb.), amelyben a nyugati hatalmak – főleg az USA – rendre segítették, míg a Szovjetunió inkább ellenfeleit támogatta a hidegháborús logika szerint. Az összetűzések kisebb-nagyobb intenzitással a mai napig folynak Palesztina és Izrael közt. |
| Észak- és Dél-Korea | A Koreai-félsziget két állama, amelyek a japán megszállás alól 1945-ben szabadultak fel. Ezek után Koreát a 38. északi szélességi fok mentén ketté osztották a félszigetet egy szovjet és egy amerikai megszállási zónára, amely mentén tartósan ketté szakadt a félsziget. Az északi részen Phenjan központtal szovjetbarát, kommunista állam jött létre 1948-ban Kim Ir-Szen vezetésével, amely a mai napig diktatórikus módon működik. Dél-Koreában 1948-ban kiáltották ki a köztársaságot, de csak a 20. század második felében vált autokratikus rendszerből demokráciává. Az állam gazdasági teljesítménye óriásit növekedett, az „ázsiai tigrisek” egyike. 1950 és 1953 közt zajlott a két ország háborúja, az északiakat a kommunista Kína, a Szovjetunió és a keleti blokk országai támogatták, míg a délieket az ENSZ, az USA és a nyugati világ. A konfliktust tűzszüneti egyezmény zárta le – békét a mai napig nem kötöttek –, egyik ország sem tudott a másik fölé kerekedni. A két ország közt a jelenleg is egy demilitarizált zóna húzódik. |
| Vietnam | Délkelet-ázsiai ország, amely a II. világháború után függetlenedett a francia gyarmatosítóktól. A területet a 17. szélességi kör mentén egy északi kommunista és egy déli nem-kommunista részre osztották 1954-ben. Kína és a Szovjetunió támogatta a Hanoi központú, Ho Si Minh vezette Észak-Vietnámot, míg az USA a Saigon központú Dél-Vietnámot, amelyek közt 1955 és 1975 közt háború folyt az egyesítésért. A háborúban az USA erői is részt vettek 1965 és 1973 közt, de ez végül kudarcosnak bizonyult, a közvélemény nem támogatta a véráldozatot. Az északiak győzelmével végződő háború után 1976-ban kikiáltották a Vietnámi Szocialista Köztársaságot. |
| Kuba | A Karib-tengeren található szigetország, amely a mai napig szocialista berendezkedésű. A II. világháború után Batista elnök autokratikus kormányzata ellen forradalom tört ki, amelyet 1959-re sikerre vezetett Fidel Castro és Che Guevara. Ők kommunista mintára építették ki az államot, egyre közeledett az ország a Szovjetunióhoz. 1962-ben szovjet nukleáris töltetek célba juttatására alkalmas rakétakilövőállásokat kezdtek telepíteni, amely az USA biztonságát közvetlenül veszélyeztette, ezért katonai akciókba kezdtek, így kialakult a kubai rakétaválság. Kennedy és Hruscsov a „hidegháború legforróbb pontján” kompromisszumot kötött, leszerelték az indítóállásokat. 1972 és 1991 közt a KGST tagja volt. Kuba gazdaságilag kimerült, ami nyitást eredményezett, de fennmaradt a Castro-féle rezsim. Castro 2006-ban vonult vissza, hatalmát öccsének, Raúl Castrónak adta át. |
| Afganisztán | Ázsiai ország, ahol 1978-ban kommunista puccsot hajtottak végre. Ezek után az USA – követve a hidegháborús logikát – megkezdte a kormányellenes erők, a mudzsahedek felszerelését, kiképzését, egyik vezetőjük Oszáma bin Láden volt. Válaszul erre a Szovjetunió – hivatkozva a szovjet–afgán szerződésekre – bevonult Afganisztánba, így hosszú, roppant sok áldozattal járó, erőforrásigényes háborúba keveredett. A Szovjetunió nem bírta el a háború terheit, kudarccal zárult a megszállás, amelynek 1989-ben lett vége. Afganisztánban belharcok kezdődtek, az USA nem tudta megakadályozni a tálibok felemelkedését, akik a saríára alapozott szigorral irányították az országot. 2001-ben a bin Láden által alapított al-Káida kb. 3000 áldozatottal járó terrorista merényleteket követett el az USA-ban, ami miatt az amerikai haderő bevonult Afganisztánba, ahol 2021-ig tartózkodtak. Ezúttal sem sikerült tartós, demokratikus rendszert megalapozni, a tálibok visszaszerezték a hatalmat az amerikaiak kivonulása után. |

# **Háborútól forradalomig (12. évfolyam kezdete)**

## Fogalmak

|  |  |
| --- | --- |
| népbíróság | Az Ideiglenes Nemzeti Kormány által 1945-ben létrehozott, 1950-ig működő rendkívüli bíróságok. Feladatuk az elfogott háborús bűnösök felelősségre vonása volt. Összesen közel 500 halálos ítéletet hoztak, amelyből 189-et végrehajtottak (pl. Bárdossy László, Szálasi Ferenc). A népbíróság intézményét a 1956-os forradalom leverése után újraindították.  |
| háborús bűnös | Olyan személy, aki a nemzetközi jog szerint háborús bűncselekményt követett el. Háborús bűnt – a nürnbergi perek meghatározása szerint – az követ el, aki túszokat ölt meg vagy hadifoglyokat, internált civileket bántalmazott; közreműködött a deportálásokban vagy embertelenül bánt a polgári lakossággal; gyilkosságokat követett el vagy a háború kirobbantásának felelőssége terheli.  |
| földosztás | Az állami, egyházi vagy magánbirtokok szétosztása a kevés földdel rendelkezők vagy földnélküliek részére, amellyel az állam beavatkozik a földbirtokviszonyokba. Magyarországon az 1920-as Nagyatádi Szabó-féle földosztás érintetlenül hagyta a nagybirtokrendszert, azonban az 1945-ös földosztás – amelyet a kommunista Nagy Imre vezényelt le – szinte teljesen felszámolta, kb. 640 ezer gazda közt osztották szét a földbirtok 35%-át.  |
| államosítás | Más néven nacionalizálás, a mezőgazdaságban kollektivizálás. A magántulajdonban lévő javak (gyárak, üzemek, földek) egyoldalú állami kézbe vétele. Magyarországon a II. világháború után ily módon számolta fel a magántulajdont a kiépülő diktatórikus kommunista rezsim. |
| forint | Magyarország hivatalos fizetőeszköze, amelyet 1946. augusztus 1-jén vezettek be a hiperinflációt szenvedő pengő leváltására.  |
| Magyar Kommunista Párt | A szovjet csapatok bevonulása után 1944-ben újraalakított kommunista párt. Kiemelkedő vezetői Rákosi Mátyás, Gerő Ernő, Farkas Mihály, valamint Révai József voltak. Eredetileg az ország újjáépítését és demokratikus átalakítását tűzték ki célul, földreformot és a vasút helyreállítását ígérték. 1946-ban államosították a bányákat és megkezdték a hároméves terveket. 1947-ben az ország jelentősebb bankjait és a 100 főnél nagyobb ipari üzemeket is állami kézbe vették. Az 1947-es elcsalt, ún. „kékcédulás választásokon” megnyerték ugyan, s bárt nem tudtak önállóan kormányt alakítani, megszerezték a vezető pozíciókat. 1948-ban a Szociáldemokrata Párttal összeolvadva létrehozták a Magyar Dolgozók Pártját (MDP), és megteremtették a proletárdiktatúrát és az egypártrendszert.  |
| Független Kisgazdapárt | A pártot 1930-ban alapították, programja szerint a városi polgárok, a vidéki gazdák és mezőgazdasági alkalmazottak érdekeit képviselő jobboldali, demokratikus irányultságú párt. Kiemelkedő politikusa volt Tildy Zoltán miniszterelnök, majd köztársasági elnök, az 1947-ben lemondásra kényszerített Nagy Ferenc miniszterelnök és az 1947-ben Szovjetunióba hurcolt Kovács Béla. A párt nyerte a háború utáni első választásokat 1945 után, de a kommunisták a következő években – pl. a párt vezetőinek emigrációba kényszerítésével, háttérbe szorításával – „leszalámizták” a pártot, amely szétesett. Az FKgP a rendszerváltás után újraszerveződött, koalíciós partnerként kormányzati pozíciókat is szerzett, de az ezredforduló után a botrányok miatt eljelentéktelenedett. |
| szalámitaktika | A Rákosi Mátyás vezette magyar kommunisták taktikája a diktatúra kiépítése során, melynek lényege, hogy a velük szemben álló csoportokat, pártokat lassan bontották le, úgymond „leszeletelték” (pl. kizáratások elérése más pártokból, szavazatok utólagos megsemmisítése bírósági úton stb.) |
| Magyar Dolgozók Pártja | 1948-ban a Magyar Kommunista Párt és a Szociáldemokrata Párt egyesüléséből létrejött párt. Nevét 1956 után Magyar Szocialista Munkáspártra (MSZMP) változtatta és ezen a néven volt Magyarország kormánypártja az 1989-es rendszerváltozásig.  |
| népköztársaság | Baloldali, jellemzően a marxista–leninista ideológiára alapozott, kommunista/szocialista államforma, amelyet a tervgazdaság, a centralizáció és az egypártrendszer jellemezt. Magyarországon 1949-től 1989-ig, a demokratikus köztársaság kikiáltásáig állt fenn, az államfői jogokat az Elnöki Tanács gyakorolta. Napjainkban pl. a Kínai Népköztársaság és Észak-Koreában maradt fenn ez az államforma. |
| pártállam | Olyan antidemokratikus politikai rendszer, ahol az egyetlen, hatalmat birtokló párt egybefonódik az államszervezettel, valamint irányító és ellenőrző hatalmat gyakorol felette. Jellemzője, hogy a párt központi szervei közhatalmi jogosítványokat birtokolnak, az önálló állami szervek pedig elvesztik függetlenségüket, illetve megszűnik a hatalomgyakorlás feletti demokratikus kontroll. |
| internálás | Az államhatalomra – politikai, katonai vagy bűnügyi szempontból – veszélyesnek tekintett személyek táborokba zárása vagy kényszerlakhelyre telepítése és fogvatartása úgy, hogy erről bírósági ítélet nem született, konkrét bűncselekményt nem bizonyítottak rájuk. Magyarországon a Tanácsköztársaság, a német megszállás alatt és a második világháború után került sor tömeges internálásra. A Rákosi-diktatúra idején többezer főt internáltak, amin a Nagy Imre-kormány 1953-as rendelkezései enyhítettek. Az 1956-os forradalom után ismét többezer főt internáltak. |
| Államvédelmi Hatóság (ÁVH) | Politikai rendőrség a Rákosi-korszakban. A rendőrség egyik kiemelt osztálya, amelynek elődszervezete a Belügyminisztérium Politikai Rendészet Osztálya (PRO) és az Államvédelmi Osztály (ÁVO) volt. A Péter Gábor által irányított szervezet 1948-tól működött ÁVH néven, és valójában Rákosi Mátyás befolyása alatt állt. Közreműködött a tömeges letartóztatásokban, internálásokban, kínzásokban és kivégzésekben, valamint a koncepciós perek előkészítésében. Székhelye az Andrássy út 60.-ban volt. A szervezet feloszlatását 1956. október 28-án jelentette be Nagy Imre.  |
| tanácsrendszer | Az 1950 és 1990 között szovjet mintára kialakított helyi állam- és közigazgatási rendszer. A tanácsok hierarchikusan szerveződtek területi (megyei, fővárosi és járási) és helyi (községi, városi vagy kerületi) szinten. Az 1990-es választások után helyüket az önkormányzatok vették át.  |
| beszolgáltatás | A termelők (gazdák) kényszerítése, hogy a piacnál alacsonyabb áron adják el termékeiket az állami begyűjtő és felvásárló szerveknek. A II. világháború alatt kezdődött meg bevezetése az élelmiszerhiány miatt, majd a Rákosi-korszakban a paraszti magángazdálkodások felszámolásához használták fel a szigorodó intézkedéseket (kezdetben a kenyérgabonára, majd a takarmányra, végül a tojásra, a borra, az élőállatra stb. is kiterjesztették a rendelkezést). A beszolgáltatással elmaradókhoz gyakran az ÁVH vagy a rendőrség szállt ki vizsgálatra, s ilyenkor gyakran elkobozták a mozdítható vagyontárgyakat. Ez volt az ún. „padlássöprés”.  |
| aranycsapat | A 1950-es évek magyar futballválogatottjának megnevezése, amely mindmáig a legnagyobb sikereket érte el (pl. az „évszázad mérkőzése” az angolok elleni 6:3-as sikerrel, olimpiai bajnoki cím 1952-ben, világbajnoki ezüst 1954-ben). Tagjai közt volt pl. Puskás Ferenc és Grosics Gyula. |

## Személyek

|  |  |
| --- | --- |
| Tildy Zoltán | Református lelkész, kisgazdapárti politikus, Magyarország miniszterelnöke, majd köztársasági elnöke. Részt vett a FKgP megalapításában, majd 1936 és 1944 között országgyűlési képviselő volt. Az Ideiglenes Nemzetgyűlés tagja volt, majd az 1945-ös választásokon országgyűlési képviselő, majd miniszterelnök lett. 1946 februárjában köztársasági elnökké választották, amelyet az 1948-as kommunista hatalomátvételig töltött be. Az 1950-es években háziőrizetben volt családjával, majd az 1956-os forradalom idején államminiszter lett Nagy Imre kormányában. A megtorlások idején börtönre ítélték, de ezt egészségi állapota miatt felfüggesztették. 1989-ben rehabilitálták.  |
| Kovács Béla | Paraszti származású, kisgazda politikus, földművelésügyi miniszter. 1945-ben az FKgP országos főtitkára lett, 1947-ben az ÁVH köztársaság-ellenes összeesküvéssel vádolta meg. A szovjetek elfogták és a Szovjetunióba hurcolták, ahol 20 év kényszermunkára ítélték. 1955-ben Magyarországra került, 1956-ben szabadult és Nagy Imre kormányának tagja lett.  |
| Mindszenty József | Katolikus pap, esztergomi érsek, bíboros, az utolsó hercegprímás. 1944 márciusában szentelték veszprémi püspökké, a nyilas hatalomátvétel során azonban letartóztatták. 1945-ben kapta meg az érseki rangot, hatalmát és tekintélyét arra használta fel, hogy szembe szálljon a kommunistákkal, és a hívő lakosságot is erre ösztönözte. Ellenezte a köztársaságot mint államforát, illetve az egyházi iskolák államosítását. A kommunisták 1948-ban letartóztatták és koncepciós perben elítélték. Miután 1956-ban kiszabadult, a forradalom mellett foglalt állást és az összefogásra szólította fel a lakosságot. A szovjet katonai beavatkozás után az Egyesült Államok budapesti nagykövetségére menekült, ahol a magyar kormány és a Szentszék megállapodásáig, 1971-ig élt. Bécsben hunyt el, 1991-ben az esztergomi bazilikában temették újra.  |
| Rákosi Mátyás | Kommunista politikus, pártfőtitkár, diktátor. Az első világháború idején az orosz fronton szolgált, majd hadifogságba esett. Hazatérése után részt vett a KMP 1918-as megalapításában. A Tanácsköztársaság idején kereskedelmi népbiztos helyettes lett, majd a Vörös Őrség országos parancsnokává nevezték ki. A Tanácsköztársaság bukása után a Szovjetunióba emigrált és a Kominternél kezdett el dolgozni, majd illegális szervezőmunkába kezdett Budapesten. 1925-ben letartóztatták és hosszú börtönbüntetésre ítélték. 1940-ben szabadult, amikor a 1848-49-es hadizászlókért cserébe kiszolgáltatták a Szovjetuniónak, ahol a magyar kommunista emigráció vezetője lett. Hazatérve az MKP, majd az egyesülés után az MDP főtitkára lett. 1949-től miniszterelnök-helyettesi tisztséget töltött be, majd miniszterelnökké nevezték ki. Jelentős szerepe volt a többpártrendszer felszámolásában, a kommunizmus és a tervgazdaság bevezetésében, valamint a polgárokat sújtó terrorban és a koncepciós perekben *(„aki nincs velünk, az ellenünk van”)*. A Sztálin halálát követő politikai változások miatt 1953-ban átmenetileg háttérbe szorult (kritikusa, Nagy Imre lett a miniszterelnök), de legszorosabb köre 1955-ben visszaszerezte a vezető pozíciókat. 1956 júniusában – a desztalinizáció jegyében – végül leváltották a főtitkári pozícióból, Gerő Ernő vette át a helyét. A forradalom idején a Szovjetunióba menekült, ahonnan már nem tért haza haláláig. |
| Rajk László | Kommunista politikus, miniszter. 1930-ban kapcsolódott be az illegális kommunista mozgalomba, majd 1931-been az MKP tagja lett. Tagja lett az Ideiglenes Nemzetgyűlésnek, majd 1946-tól belügyminiszter lett. Belügyminisztersége alatt megkezdte az ÁVO kialakítását, jelentőse szerepe volt a „kékcédulás” választásokban, valamint segédkezett a koncepciós perek előkészítésében. A párton belüli pozícióharcban alul maradt Péter Gáborral és Farkas Mihállyal szemben, először a súlytalanabb külügyminiszteri kinevezést kapta meg, majd 1949-ben koncepciós per áldozata lett, mivel Rákosi is féltette hatalmát a népszerű Rajktól. 1955-ben – a desztalinizáció jegyében – rehabilitálták, 1956. október 6-i nyilvános újratemetése a diktatórikus rezsimmel szembeni százezres demonstrációvá nőtte ki magát, s így az 1956-os forradalom fontos előzményét jelentette.  |
| Sulyok Dezső | Magyar politikus, országgyűlési képviselő, Pápa polgármestere, ügyvéd. 1943-ban az FKgP társelnöke lett, azonban népszerűsége és a kommunistákkal szembeni kritikus magatartása miatt Rákosiék nyomására 1946-ban kizárták a pártjából. Mivel ellehetetlenítették a politikai érvényesülését, 1947-ben az Egyesült Államokba emigrált. |
| Slachta Margit | Magyar katolikus szerzetesnő, feminista politikus. 1920-ben megnyerte kerületében a választásokat, így ő lett az első magyar női országgyűlési képviselő. 1923-ban társaival megalapította a Szociális Testvérek Társaságát, amely jelentős karitatív és szociális tevékenységet végzett, illetve részt vettek a zsidók mentésében is. 1945-től kezdve ismét a törvényhozás tagja volt, élesen kritizálta a kiépülő egypárti diktatúrát és az egyházellenes lépéseket. 1949-ben Ausztriába szökött, majd az Egyesült Államokban telepedett le.  |

## Kronológia

|  |  |
| --- | --- |
| 1945 | Szovjet megszállás, választás Magyarországon, földosztás |
| 1947 | A kékcédulás választások |
| 1948 | MDP megalakulása |
| 1948–1956 | Rákosi-diktatúra |
| 1949 | Kommunista alkotmány |

## Topográfia

|  |  |
| --- | --- |
| Sztálinváros (Dunaújváros) | Az MDP által az ötéves terv és az iparosítás jegyében a nehézipar (kohászat) központjának, szocialista mintavárosnak szánt Duna-menti település, amelyet Dunapenteléről Sztálinvárosra neveztek át (1961-től Dunaújváros). A „vas és acél” országa szlogenhez igazodva hatalmas ipari komplexumokat hoztak létre, s az ideköltözőknek a szocialista elképzelést tükröző települést alakítottak ki (pl. panelházakkal stb.). |
| Recsk | A Mátrában található település, amelynek területén kőbánya található, és ahol 1950 és 1953 közt kényszermunkatábort működtetett az ÁVH, így a „magyar Gulag” leghírhedtebb tábora volt. |
| Hortobágy | A kommunista diktatúra 1950 és 1953 közt a Hortobágyon is működtetett kényszermunkatáborokat, ahol kb. 10 ezer főt tartottak fogva a kitelepítésük után, s akiket embertelen körülmények közt dolgoztattak. |

# **Az 1956-os forradalom és szabadságharc**

## Fogalmak

|  |  |
| --- | --- |
| MEFESZ | Magyar Egyetemi és Főiskolai Egyesületek Szövetsége, amely 1956. október 16-án alakult a Szegedi Tudományegyetemen, majd csatlakoztak a fővárosi és vidéki egyetemek hallgatói is. A szervezet független volt a kommunista ifjúsági szervezettől, a Dolgozó Ifjúság Szövetségétől (DISZ). Szimpátiatüntetéseket szerveztek a lengyel felkelések támogatására. A MEFESZ 16 pontban foglalta össze követeléseiket, amelyek így az október 23-án kitört forradalom követeléseivé váltak. |
| pesti srácok | Az 1956-os forradalom idején a forradalmárok mellett fegyvert fogó – gyakran tizenéves – fiúk és lányok közismert elnevezése. Egyik legismertebb csoportjuk a Corvin közben harcolt, egyik legismertebb alakjuk Mansfeld Péter, aki a Széna tér felkelői közé tartozott, s kivégezték. |
| Molotov-koktél | Házilag elkészíthető, tipikusan utcai harcokban használt fegyver. A „koktél” lényege, hogy az üvegpalackba különböző gyúlékony anyagok keverékét töltik, majd meggyújtva, kézigránáthoz hasonlóan a célpontra dobják. A fegyver elsősorban a célpont felgyújtására használható, de létezik olyan változat is, amely robban. Először a téli háborúban használták a finnek a Vörös Hadsereg ellen (1939–1940), gúnyos nevét ekkor kapta V. M. Molotov szovjet külügyminszterről, mivel a szovjet tankokat ezzel a „koktéllal üdvözölték”. Olcsósága és könnyű előállíthatósága miatt az 1956-os harcok során is felhasználták a szovjet tankok elhárítására, így a pesti srácok egyik fő fegyverévé vált.  |
| munkástanács | Önigazgatási és érdekképviseleti szervezet. Magyarországon az 1956-os forradalom alatt jellemzően önszerveződő módon jöttek létre a független munkástanácsokat a gyárak felügyeletére és a közellátás biztosítására, felváltva a kommunista pártszerveket. A szovjet csapatok bevonulása után sztrájkokkal igyekeztek rávenni a kormányt a tárgyalásokra, azonban 1957-ben felszámolták őket.  |
| sortüzek | Az 1956-os forradalomhoz és szabadságharchoz számos sortűz kapcsolódik. A sortüzek célja eredetileg a tömeg megfélemlítése és lecsillapítsa volt (pl. a Parlament melletti / Kossuth-téri sortűz [„véres csütörtök”], a mosonmagyaróvári vagy a [vadászrepülőből végrehajtott] tiszakécskei, majd inkább a megtorlás eszközei voltak (pl. a salgótarjáni és tinnyei).  |

## Személyek

|  |  |
| --- | --- |
| Gerő Ernő | Kommunista politikus, több magyar kormány tagja, az MDP első titkára, szovjet NKVD-tiszt. A Tanácsköztársaság bukása után Bécsbe menekült, ahol részt vett az emigráns magyar kommunista mozgalomban. 1922-ben elfogták, 70 másik aktivistával együtt és 15 év börtönbüntetésre ítélték. 1924-ben kiadták a Szovjetuniónak, ahol megkapta az állampolgárságot és az NKVD (a Belügyi Népbiztosság) ügynöke lett. 1945 után nagy szerepe volt a kommunista párt magyarországi hatalomátvételében. A hatalomátvétel után betöltötte a közlekedés- és pénzügyminiszteri hivatalt, volt belügyminiszter és miniszterelnök-helyettes, Rákosi után a második ember volt. Rákosi 1956-os leváltása után Gerő lett az MDP első titkára, azaz az ország vezetője. A forradalom alatt a szovjet hadsereg repülőgéppel a Szovjetunióba menekítette és csak 1960-ban térhetett vissza Magyarországra, azonban nem engedték visszatérni a hatalomba.  |
| Maléter Pál | Magyar katona, honvédelmi miniszter, az 1956-os forradalom egyik vértanúja. Harcolt a második világháborúban, 1945-ben belépett a Magyar Kommunista Pártba, 1956 tavaszára ezredesi rangot ért el. A forradalom elején fellépett a felkelők ellen, azonban a későbbiekben átállt hozzájuk. Ő volt a Kilián laktanya vezetője, amely a Corvin közzel az ellenállás jelentős centruma volt. November 2-án Nagy Imre honvédelmi miniszterré és tábornokká nevezte ki. Másnap, a szovjetekkel való tárgyalás közben letartóztatták és január végéig szovjet fogságban volt, akkor átadták a magyar belügyi szerveknek. Nagy Imrével együtt végezték ki 1958. júniusában; a rendszerváltozás után rehabilitálták és posztumusz vezérezredessé léptették elő.  |
| Nagy Imre | Szegényparaszti származású kommunista politikus, miniszterelnök. Az I. világháború orosz hadifogságba esett, majd csatlakozott a Vörös Hadsereghez és a bolsevik párthoz. A Tanácsköztársaság bukása után a Szovjetunióba emigrált, ahonnan 1944-ben tért haza a többi „moszkovita” politikussal. Az Ideiglenes Nemzeti Kormány földművelésügyi minisztere lett, hozzá kötődik az 1945-ös földosztás végrehajtása, amellyel ismertségre tett szert. Volt belügy- és begyűjtésügyi miniszter, valamint az országgyűlés elnöke. Sztálin halála (1953) után Magyarország miniszterelnöke lett, mivel Moszkvában őt jelölték ki a reformok levezénylésére. Intézkedései miatt nagy népszerűségre tett szert, azonban szembekerült Rákosival és Gerővel. 1955 áprilisában megfosztották tisztségétől és kizárták a pártból. 1956-ra a pártellenzék egyik meghatározó alakjává vált. A forradalmárok követelésére október 24-től újra miniszterelnök lett. Fokozatosan azonosult a forradalmi célkitűzésekkel, s október 28-án elfogadta a forradalom követeléseit. A következő napokban kinyilvánította az ország semlegességét (kilépést a Varsói Szerződésből) és megszüntette az egypártrendszert, nemzeti demokratikus mozgalomnak értékelte a felkelést. A szovjet csapatok második támadásakor (november 4.) a budapesti jugoszláv követségre menekült, ahonnan Romániába internálták. 1958. június 16-án, miután koncepciós perben elítélték, kivégezték és jeltelen sírba temették. 1989. június 16-án ünnepélyesen újratemették Budapesten (amelynek kiemelt része volt a Hősök terén tartott ceremónia), amely a rendszerváltozás szimbolikus eseménye lett. A Legfelsőbb Bíróság 1989. július 6-án rehabilitálta, amely napon meghalt Kádár János, aki halálra ítélésében kulcsszerepet játszott. |
| Iván Kovács László | A Corvin közben harcoló forradalmárok főparancsnoka, akit tevékenysége miatt kivégeztek, így mártírrá vált.  |
| Pongrátz Gergely | A Corvin közi felkelők második és egyben utolsó vezetője. A forradalmárok közötti legradikálisabb szárnyat képviselte, amelynek értelmében nem szabad letenni a fegyvert, ameddig szovjet csapatok vannak az országban. Követelte a szovjetek kivonulását, a többpártrendszert, az ÁVH leszerelését és a Varsói Szerződés felbontását. November végén családjával elhagyta az országot és csatlakozott a bécsi Magyar Forradalmi Tanácshoz.  |
| Kádár János | Kommunista politikus, az 1956-os forradalom leverése után Magyarország első számú pártvezetője. A két világháború közt többször letartóztatták és börtönbüntetésre ítélték, mivel az illegális kommunista pártot szervezte. A II. világháború után az MKP, majd MDP Központi Vezetőségének tagja. Belügyminiszterként megszervezte az ÁVH-t és részt vett több koncepciós per előkészítésében is, pl. a Rajk-per egyik vallatója volt. 1951-ben elfogták és börtönbe zárták. 1954-ben szabadult, a desztalinizáció jegyében kárpótlást kapott, újra pozíciókhoz jutott. Az 1956-os forradalom idején, Gerő Ernő leváltása után az MDP vezetője lett, amely pártot október 31-én a Magyar Szocialista Munkáspárt (MSZMP) váltott fel. A Nagy Imre-kormány államminisztereként elfogadta a forradalom követeléseit, azonban november 1-jén titokban Moszkvába utazott, ahol a forradalom leverését bízták rá. A november 4-i szovjet bevonulás után az ország vezetője lett, újra egypártrendszert épített ki. 1958-ban, a korábbi ígéretei ellenére, segítette Nagy Imre és társainak perbefogását és kivégzését. A megtorlás időszakára esik az erőszakos téeszesítés, a mezőgazdaság kollektivizálása. 1963-ban megkezdte a „puha diktatúra” kiépítését *(„aki nincs ellenünk, az velünk van”)*, amely bizonyos mértékű jólétet hozott („gulyáskommunizmus”, „fridzsiderszocializmus”), így Magyarország lett a „legvidámabb barakk”. 1968-ban hozzájárult a magyar csapatok részvételéhez a prágai tavasz leverésében. Bár a „kádári alku” keretében a társadalom számára az életszínvonal folyamatos emelését ígérte, az 1980-as évek közepére kifulladt a tervgazdaság, az ország válságba került, eladósodott. Mivel a reformkísérletek kudarcosak voltak (pl. új gazdasági mechanizmus, 1968), az ellenzék megerősödött, 1988-tól fokozatosan háttérbe szorult. 1989-ben még megérte Nagy Imre újratemetését, majd a mártír miniszterelnök rehabilitásának napján elhunyt. Temetésén – akárcsak Nagy újratemetésén – százezres tömeg vonult fel.  |

## Kronológia

|  |  |
| --- | --- |
| 1956. október 23. | A forradalom kitörése |
| 1956. október 25. | A Kossuth téri sortűz |
| 1956. november 4. | A szovjet támadás |

## Topográfia

|  |  |
| --- | --- |
| Kossuth tér (Budapest) | Az Országház előtti tér Budapesten, amely kiemelt szimbolikus szereppel bír. 1956. október 23-án este a tüntetők tömege itt követelte Nagy Imre újabb miniszterelnöki kinevezését, aki este beszédet intézett a jelenlévőkhöz. Október 25-én a téren – máig tisztázatlan okból – lövések dördültek, ami zűrzavart okozott. A szovjet katonák a velük barátkozó, békés civilek közé lőttek, akik közül sokan meghaltak, megsebesültek („véres csütörtök”).  |
| Corvin köz (Budapest) | Budapest VII. kerületében, a Ferenc korút és az Üllői út találkozásánál álló köz, amely kialakítása miatt az 1956-os forradalom során a pesti srácok egyik központjává vált (az út másik felén álló Kilián laktanyával párban). Az itteni felkelők parancsnoka Iván Kovács László és Pongrátz Gergely voltak. |
| Mosonmagyaróvár | A nyugat-magyarországi városban 1956. október 26-án a tüntetők a határőrlaktanyához vonultak, ahol a néhány ezres békés tömegbe lőttek a laktanyából, ami ismeretlen számú (kb. 100) halálos áldozattal járt. A feldühödött tömeg később meglincselte a határőrök vezetőit, a sorállomány elmenekült.  |
| Salgótarján | A Nógrád vármegyei városban 1956. december 8-án tüntetők követelték két társuk szabadon engedését. Az MSZMP határozatát követve a rendőrök, karhatalmi szervek („pufajkások”) – szovjet katonai támogatással – sortűzzel számolták fel a többezres tüntetést. Az áldozatok száma ismeretlen, becslések szerint kb. félszáz halottal számolhatunk.  |

# **A kádári diktatúra**

## Fogalmak

|  |  |
| --- | --- |
| Magyar Szocialista Munkáspárt (MSZMP) | Az MDP-t váltó, marxista–leninista párt, amely szovjet támogatással, állampártként gyakorolta a hatalmat Magyarországon 1956 és 1989 között. Kiemelkedő vezetője Kádár János volt. A rendszerváltozás után a párt két részre szakadt: a Magyar Munkáspártra és a Magyar Szocialista Pártra (MSZP).  |
| munkásőrség | Az 1956-os forradalom leverése után, a szocialista hatalmi rendszer támogatására létrehozott félkatonai szervezet, amely közvetlen a párt irányítása alatt állt. Az 1957 és 1989 közt működő szervezet tagjai, a munkásőrök rendelkeztek civil foglalkozással, de munkájuk mellett – ideológiai elköteleződésből – vállalták a rendfenntartással feladatot is.  |
| Kommunista Ifjúsági Szövetség (KISZ) | Az MSZMP ifjúsági szervezete 1957 és 1989 között, amely a DISZ szerepét vette át. A KISZ szervezete behálózta az országot, többek között tagdíjat szedett és rendelkezett pártajánlási joggal is. Feladat volt, hogy „marxista–leninista világnézetű” fiatalokat neveljen, amelynek érdekében építőtáborokat, kulturális rendezvényeket szerveztek, sajtótermékeket adtak ki. |
| úttörő | Szovjet mintára, 1946-án alakult a Magyar Úttörők Szövetsége, amely a Magyar Demokratikus Ifjúsági Szövetség tagja volt. A – cserkészek helyébe lépő – mozgalomnak különböző fokozatai volt: a kisdobos, az úttörő, az ifivezető és az úttörővezető. A tömegszervezet feladata a gyerekek ideológiai nevelése volt, amelynek érdekében sporteseményeket, táborokat, felvonulásokat és országos akciókat szerveztek. A rendszerváltozás közeledtével eltávolodott az MSZMP-től, 1989 után elvesztett jelentőségét. |
| termelőszövetkezet | Mezőgazdasági üzemszervezési forma (téesz/tsz/mgtsz), a kistermelők „önkéntes” társulása, ahol a földeket és termelőeszközöket egyesítik, közösen használják azokat. Magyarországon – szovjet mintára – a Rákosi-diktatúra idején történt nagymértékű és erőszakos téeszesítés, de a Kádár-rezsim fejezte be a kollektivizálást az 1956-os utáni időszakban. A különféle kényszerítő eszközök mellett a rezsim kedvezményeket is kínált (pl. társadalombiztosítás a tagoknak), támogatta a gépesítés, engedélyezte a háztájit, aminek köszönhetően a folyamat sikeres volt, de megszűnt a hagyományos paraszti életforma és társadalmi réteg. |
| háztáji | A kádári konszolidáció jegyében engedélyezett, a termelőszövetkezeten kívüli, kisméretű magángazdaság, amely a „második gazdaság” része, megtermelt javai felett pedig a termelő szabadon rendelkezhetett (pl. piacra lehetett vinni és ott szabadon értékesíthető volt). A megoldás jelentősen javította az élelmiszerellátást és a családok anyagi lehetőségeit. |
| III/III. ügyosztály | Az állambiztonsági szolgálat belső elhárítással foglalkozó csoportfőnöksége, amely 1962 és 1990 között létezett. Legfőbb feladata a társadalom ellenőrzése, a hatalomra veszélyt jelentő ellenfelek megfigyelése, bomlasztása és a párt- vagy államellenes tevékenységek megakadályozása volt. Többek között megfigyelték az egyházakat, a kulturális szereplőket, az ifjúságot, a homoszexuálisokat és a különböző világnézetű ellenzéki csoportokat is.  |
| tervgazdaság | Olyan gazdasági rendszer, amely a szabadpiaci működés problémáira kínál alternatívát és a központi tervezésen alapul. A gazdasági törvényszerűségek és a piac szabályozó szerepe az esetek többségében háttérbe szorul, helyette az állam / kormány érdeke érvényesül a termelés és az elosztás területén. A szocialista tervgazdaságokban a folyamatokat bürokratikusan irányított három- vagy ötéves tervek szabályozták. A KGST fő gazdaságirányítási rendszerévé vált, de a 20. század második felében jellemzően hiánygazdaságot eredményezett. A keleti blokk szétesése után a posztszocialista országok átálltak a piacgazdaságra. |
| új gazdasági mechanizmus | A tervgazdaság problémáinak megoldási kísérleteként Magyarországon 1968-ban bevezetett reformcsomag, amelynek értelmében nőtt a vállalatok önállósága, a központilag előírt bérek helyett rugalmasabb bérezés vált lehetővé a vállalatoknak és szabadabbá tették az árképzést (bár egyes termékeknél – pl. alapélelmiszereknél – megmaradtak a rögzített árak). Bár a (kapitalista megoldásokat átvevő) reformot Kádár a belső ellenzéke és a szovjet pártvezetés nyomására felfüggesztette (ti. tartottak attól, hogy a politikai rendszer alapjait ássa alá a nagyobb szabadság), egyes elemei életben maradtak (pl. a mezőgazdaságban a háztáji).  |
| hiánygazdaság | Olyan gazdasági állapot, amely elsősorban a hidegháború idején volt jellemző a szocialista országokban, de piacgazdaságban is kialakulhat. Jellemzője, hogy hosszabb-rövidebb ideig elérhetetlenné válnak egyes termékek a fogyasztók számára (pl. egzotikus gyümölcsök, hús, elektronikai cikkek, gépjárművek), vagy csak rosszabb minőségű szolgáltatáshoz lehet hozzáférni. Kísérőjelensége pl. a sorban állás, az illegális kereskedelem és a feketepiac felvirágzása, a csempészet és a korrupció. |
| maszek | A „magánszektor” kifejezésből alkotott szó. A szocialista államvezetés bizonyos területeken megengedte / megtűrte a magántulajdonon alapuló, állami rendszeren kívüli egyéni vállalkozók, kisiparsok, kiskereskedők működését („második gazdaság”). A maszekolók jellemzően olcsóbban, gyorsabban, jobb minőségben dolgoztak, rugalmasabbak voltak. Az 1960-as években felfutott, az 1980-as évekre virágzott a maszekolás (pl. a vendéglátásban, az építőiparban, a kereskedelemben), mivel a tervgazdaság nem tudta kielégíteni a fogyasztói igényeket és kiegészítő jövedelmet biztosított. |
| gulyáskommunizmus | Az 1960-as évektől kezdődő, 1989-ig tartó időszakát jellemző (az 1956-os forradalomból levont tanulságként kialakított) politikai paradigma elnevezése. A kifejezés azt ragadja meg, hogy a környező szocialista országokhoz képest Magyarországot viszonylagos jólét, javuló ellátás, nagyobb kulturális szabadság jellemezte, illetve a rendszer békés gyarapodást kínált azoknak, akik nem konfrontálódtak a politikai vezetéssel, iránnyal.  |
| „három T” | Jelentése: tilt, tűr, támogat. A magyar kultúrpolitikát – szovjet mintára – 1957-től a rendszerváltásig meghatározó elv, amely összeolvadt a Kádár-rendszer egyik legfontosabb kultúrpolitikusa, Aczél György nevével. Az elv lényege, hogy a kultúra terén is monopolhelyzetben lévő pártállam mely alkotóknak és milyen mértékig biztosított lehetőséget az alkotásra és a terjesztésre (pl. koncertszervezésre, stúdiófelvételre, kiállításrendezésre, könyvkiadásra, filmkészítésre stb.). A „három T” időszakában a rendszerkonform alkotók elérhették a széles nyilvánosságot (akár külföldön is), kitüntetéseket kaphattak, a kevésbé elfogadott alkotók, művek sorsa a korlátozott megjelenés (pl. kisebb példányszám vagy helyszín, kevesebb előadás), a rendszerelleneseké az elhallgatás, az akadályozás vagy akár a börtönbüntetés is lehetett. Az elv érvényesítése érdekében az alkotókat rendszeresen megfigyelték, róluk információkat gyűjtöttek, működött a cenzúra stb. |

## Személyek

## Kronológia

|  |  |
| --- | --- |
| 1956–1989 | A Kádár-rendszer |
| 1958 | Nagy Imre és társainak kivégzése |
| 1968 | Az új gazdasági mechanizmus bevezetése |

## Topográfia

# **A kétpólusú világ és felbomlása**

## Fogalmak

|  |  |
| --- | --- |
| jóléti állam | A 20. század során a demokrácia, a szocializmus és a kapitalizmus sajátos elegyére építő modell, amelyben az állam („gondoskodó állam”) a társadalom – főként szegényebb, kiszolgáltatottabb – tagjait a felelősségvállalás eszméje alapján, az újraelosztás révén jóléti juttatásokban részesíti, szociális védőhálót alkot részükre (pl. nyugdíj, biztosítások stb.), számukra hozzáférhető – akár ingyenes – szolgáltatásokat biztosít (pl. egészségügy, oktatás). Ez az államtípus nem törekszik a magántulajdon vagy a piacgazdaság felszámolására, de célja az egyenlőtlenségek mérséklése. |
| prágai tavasz | 1968-as reformkísérlet az „emberarcú szocializmus” megteremtésére, a gazdasági, politikai, társadalmi élet, az állam és a párt demokratizálására Csehszlovákiában, Alexander Dubček vezetésével. Augusztus 21-én a Varsói Szerződés (szovjet, lengyel, bolgár és magyar) csapatai szállták meg Csehszlovákiát, de fegyveres harcok nem alakultak ki. A blokk többi részére is veszélyesnek ítélt reformokat leállították, a vezetőket elmarasztalták. A „prágai tavasz” újabb jele volt annak, hogy a blokkon belül a komoly reformoknak nincs tere, a kísérlet eltiprása a nemzetközi nyilvánosságban negatív visszhanggal járt. |
| szolidaritás | Másokkal való összetartás, mellettük való határozott és tudatos kiállás, közösségvállalás, ami segítségnyújtás formájában is megvalósul. 1980-ban Lengyelországban Lech Wałęsa ezzel a névvel alapított szakszervezetet, amely komoly tömegmozgalommá, a demokratikus átalakulás központi szervezetévé vált.  |

## Személyek

|  |  |
| --- | --- |
| Nicolae Ceauşescu | Román kommunista politikus, Románia vezetője 1965 és 1989 között, *„a Kárpátok géniusza”*. 1965-ben a kommunista párt titkára, majd főtitkára lett, 1967-ben pedig államfővé választották. Független, nacionalista politikát folytatott és az 1960-as évek végére szinte teljesen megszüntette Románia részvételét a Varsói Szerződésben. A keleti blokkból egyedüliként elítélte Csehszlovákia 1968-as megszállását, így elérte a nyugati országok szimpátiáját. Bár visszatörlesztette az államadósságot, ezzel párhuzamosan jelentősen csökkent a lakosság életszínvonala, mivel erre nem maradt erőforrás. 1988-ban meghirdette a „település-szisztematizálást”, amely valójában tervezett falurombolást jelentett Erdélyben a szász- és magyarlakta területeken. Figyelmen kívül hagyva Románia gazdasági helyzetét, megalomán építkezésekbe kezdett Bukarestben. Igyekezett személyi kultuszt kialakítani, azonban a lakosság körében növekvő gyűlölet övezte. Betiltotta a fogamzásgátlók használatát és szinte egyáltalán nem fordított forrásokat az egészségügyre. 1989 decemberében kirobbant a romániai forradalom, amelynek következtében feleségével együtt kivégezték a diktátort.  |
| Mihail Sz. Gorbacsov | Szovjet politikus, a Szovjet Kommunista Párt utolsó főtitkára. 1985-ben, a Szovjetunió súlyos gazdasági válsága idején lett az ország első embere. A kiútkeresés jegyében meghirdette a *peresztrojka*, azaz „átalakítás” és *glasznoszty*, azaz „nyíltság” programjait. Az intézkedések nem növelték a Szovjetunió stabilitását, hanem a felszínre hozták a meglévő problémákat, felerősítették a függetlenségi mozgalmakat a tagállamokban és a keleti blokkban. A szovjet gazdaság kifulladása miatt 1985-ben megegyezett Reagen amerikai elnökkel az európai atomfegyverek leszereléséről, amely jelezte a Szovjetunió nagyhatalmi szerepének megingását, illetve elvezetett a hidegháború végéhez. Főtitkárként hozzájárult a két Németország egyesítéséhez, engedte a kommunista rezsimek felszámolását a keleti blokkban, illetve megkezdte a szovjet csapatok kivonását a térségből, amivel segítette a békés átmenetet. 1990-ben Nobel-békedíjat kapott. 1991-ben sikertelen puccsot hajtottak végre ellene, ezt követően lemondott.  |
| Lech Wałȩsa | Lengyel szakszervezeti vezető, köztársasági elnök. A Szolidaritás szakszervezeti mozgalom egyik alapítója, ő vezette az 1980-as gdanski hajógyári munkások sztrájkját. A katonai diktatúra bevezetése után őrizetbe vették. Politikai és társadalmi tevékenységéért 1983-ban Nobel-békedíjat kapott. Az 1980-as évek végén, az ellenzék vezéralakjaként hatékonyan segítette a rendszerváltás előkészítését a különböző kerekasztal-tárgyalásokon. 1990 és 1995 között a Lengyel Köztársaság elnöke volt.  |
| VI. Pál | Olasz származású római pápa 1963 és 1978 között. Felügyelete alatt fejeződött be a II. vatikáni zsinat, amely modernizálta a katolikus egyházat. Tárgyalásokat folytatott a Magyar Népköztársasággal is, így elérte Mindszenty József esztergomi érsek távozását az országból, a templomi hitoktatás engedélyezését, azonban a szerzetesrendek engedélyezésében nem jutott eredményre. 2018-ban szentté avatták.  |
| II. János Pál | Lengyel származású római pápa 1978 és 2005 között, *„aki átvezette az egyházat a harmadik évezredbe”*. Bocsánatot kért az egyház múltbéli bűneiért, azonban a konzervativizmus jellemezte (pl. ellenezte az abortuszt és a fogamzásgátlást). Társadalmi kérdésekben bírálta a „létező” kapitalizmust és szocializmust, s a szociális piacgazdaság és a demokrácia híve volt. Kiállt az emberi élet méltósága mellett, ellenezte a háborúkat. Rengeteget utazott, kereste a megbékélést és az együttműködést a többi keresztény felekezettel és más vallásokkal. 2014-ben szentté avatták.  |
| Ronald Reagan | Republikánus politikus, Kalifornia kormányzója, az Egyesült Államok elnöke. Pályafutását színészként kezdte, majd 1962-ben csatlakozott a Republikánus Párthoz. Neokonzervatív gazdaságpolitikát követve leszorította a munkanélküliséget és az inflációt, csökkentette a jövedelemadót, azonban a hatalmas védelmi költségek miatt deficites lett az államgazdaság. Aktív külpolitikát folytatott a „gonosz birodalma”, azaz a Szovjetunió ellen. Ennek keretében 1983-ban meghirdette a csillagháborús tervet, amellyel újraindította a fegyverkezési versenyt, de végeredményben elérte a Szovjetunió végső kimerülését. Hosszas tárgyalássorozat után megegyezett Gorbacsovval az európai középhatótávolságú atomfegyverek leszereléséről. Politikájának lényeges szerepe volt abban, hogy véget ért a hidegháború, és megtörténtek a rendszerváltások a keleti blokkban. |
| Helmuth Kohl | Német kereszténydemokrata politikus, az NSZK kancellárja, a *„német egység atyja”.* Sokat tett a kapcsolatok javításáért Franciaországgal, az Egyesült Államokkal és első német politikusként felszólalt az izraeli törvényhozásban, a Kneszetben is. A berlini fal leomlása után tíz pontos programot nyújtott be a két Németország egyesítésére.  |

## Kronológia

|  |  |
| --- | --- |
| 1975 | A helsinki értekezlet |
| 1989 | A berlini fal lebontása, rendszerváltoztatás Közép-Európában |
| 1991 | A Szovjetunió felbomlása |
| 1991–95 | A délszláv háború |

## Topográfia

|  |  |
| --- | --- |
| Szlovákia | Kelet-közép-európai köztársaság a Kárpát-medence északi részén. 1993-ban vált ki Csehszlovákiából, fővárosa Pozsony (Bratislava). A kb. 5,4 millió lakosából kb. 420 ezer magyar. |
| Ukrajna | Kelet-európai állam, amely 1991-ben függetlenné vált a Szovjetuniótól. Fővárosa Kijev. Bár az 1994-es budapesti memorandum garantálta az ország függetlenségét és területi integritását, Oroszország előbb annektálta a Krím-félszigetet (2014), majd 2022-ben széleskörű háborút indított az ország ellen. Nyugati részén, Kárpátalján mintegy 150 ezer fős magyar kisebbség élt. |

# **A rendszerváltoztatás folyamata**

## Fogalmak

|  |  |
| --- | --- |
| adósságspirál | Olyan folyamat, amely során egy ország az adósságának törlesztéséhez újabb és újabb hitelek felvételére kényszerül, egyre magasabb kamatok mellett. Az 1980-as évekre Magyarországot is érintette a jelenség, amelynek elkerülésére a Kádár-rezsim a Nemzetközi Valutaalap (IMF) és a Világbank pénzügyi segítségét kérte. |
| Magyar Demokrata Fórum (MDF) | Magyar politikai párt, a rendszerváltás meghatározó politikai szervezete. A „demokratikus ellenzék” népi-nemzeti irányához tartozó értelmiségiek, politikusok alapították 1987-ben alapították, fő irányvonalát a konzervativizmus és a nacionalizmus jellemezte. Az 1990-ben megtartott első szabad választásokat megnyert a párt, majd koalíciós kormányt hoztak létre az FKgP-vel és a KDNP-vel. A pártból került ki az első szabad választások után felállt kormány miniszterelnöke, Antall József. 1998 és 2002 közt a Fidesz és az FKgP koalíciós partnereként kormányon volt a párt. Az idők során a párt ellenzékbe szorult, irányvonala és szavazóbázisa módosult, belső botrányok kerültek napvilágra, végül 2011-ben feloszlott a párt.  |
| Szabad Demokraták Szövetsége (SZDSZ) | Magyar politikai párt, a rendszerváltozás meghatározó politikai szervezete. A „demokratikus ellenzék” urbánus-liberális irányához tartozó értelmiségiek, politikusok alapították 1988-ban, fő irányvonalát a liberalizmus jellemezte. Az 1990-es első szabad választásokon a második legtöbb szavazatot érte el párt. A párt kétszer volt hatalmon koalíciós partnerként, 1994 és 1998, majd 2002 és 2008 közt. A párt koalíciós viták és egyéb botrányok miatt lassan elvesztette szavazóbázisát, végül 2014-ben megszűnt.  |
| Magyar Szocialista Párt (MSZP) | Magyar politikai párt, amely 1989-ben az MSZMP volt tagjaiból alakult meg, alapvetően szociáldemokrata irányultság jellemzi. A rendszerváltoztatás óta jelen van az Országgyűlésben a párt, 1994-től és 1998-ig, valamint 2002 és 2010 között is Magyarország kormányzó pártja volt. Jelentős politikusa volt Horn Gyula és Gyurcsány Ferenc, akik miniszterelnökök is voltak. A párt belső ellentétek, botrányok és a kormányzati teljesítménye miatt fokozatosan elvesztette jelentőségét a 2010-es években. |
| Fiatal Demokraták Szövetsége (Fidesz) | Magyar politikai párt, amelyet 1988-ban alapítottak különböző egyetemekről érkező fiatalok, értelmiségiek. A pártot erőteljes antikommunizmus és liberalizmus jellemezte kezdetben, majd a párton belül 1993-ban végbement a konzervatív fordulat. A 2010-es választási győzelem („fülkeforradalom”) után a párt irányvonala az „illiberalizmus”, a populizmus, az antiglobalizmus és az euroszkepticizmus felé tolódott. Az 1990-es választásokon elérte a parlamentbe jutási küszöböt, folyamatos megmozdulásaival pedig a rendszerváltozás jelentékeny elősegítője volt. 1998-tól 2002-ig (az MDF-fel és az FKgP-vel), valamint 2010-től Magyarország kormányzó pártja a KDNP-vel pártszövetségben. Jelentős alapító politikusai pl. Orbán Viktor (később többszörös miniszterelnök), Kövér László és Áder János. |
| Kereszténydemokrata Néppárt (KDNP) | 1989-ben újjáalakult, kereszténydemokrata irányultságú párt, a Demokrata Néppárt utódja. Az első szabad választásokon a kormánykoalíció tagja lett az MDF és az FKgP mellett. 2006 óta pártszövetséget alkot a Fidesszel, 2010 óta a párt a Fidesszel együtt kormányozza az országot. Jelentős politikusa Semjén Zsolt. |
| Nemzeti Kerekasztal | Az ellenzéki csoportok (pl. MDF, SZDSZ, Fidesz stb.) 1989-ben hozták létre az Ellenzéki Kerekasztalt (EKA), amelynek célja az volt, hogy egységesen lépjenek fel az állampárttal, azaz az MSZMP-vel szemben. A nyár során aztán tárgyalóasztalhoz ültek az állampárt, az EKA és a társadalmi szervezetek képviselői, és az így létrejövő Nemzeti Kerekasztal (NEKA) lett a rendszerváltoztatást előkészítő egyeztetések legfőbb fóruma. A folyamat végeredményeként kidolgozták a békés átmenet lépéseit, az alkotmányos rendszer kiépítésének kereteit. |
| rendszerváltoztatás | A politikai, társadalmi rendszer gyökeres megváltoztatása. A kétpólusú világ és a Szovjetunió megszűnésének köszönhetően a volt szocialista államokban 1989-1990-ben lezajló demokratikus folyamatok elnevezése elsősorban. Magyarországon szimbolikus eseménye volt Nagy Imre és társainak újratemetése (1989. június 16.), csúcspontja pedig a köztársaság kikiáltása és a demokratikus, többpártrendszert bevezető alkotmánymódosítás életbe lépése (1989. október 23.), amit 1990-ben az első szabad választások követtek. A folyamatot a szovjet csapatok kivonulása, s így az ország szuverenitásának helyreállása jelentette (1991. június 16.). |
| visegrádi együttműködés | 1991-ben alapított regionális szervezet, amelynek Magyarország, Csehország, Lengyelország és Szlovákia a tagja. A V4 országok gazdasági, politikai és diplomáciai téren működnek együtt, hogy érdekeiket hatékonyabban tudják érvényesíteni, összehangolni.  |
| privatizáció | Az államosítás ellentéte, magánosítás, amely során az állam kezelésében lévő vagyontárgy magánkézbe kerül. Tágabb értelemben azt is így nevezzük, amikor az állam egyes feladatait átruházza a magánszféra egyes szereplőire. Magyarországon a rendszerváltoztatáskor és azt követően volt jellemző, amikor először spontán, majd szabályozottan történt az állami, önkormányzati és szövetkezeti vagyon magánkézbe adása. |
| kárpótlás | Az Antall-kormány által bevezetett intézkedés a magyar állam által a 20. században – főként a magántulajdon államosításával – okozott, igazságtalan károk jóvátételéért. A jogosult állampolgárok nem az elvett tulajdonukat (pl. gyárakat, üzleteket, műhelyeket) kapták vissza, hanem úgynevezett kárpótlási jegyet kaptak, amely értékpapírként működött, azonban egy ideig közvetlen vásárlásra is felhasználhatók voltak. A folyamat összességében a privatizációt szolgálta, de nem volt sikeres politikailag, sokak számára csalódást jelentett.  |
| jogállam | Olyan állam, ahol a közhatalmat a jogszabályoknak megfelelően, a meghatározott eljárások keretében, az arra feljogosította személyek és szervezetek gyakorolják. Jellemzője az állampolgárok törvény előtti egyenlősége, a nemzetközi jogban garantált emberi jogok és konvenciók biztosítása, berendezkedése demokratikus, igazságszolgáltatása független, hatóságai tiszteletben tartják a jogállamiságot és a politikai szabadságjogokat. |
| Alkotmánybíróság | Olyan intézmény, amelynek elsődleges feladata annak ellenőrzése, hogy egy-egy jogszabály nem ellentétes-e az alkotmánnyal. A vizsgálat (normakontroll) eredményétől függően az AB megsemmisíthet jogszabályt vagy annak részletét. Az alkotmánybíróság nem tagja a bírói hierarchiának. Magyarországon 1989 óta létező testület, 15 tagját az Országgyűlés választja. |
| sarkalatos törvények | A magyar rendszerváltozás jogi kereteit adó hat kiemelt törvény összefoglaló neve, amelyet az Ellenzéki Kerekasztal és az MSZMP közti egyeztető tárgyalások után adott fogadott el az országgyűlés. A sarkalatos törvények az országgyűlési képviselők választásáról, a Büntető Törvénykönyvről, a büntetőeljárási törvények módosításáról, a nagy politikai pártok működéséről és gazdálkodásáról, az Alkotmány módosításáról és az Alkotmánybíróságról szóltak. (2010 óta a jelen lévő képviselők kétharmadának szavazatával meghozott vagy módosított törvényeket nevezik így.) |
| népszavazás | A demokrácia közvetlen eszköze, a hatalomgyakorlás általános és „erős” formája. Az alkotmány értelmében beszélhetünk kötelező vagy fakultatív, ügydöntő vagy véleménynyilvánító, országos vagy helyi referendumról. Az Alaptörvény felsorolja, milyen témákban tilos népszavazást kiírni (pl. Alaptörvény módosítása, költségvetés, hadiállapot stb.). A rendszerváltoztatás időszakában tartott „négyigenes népszavazás” akadályozta meg a közvetlen köztársaságielnök-választást. |

##  Személyek

|  |  |
| --- | --- |
| Pozsgay Imre | Kommunista politikus, miniszter. Az 1970-es évek végétől az MSZMP reformszárnyának meghatározó tagja. Jelentős szerepet játszott a rendszerváltozás előkészítésében (pl. az 1956-os forradalmat „népfelkelésnek” titulálta) és megvalósításában. Részt vett az 1987-es Lakiteleki találkozón, ahol a formálódó ellenzék képviselői közt képviselte a reformkommunista irányt.  |
| Németh Miklós | Közgazdász, az MSZMP politikusa, miniszterelnök, aki ebben a minőségben vezette át az országot a rendszerváltoztatás idején az egypártrendszerből a többpártrendszerbe. 1988-ban a Politikai Bizottság tagja és kormányfő lett, az 1990-es választásokig volt hivatalban. Utat nyitott a politikai változásoknak, – a keletnémetek határon való átengedésével – a vasfüggöny lebontásának, de a spontán privatizációnak is. A rendszerváltoztatás után nem töltött be jelentős közhatalmi pozíciót. |
| Horn Gyula | Közgazdász, politikus, külügyminiszter, miniszterelnök. AZ MSZMP reformszárnyának tagja, Németh Miklós kormányának külügyminisztere. Nagymértékű elismertséget szerzett nyugaton az 1989 szeptemberi határnyitásban betöltött szerepe és a keletnémetek Ausztriába bocsátásának segítése miatt. 1990-ben aláírta a magyar–szovjet csapatkivonási megállapodást. Az MSZP egyik alapítója, majd 1998-ig elnöke és 2010-ig az országgyűlés tagja. Pártja 1994-es választási győzelme után miniszterelnökké választották, mely tisztséget 1998-ig töltötte be. Személye vitákat generált, mivel 1956-tól a forradalom leverésében és a Kádár-rezsim megszilárdításában segédkező karhatalom (a „pufajkások”) tagja volt, kitüntetést is kapott tevékenységéért.  |
| Antall József | Tanár, történész-muzeológus, politikus, a harmadik köztársaság első szabadon választott miniszterelnöke. 1956 után nézetei és tevékenysége miatt eltiltották a tanítástól. Több száz orvostörténeti publikációja jelent meg és számos művet lektorált. 1974-ben a nyugati országokba szóló (ún. „kék”) útlevelet kapott, több külföldi egyetemen is előadást tartott. 1988-ban kapcsolódott be az MDF tevékenységébe, a párt képviseletében vett részt az Ellenzéki Kerekasztal munkájában. Növekvő népszerűségének köszönhetően az MDF 1989-ben elnökévé választotta. Az 1990-es választásokon az MDF szerzete meg a legtöbb mandátumot, így Antall József alakíthatott koalíciós kormányt. Belpolitikájában paktumot kötött az SZDSZ-szel az ország kormányozhatósága érdekében, a drasztikusan romló gazdasági környezetben vállalta a szükséges, de népszerűtlen döntések meghozatalát, továbbá igyekezett befektetőket vonzani az országba, menedzselni a privatizációt; külpolitikájával részt vállalt a Varsói Szerződés és a KGST felszámolásában, illetve a Visegrádi Együttműködés kialakításában. 1993-ban, hosszú betegség után hunyt el.  |
| Göncz Árpád | Író, műfordító, a rendszerváltoztatás utáni első köztársasági elnök. Az 1956-os forradalom után életfogytiglani szabadságvesztésre ítélték, de 1963-ban amnesztiával szabadult. 1990-ben az SZDSZ színeiben tagja lett az Országgyűlésnek, amelynek első elnökévé, majd – az MDF és az SZDSZ megegyezésének köszönhetően – köztársasági elnökké választották, amely tisztséget két cikluson át, egészen 2000-ig viselte.  |
| Orbán Viktor | Magyar jogász, politikus és miniszterelnök. A Fidesz alapító tagja (1993-tól 2000-ig, majd 2003 óta elnöke), 1990-től országgyűlési képviselő. Részt vett az Ellenzéki Kerekasztal munkájában, 1989-ben Nagy Imre és társainak újratemetésén mondott beszéde hozta meg számára és pártja számára az országos ismertséget. 1992 és 2000 között a Liberális Internacionálé, majd 1992 és 2012 között az Európai Néppárt egyik alelnöke. 1998 és 2002 közt, illetve 2010 óta Magyarország miniszterelnöke. A kétharmados parlamenti többséggel jelentősen átformálta az ország működését, politikáját az „illiberalizmus”, a euroszkepticizmus, a „keleti nyitás” és a populizmus jellemzi. |

## Kronológia

|  |  |
| --- | --- |
| 1987 | A Kádár-rendszerrel szemben álló ellenzék lakiteleki találkozója. Itt alakult meg a Magyar Demokrata Fórum (MDF). |
| 1989–1990 | A rendszerváltoztatás |
| 1990 | Az első szabad választások |
| 1991 | A szovjet csapatok kivonulása Magyarországról |

## Topográfia

# **A világ a 21. században**

## Fogalmak

|  |  |
| --- | --- |
| modern kori migráció | A modern kori népmozgások esetén is beszélhetünk belső vagy nemzetközi migrációról. A belső vándorlás jellemző iránya az urbanizáció, azaz a lakosság a falvakból a városokba költözik, amelynek ellentéte a dezurbanizáció. Ide tartozik az is, amikor a lakosok az országon belül más régiókba vándorolnak. A nemzetközi migráció esetén a kibocsátó és a fogadó államok közti, határátlépésekkel járó mozgásról van szó, amelyhez a vándorlók gyakran illegális eszközöket, megoldásokat vagy embercsempészek vesznek igénybe. A migrációnak számos oka lehet, többek között gazdasági vagy társadalmi krízis, illetve háború is generálhat migrációs hullámot, de újabban a klímamigráció is egyre jelentősebb. A modern korban a migráció fő célországai a fejlett, jóléti államok. |
| multikulturalizmus | A II. világháború után kialakult – a fejlett nyugati világból kiinduló – elv (ideológia), amely elfogadja és értéknek tekinti a nemzeti, vallási, etnikai, vallási és kulturális sokszínűséget, épít ezekre, és hisz a békés egymás mellett élésben. A politikai gyakorlatban például a különféle kisebbségek (pl. őslakosok, bevándorlók) kiemelt támogatásában (pozitív diszkriminációjában) mutatkozik meg. Egyik fő kritikája, hogy hosszú távon nem segíti a bevándorlók beilleszkedését, illetve a befogadó állam vagy kultúra elveszítheti sajátos jellegét. |
| párhuzamos társadalom | Párhuzamos társadalom abban az esetben alakul ki, ha egy adott országba annak kultúrájától jelentősen eltérő (nyelvi, vallási, etnikai stb.) hátterű csoport érkezik, amelynek tagjai nem képesek vagy nem akarnak integrálódni fogadó államban, illetve szándékosan kizárják magukat annak társadalmából, ön-elszigetelésben élnek. Ennek veszélye, hogy az ilyen – saját belső szabályok szerint élő – közösségekben az állam gyakran nem képes betartani és érvényesíteni a törvényeit, sérül az állam erőszak monopóliuma stb. A fogalom a 20. században Nyugat-Európába vándorolt muszlim közösségek (pl. németországi törökök) kapcsán került előtérbe. |
| népességrobbanás | A népesség számának ugrásszerű növekedése. A népességrobbanást befolyásolja a születésszám növekedése, a gyermekhalandóság csökkenése, az életkörülmények változása és a migráció. Globálisan az ipari forradalmak kora óta érzékelhető nagyfokú növekedés, a 21. században elsősorban a(z afrikai és ázsiai) fejlődő országok járulnak hozzá a drasztikus népességszám-növekedéshez.  |
| iszlamizmus | A 20. század eleje óta létező, az iszlám vallást központba helyező, fundamentalista politikai ideológia. Az irányzat követői a vallási szokások és törvények, azaz a saría érvényesítésére törekszenek, az iszlám országok egységét hirdetik, valamint ellenzik a nyugat katonai, gazdasági, társadalmi, kulturális befolyását a muszlim világban. A 21. században pl. Iránban és Afganisztánban van jelen mint kormányzati gyakorlat, ugyanakkor radikális csoportok is hivatkoznak rá.  |
| terrorizmus | A fennálló hatalmi viszonyok megváltoztatására vagy az állam működésének megzavarására törekvő stratégia, amely erőszakkal vagy az erőszakkal való fenyegetéssel igyekszik zavart kelteni és félelmet előidézni, illetve a médianyilvánosságot megragadni. Hátterében politikai, ideológiai vagy vallási célok állhatnak. Jellemzően a civil lakosság vagy szimbolikus jelentőséggel is bíró célpontok (pl. személyek, épületek, infrastruktúra) elleni akciókban valósul meg. Az egyik leghíresebb terrorcselekmény az al-Káida 2001. szeptember 11-i, eltérített repülőgépekkel elkövetett akciója volt, amely a World Trade Center tornyainak pusztulásával és a Pentagon megrongálásával járt.  |
| globalizáció | Világszintű egységesedési és univerzalizálódási folyamatok az élet számos területén. Olyan folyamat, amelyben a számos virtuális és valós hálózatnak köszönhetően a korábban elszigetelt vagy egymáshoz lazán kapcsolódó társadalmak, gazdaságok és kultúrák intenzíven hatnak egymásra. A globalizáció irányát elsősorban a fejlett nyugati világ határozza meg, így az itteni társadalmak, országok vagy vállalatok érdekei és értékei jobban érvényesülnek és terjednek. A folyamat a nagy földrajzi felfedezések, majd az ipari forradalmak korában vett lendületet, a 20. század végén a technológia fejlődése (pl. infokommunikációs eszközök, internet stb.) és a bipoláris világrend megszűnése nyomán gyorsult fel. |

## Személyek

## Kronológia

## Topográfia

# **Magyarország a 21. században**

## Fogalmak

|  |  |
| --- | --- |
| közvetett és közvetlen demokrácia | Közvetett (képviseleti) demokrácia esetén a választópolgárok képviselők által gyakorolhatják demokratikus jogaik egy részét (fő intézményei az országgyűlés vagy az önkormányzati testület), míg a direkt vagy közvetlen demokrácia esetén a választópolgárok személyesen döntenek az egyes kérdésekről (fő intézményei a népgyűlés és a népszavazás).  |
| integráció | Társadalmi értelemben a beilleszkedést, beolvadást, egységesülést értjük alatta. Elsősorban a különféle kisebbségek beilleszkedésre használják.  |
| euró | Az Európai Unió hivatalos fizetőeszköze, amelyet 20 tagállamban használnak jelenleg, ezek az országok alkotják az eurózónát (Magyarország jelenleg nem tagja). Bevezetése 1999-ben történt meg, az érmék és bankjegyek 2002-ben kerültek forgalomba. A tagok csak abban az esetben csatlakozhatnak az euróövezethez, ha bizonyos feltételeket teljesítenek (maastrichti kritériumok), így biztosítva, hogy csatlakozásuk ne sodorja veszélybe az euróövezetet.  |
| Európai Unió | A regionális integráció mellett elkötelezett gazdasági és politikai egyesülés, amelynek jelenleg 27 ország a tagja. A szervezet 1993. november 1-jén jött létre, elődjének az 1951-ben létrehozott Európai Szén- és Acélközösség (ESZAK), illetve az 1957-ben alapított Európai Atomenergiai Közösség (EURATOM) és az Európai Gazdasági Közösség (EGK) tekinthető (Európai Közösségek). Intézményeinek székhelye Brüsszel, az Európai Unió parlamentje pedig Strasbourgban működik. Az EU egységes jogrend és piaci környezet kialakítására törekszik, így elősegítve a személyek, a szolgáltatások, az áruk és a tőke szabad áramlását, valamint közös ipari, halászati, mezőgazdasági, regionális fejlesztési és kereskedelmi politikát folytat. 20 tagállamának közös valutája az euró, valamint a schengeni övezetet alkotó tagállamok között megszüntették a határőrizetet. Fontosabb intézményei az Európai Tanács, az Európai Unió Tanácsa, az Európai Bizottság, az Európai Központi Bank, az Európai Bíróság, az Európai Számvevőszék és az Európai Ügyészség. Az Európai Parlament tagjait 5 évre választják a tagállamok állampolgárai. Magyarország 2004. május 1-jén csatlakozott az Unióhoz.  |
| Európai Tanács | Az Európai Unió állam- és kormányfőiből, az Európai Bizottság és az Európai Tanács (EiT) elnökéből álló intézmény. Az 1974-es létrejötte óta évente többször ülnek össze tagjai, hogy az EU-t érintő kulcsfontosságú témákról tárgyaljanak. Nem jogalkotó szerv, politikai döntéseit pedig megegyezéses alapon hozza meg. Az ülések nem nyilvánosak, döntéseit a zárónyilatkozatban teszik közzé.  |
| Európai Unió Tanácsa | Az EU egyik jogalkotásért felelős szerve, az Európai Parlamenttel (EP) mellett. Minden tagállam kormányának szakpolitikáért felelős minisztere a Tanács tagja, ezért Miniszterek Tanácsának is nevezik. A Tanács székhelye Brüsszel, de az elnökséget rotációs rendszerben félévente más-más ország látja el, és az adott ország szakminisztere elnököl. |
| Európai Parlament | Az EP az Európai Unió egyik jogalkotásáért felelős, parlamentáris testülete, amelybe a tagállamok állampolgárai 5 évente közvetlenül választanak képviselőket. A tagállamoknak juttatott képviselői helyek számát az országok népességéhez mérten – korrigálva a jelentős különbségeket – osztják el. (A jelenlegi 720 képviselőből 21 főt delegált Magyarország. A képviselők nem országok szerint tömörülnek frakciókba, hanem világnézetük alapján.) Hivatalos székhelye Strasbourg, de Brüsszelben is ülésezik. Az EP felügyeli az Európai Bizottság munkáját és ellenőrzi az EU költségvetését.  |
| Európai Bizottság | Az Európai Unió döntés-előkészítő, döntéshozó, ellenőrző, végrehajtó és képviseleti szerve, amelynek vezetője a EB elnöke. Legfőbb feladata a jogszabályok kezdeményezése és az uniós szerződések feletti őrködés. Minden EU tagállam egy biztost küld a testületbe, akik egy-egy nekik kiválasztott szakterületért felelnek. Az EB tagjai nem vehetik figyelembe az őt küldő ország kormányának utasításait, az EU érdekei szerint kell dolgozniuk.  |
| schengeni egyezmény | Az egyezményt 1985-ben írta alá az Európai Gazdasági Közösség öt tagja. A megállapodásban résztvevő országok fokozatosan megszüntették az államok közötti határellenőrzést. Az egyezményt aláírók száma folyamatosan bővült és bővül, Magyarország 2007-ben csatlakozott az övezethez. Nem minden EU tag írta az egyezményt és nem minden aláíró az EU tagja. A szerződő felek között megszűnt a belső határőrizet, a külső határokat pedig az államok együttesen ellenőrzik, a kivételektől eltekintve.  |

## Személyek

|  |  |
| --- | --- |
| Gyurcsány Ferenc | Üzletember és politikus, miniszterelnök, országgyűlési képviselő. Az 1980-as években lépett be a KISZ-be, amelyben magas pozíciókig jutott. Az 1990-es években üzleti tevékenységet folytatott. 2000-ben lépett be az MSZP-be, 2003-ban pedig gyermek-, ifjúsági- és sportminiszer lett. 2004-ben váltotta Medgyessy Pétert a miniszterelnöki székben, majd pártjával megnyerte a választásokat, így 2009-ig hivatalban maradt. 2006-os, kiszivárgott balatonőszödi beszéde tüntetésekhez vezetett, az MTV-székház ostromakor történt rendőri túlkapások miatt tovább nőtt a népszerűtlensége, amit a 2008-as pénzügyi válság és koalíciós szakadás tetézett. 2009-ben lemondott pártelnöki és miniszterelnöki tisztségéről, az ország élén Bajnai Gordon váltotta. 2011-ben megalapította a Demokratikus Koalíciót (DK), amely öndefiníciója szerint baloldali, nyugatos, polgári párt, és amelynek elnöki tisztségét a mai napig betölti.  |

## Kronológia

|  |  |
| --- | --- |
| 1957 | A római szerződés |
| 1992 | Az Európai Unió megalakulását jelentő maastrichti szerződés aláírása. (A szerződés 1993-ban lépett hatályba.) |
| 1999 | Magyarország NATO tagjává válik |
| 2004 | Magyarország Európai Unió tagjává válik. (2003-ban népszavazást tartottak a kérdésről.) |
| 2012 | Magyarország 2011-ben elfogadott új Alaptörvénye érvénybe lép. |

## Topográfia

|  |  |
| --- | --- |
| Brüsszel | Belgium fővárosa, a NATO és az Európai Unió központja (itt ülésezik az Európai Parlament, az Európai Bizottság, az Európai Unió Tanácsa és az Európai Tanács). |

# **A magyarság és a magyarországi nemzetiségek** **a 20-21. században**

## Fogalmak

|  |  |
| --- | --- |
| kitelepítés | Olyan folyamat, amely során egy állam a lakosságát vagy egy részét – biztonsági vagy politikai okokból – ideiglenesen vagy tartósan más lakhelyre költöztet, illetve nem engedi visszaköltözni. A 20. század során Magyarországról a németeket (mintegy 200-220 ezer főt) telepítették ki 1946 és 1948 között politikai okokból.  |
| Beneš-dekrétum | A II. világháborút követően – Edvard Beneš által – kiadott elnöki rendeletek, amelyek megalapozták csehszlovák államiságot. Többek között hangsúlyozta az országban élő németek és magyarok kollektív bűnösségét, amelynek következtében megfosztották őket állampolgárságuktól, tiltották a magyar nyelv használatát, és lehetővé tették a magántulajdonuk elvételét. A dekrétumok utat nyitottak a szlovákosításnak, a magyarok kitelepítésének és a kényszerített lakosságcserének. Bár a rendelkezések összeegyeztetetlenek az emberi jogokkal, máig Csehország és Szlovákia jogrendjének is részei. A szlovák parlament 2007-ben megerősítette azok sérthetetlenségét, annak ellenére, hogy ellenkeznek az Európai Unió Alapjogi Chartájával. |
| lakosságcsere | Államközi egyezmény Magyarország és Csehszlovákia között, amelynek értelmében mintegy 110 ezer felvidéki magyart telepítettek Magyarországra és közel 73 ezer szlovákot Csehszlovákiába 1947 és 1948 során. |
| falurombolás | Az 1988-ban Ceauşescu román pártfőtitkár által elindított, „szisztematizálás” része, amely alapján „agrár-ipari központokat” hoztak volna létre. A program együtt járt a magyar és a német kisebbség visszaszorításával, illetve a hagyományos társadalmi csoportok bomlasztásával. A program, nagyjából 13 ezer romániai faluból kb. 4000-et ítéltek felszámolásra. A nemzetközi tiltakozás – köztük a jelentős magyarországi tüntetések – hatására a rezsim elszigetelődött, majd az 1989-es romániai forradalom után leállították a programot.  |
| kettős állampolgárság | Olyan, a nemzetközi jogban elfogadott helyzet, amikor egy természetes személy két van több állam polgára. Az EU-ban bevett gyakorlat, 2010 óta Magyarország könnyített eljárásban biztosítja a honosítást a határon túli magyaroknak, amellyel szavazati jog is jár. Az eljárásra adott reakcióként például Szlovákiában 2010 óta elveszti szlovák állampolgárságát, aki más állampolgárságot szerez. |
| diszkrimináció | Valamely egyén vagy csoport esélyegyenlőségére ható megkülönböztetett bánásmód. Lehet pozitív és negatív irányú is, előbbi célja a hátrányok csökkentése, az igazságtalanság enyhítése, utóbbié a fölérendeltség kialakítása vagy megtartása. A gyakorlatban lehet nyílt vagy burkolt. |

## Személyek

|  |  |
| --- | --- |
| Esterházy János | Csehszlovákia legjelentősebb magyar politikusa, mártír. 1935-ben bekerült a csehszlovák parlamentbe, ahol autonómiát követelt Szlovákia és Kárpátalja számára. Edvard Beneš miniszterséget ajánlott neki, de csak akkor élt volna az ajánlattal, ha orvosolják a magyarság sérelmeit. A magyar képviselők memorandumban követelték a wilsoni alapelvek betartását, Esterházy pedig tárgyalásokat folytatott Lengyelországgal és Olaszországgal az ügy érdekében, azonban a csehszlovákok hajthatatlanok voltak. Az I. bécsi döntés (1938) után is igyekezet képviselni a magyarok érdekeit, de kiállt a szlovák lakosság érdekei mellett is. 1942-ben egyedül, tüntetőleg tartózkodott a zsidók kitelepítésről szóló törvény szavazásakor. 1944-ben több száz zsidó, cseh, szlovák és lengyel szökésében nyújtott segítséget, Magyarország megszállása ellen pedig memorandumban tiltakozott. Tevékenységéért a Gestapo körözte és rövid időre internálták. A szovjetek bevonulása után Moszkvába hurcolták, ahol 10 év kényszermunkára ítélték, innen Szibériába küldték. 1947-ben a Szlovák Nemzeti Bíróság halálra ítélte, azonban amikor 1949-ben a Szovjetunió kiadta csehszlovák hatóságoknak, elnöki kegyelemmel életfogytiglani börtönbüntetésre enyhítették ítéletét. AZ 1955-ös általános amnesztia 25 évre csökkentette büntetését. 1957-ben halt meg börtönben. Rehabilitására nem került sor. |
| Márton Áron | Erdélyi katolikus püspök. 1939-ben szentelték fel gyulafehérvári püspökké. Beszédeiben többször is tiltakozott a zsidóság meghurcolása és deportálása ellen. Románia szovjet megszállása után püspöktársaival együtt szót emelt a kommunista és ateista rendszer ellen, továbbá kérelmezte az összes romániai vallásra kiterjedő szabadságot. 1949-ben a Bukarestbe tartó püspököt a román hatóságok tőrbe csalták és Nagyszebenre vitték, ahol vallatni kezdték. Hosszú fogság után a bukaresti katonai törvényszék 1951-ben 10 év szigorított fegyházra és életfogytiglani börtönbüntetésre ítélte. 1955 februárjában szabadult, ekkor értesült róla, hogy a pápa címzetes érsekké nevezte ki. Egyházmegyéjében sorra látogatta a falvakat, azonban népszerűsége zavarni kezdte a hatóságokat, ezért 1957-től háziőrizetben volt, amit csak 1967-ben oldottak fel.  |
| Tőkés László | Református püspök, az 1989-es romániai forradalom hőse. Kritizálta a romániai egyházi állapotokat és a falurombolást, ezért az állami és egyházi hatóságok pert indítottak ellene 1989-ben, majd megfosztották szószékétől és vidékre száműzték. Amikor decemberben a hatóság megjelent Temesváron, hogy Tőkést új szolgálati helyére kísérje, a lelkész egyházának számos tagja, köztük románok is, élőláncot alkottak a lelkészi hivatala és háza körül, ezzel megakadályozva elhurcolását. A felduzzadt tömeg a főtérre vonult, ahol a kommunista rezsim és a kitelepítés ellen tüntettek. A pártvezetés elrendelte, hogy a kirendelt katonák a tömegbe lőjenek, azonban azok megtagadták a parancsot és átálltak, így kirobbant a romániai forradalom. Tőkés 1990-ben a Királyhágómelléki református egyházkerület püspöke és a Romániai Református Egyház Zsinatának társelnöke lett. 1992-től a Magyarok Világszövetségének és a Magyar Reformátusok Világszövetségének elnöksége tagja. 2007-től 2019-ig az Európai Parlament képviselője volt. |

## Kronológia

|  |  |
| --- | --- |
| 1944–1945 | Magyarellenes atrocitások |
| 1990 | Fekete március |

## Topográfia

|  |  |
| --- | --- |
| Csúrog | Szerbiai település a Vajdaság területén, a délvidéki vérengzések kiemelt helyszíne, amelynek magyar és német lakosságát, mintegy 3000 főt a szovjet csapatokkal bevonuló szerb partizánok – az 1942-es „hideg napok” szerb áldozatait megbosszulandó – szinte teljesen kiirtották 1944 végén. |
| Jarek | Egykori németlakta település Szerbiában a Vajdaság területén, ahol 1944-ben a szerbek gyűjtőtábort hoztak létre a németeknek és a délvidéki vérengzéseket túlélő magyaroknak. A tábor évekig működött, kb. 3600 magyart tartottak itt fogva. |
| Duna-delta | A Duna-deltában a Securitate, azaz a román kommunista diktatúra titkosszolgálata hozott létre – a romániai Gulág részeként – kényszermunkatábort, ahová politikai foglyok ezrei kerültek, akik közül sokan meghaltak. Az erdélyi ’56-osok egy része is ide került őrizetre. |
| Marosvásárhely | Erdély legnagyobb magyar lakosságú települése, a székelység kiemelt kulturális-gazdasági központja, 1950 és 1968 közt a romániai magyar autonóm terület központja volt. A településen az 1989-es romániai forradalom idején több magyar gyűlést tartottak. 1990 márciusában magyarellenes pogrom zajlott, amelyben központi szerepe volt a soviniszta román szervezeteknek, akik a román kormányerők támogatása mellett erőszakosan léptek fel a magyarok ellen („fekete március”). A fegyveres zavargásoknak a román haderő vetett véget.  |
| Székelyföld | Romániában, Erdély területén található történelmi régió, amely az egykori székely székek területéből áll össze. Jelenleg is magyar többségű terület (kb. 70% magyar anyanyelvű), amelynek regionális kulturális-gazdasági központja Marosvásárhely. |